
RENE GUENON s-a născut la Blois, în 1886; în perioada 

părăseşte Franţa şi se stabileşte, în 1930, la Cairo, unde se va 
căsători cu o tânără musulmană. In toată această perioadă va con¬ 
tinua să scrie în limba franceză şi să publice în Franţa; se săvâr¬ 
şeşte din viaţă în 1951. A întreţinut o vastă corespondenţă cu 
trei gânditori români: Vasile Lovinescu, Marc-Mihail Avramescu 
şi Mihai Vâlsan. 

LUCRĂRI: Introduction generale a l'etude des doctnnes hindoues 
(1921), Orient et Occident (1924), L’Homme et son devenir selon 
le Vedănta (1925), LEsoterisme de Dante (1925), Le Roi du Monde 
(1927), Autorite spirituelle et pouvoir temporel (1929), La Cnse 
du Monde moderne (1931), Le Symbolisme de la Croix (1931), Les 
Etats multiples de lEtre (1932), La metaphysique orientale (1939), 
Le Regne de la Quantite et les Signes du Temps (1945; Domnia 
cantităţii si semnele vremurilor, trad. de Florin Mihăescu şi Dan 
Stanca, Humanitas, 1995, 2008), La Grande Triade (1946), Aperţus 
sur l'Initiation (1946), Les Principes du Calcul infinitesimal (1946). 
Postum au mai apărut: Initiation et realisation spirituelle (1952), 
Aperţus sur l’esoterisme chretien (1954), Symboles fondamentaux 
de la Science sacree (1962; Simboluri ale ştiinţei sacre, trad. de 
Sorina Şerbănescu şi Marcel Tolcea, Humanitas, 1997, 2008) - 
îngrijit de M. Vâlsan, Formes traditionnelles et cycles cosmiques 
(1970), Etudes sur l'bindouisme (1970), Etudes sur la franc-ma- 
ţonnerie et le compagnonnage (1970), Points de vue sur l’esoterisme 
islamique et taoiste (1973). 



RENE GUENON 

CRIZA 

LUMII 

MODERNE 

Traducere de 
ANCA MANOLESCU 

Prefaţă de 

FLORIN MIHĂESCU 
şi ANCA MANOLESCU 



Coperta 

ANGELA ROTARU 


Descrierea CIP a Bibliotecii Naţionale a României 
GUENON, RENE 

Criza lumii moderne / Rene Guenon; trad.: Anca Manolescu; prefă Florin 
Mihăescu, Anca Manolescu. - Ed. a 2-a. - Bucureşti: Humanitas, 2008 
ISBN 978-973-50-1316-5 

I. Manolescu, Anca (trad.; pref.) 

II. Manolescu, Anca (pref.) 

008 

294 


RENE GUENON 
LA CRISE DU MONDE MODERNE 
Troisieme edition 
© Editions Gallimard, 1946 

© HUMANITAS, 2008, pentru prezenta versiune românească 

EDITURA HUMANITAS 

Piaţa Presei Libere 1, 013701 Bucureşti, România 

tel. 021/408 83 50, fax 021/408 83 51 

www.humanitas.ro 

Comenzi CARTE PRIN POŞTĂ: tel./fax 021/311 23 30 
C.P.C.E. - CP 14, Bucureşti 
e-mail: cpp@humanitas.ro 
www.librariilehumanitas.ro 



Prefaţă 


In peisajul gândirii contemporane, opera lui Rene 
Guenon are un profil cu totul singular: ea pare mai de¬ 
grabă mesajul riguros şi cuprinzător al unei instanţe spi¬ 
rituale decât expresia - inerent limitată şi partizană - 
a unei concepţii individuale. Lucrările sale nu studiază 
un domeniu al realului, nu dezvoltă elementele unei doc¬ 
trine anume, nici nu relatează un traseu de căutări ori 
experienţe proprii; Rene Guenon nu se impune în nici 
un caz ca „autor" ci, mai degrabă, ca manifestare a unei 
funcţiuni - de reamintire, de traducere în limbaj modern 
şi de mărturie a ceea ce toate civilizaţiile tradiţionale recu¬ 
nosc ca fundament şi totodată ca pol esenţial: principiul 
metafizic, Realitatea supremă manifestată prin înţelepciu¬ 
nea primordială (Philosophia Perennis, Sanâtana Dharma) 
răsfrântă la rându-i, în mod specific, dar deplin, în fiecare 
tradiţie autentică. Ca atare, el nu e câtuşi de puţin un „ori¬ 
ginal", ci un mediator; un canal impersonal, dar special 
modelat, prin care adevărul iniţial şi unic se comunică 
lumii moderne într-o formulare aptă de a-i fi pe înţeles. 

Prin originea franceză, prin educaţia clasică, prin struc¬ 
tura mentală de tăietură geometrică şi perfectă coerenţă 
logică, Rene Guenon aparţine într-adevăr culturii occiden¬ 
tale. Prin concepţie şi mai ales prin profilul spiritual, 

el ţine în schimb de vechea gândire tradiţională şi ezote¬ 
rică cu rădăcini adânci nu numai în doctrinele orientale 
şi arhaice, dar chiar în intemporal. Dacă mai adăugăm 
o trăire spirituală de obârşie iniţiatică şi de un înalt nivel 
metafizic, mai ales pentru epoca noastră, vom înţelege 
poate unicitatea acestei personalităţi. Şi cum structura 
sa interioară - unind afinitatea pentru intuiţia intelec¬ 
tuală cu modalităţi de gândire şi formulare logice - l-a 
predispus la exprimarea într-un limbaj contemporan a 
doctrinelor sacre, a rezultat o operă tradiţională de expre¬ 
sie europeană, scrisă cu o inspirată claritate şi forţă de 
convingere, ce apare ca una dintre ultimele lumini arun¬ 
cate de Philosophia Perennis în obscuritatea acestui 
sfârşit de ciclu. 

* 

* * 

Originar dintr-o provincie franceză cu veche burghe¬ 
zie catolică, născut la Blois, în 1886, sub semnul Scor¬ 
pionului (de unde ascuţimea minţii, dar şi o anumită 
înclinaţie polemică), urmând cursurile colegiului Au- 
gustin-Thierry, tânărul Rene face studii remarcabile de 
matematică şi filozofie, al căror limbaj precis îl vom re¬ 
găsi sublimat în opera lui. Din 1904 se stabileşte la Paris, 
continuându-şi studiile matematice la colegiul Rollin, 
pe care va trebui însă să-l părăsească din cauza unei sănă¬ 
tăţi destul de şubrede. O slăbiciune pe care va şti să o 
transforme în avantaj, preocupându-se, ca autodidact, 
de domenii proprii spiritualităţii ezoterice de care se 
simţea profund atras. Pentru a se întreţine, el e nevoit 
să dea lecţii de matematică şi filozofie. In 1912 revine 
pentru scurt timp la Blois, unde se căsătoreşte cu o 

tânără catolică, Berthe Loury, cu care se instalează la 
Paris. In timpul războiului va fi reformat pe motive de 
sănătate şi va continua să studieze şi să dea lecţii de filo¬ 
zofie în diferite locuri, între care şi Setif, în Algeria. 
După război va duce o existenţă grea, întreţinându-se 
din scris, publicând numeroase opere de doctrină ezo¬ 
terică şi colaborând la reviste de specialitate mai mult 
sau mai puţin cunoscute. 

Puternic afectat de moartea soţiei sale, în 1928, dar 
şi de neînţelegerea cu care cercurile catolice priveau pozi¬ 
ţia tradiţională exprimată în lucrările sale, ca şi de ostili¬ 
tatea afişată în cercurile ocultiste şi în general de toată 
ambianţa profană a societăţii franceze şi a celei pariziene 
în special, Rene Guenon hotărăşte să părăsească Franţa, 
stabilindu-se, în 1930, la Cairo. Aici se va recăsători, în 
1934, cu o tânără musulmană, Fatma, cu care va ave a patru 
copii, ultimul născut imediat după moartea sa. Timp 
de douăzeci de ani el va trăi în Islam continuând să scrie 
în limba franceză şi să publice în Franţa. întreţine, în 
plus, o vastă corespondenţă, inclusiv cu trei gânditori 
români din ţară (Vasile Lovinescu şi Marc-Mihail Avra- 
mescu) şi străinătate (Mihai Vâlsan). Se stinge în 1951, 
fiind înhumat într-unul din cimitirele oraşului Cairo. 

** 

* * 

Biografia nu are, aşadar, nimic spectaculos; în planul 
faptelor imediate, ea pare modestă, marginală şi întru 
câtva excentrică. Doar ivirea în Franţa a unei vieţi ce se 
va încheia cu douăzeci de ani de apartenenţă vizibilă la 
Islam va stârni probabil mirarea, dar va oferi poate 



8 


PREFAŢA 


şi înţelegerea unor semnificaţii ce ţin de alt registru: anu¬ 
me că funcţiunea de care vorbeam la început e „înca¬ 
drată" de o tradiţie ce recunoaşte şi integrează, la sfârşit 
de ciclu, înţelepciunea tuturor celorlalte, pe de o parte; 
că, pe de altă parte, arcul dintre Europa occidentală şi 
Islam marchează, în ceea ce îl priveşte pe Guenon, nu 
numai o misiune orientată către lumea modernă, dar 
şi o vocaţie, o realizare spirituală proprie dezvoltată în 
interiorul unei forme tradiţionale ale cărei posibilităţi 
ezoterice sunt încă vii şi accesibile tuturor celor calificaţi 
să meargă pe un astfel de drum. 

Complementar expunerilor sale doctrinare, Rene Gue¬ 
non a încercat să găsească în timp elemente de sprijin 
pentru reîntoarcerea Europei către o concepţie şi o orga¬ 
nizare tradiţionale. In prima perioadă, după sosirea sa la 
Paris (1904-1914), el a trecut prin diverse medii occiden¬ 
tale care puteau fi depozitarele unei spiritualităţi iniţia- 
tice cu şanse de reactivare efectivă şi eficace. Pătrunzând 
în majoritatea grupărilor ocultiste, Guenon şi-a putut 
da însă seama de caracterul sincretic şi fantezist, de lipsa 
de filiaţie spirituală regulată a tuturor acestor contrafa¬ 
ceri moderne care ofereau false doctrine şi prezentau 
aspectul unor caricaturi de organizaţii imţiatice reale. 
In revista La Gnose, pe care o fondează în 1909, va da 
câteva precizări asupra carenţelor grave ce descalificau 
respectivele manifestări: „...eroarea celor mai multe dintre 
aceste doctrine aşa-zis spiritualiste rezidă atât în caracterul 
lor în fond materialist, transpus însă în alt plan, cât şi 
în pretenţia de a aplica domeniilor spiritului metode pe 
care ştiinţele empirice obişnuite le folosesc pentru a stu¬ 
dia lumea substanţială. Or, aceste metode experimentale 
nu pot duce decât la simpla cunoaştere a fenomenelor 



PREFAŢA 


9 


pe temeiul cărora e cu neputinţă să fie construită o teorie 
metafizică - un principiu universal fiind imposibil de 
indus din fapte particulare. De altfel, încercarea de a 
obţine cunoaşterea lumii spirituale prin mijloace mate¬ 
riale este evident absurdă; principiile le putem găsi doar 
în noi înşine şi nu în obiectele exterioare 11 (dec. 1909). 
Analiza detaliată a manifestărilor neospiritualiste, dar 
şi caracterizarea fenomenului în ansamblu vor fi reali¬ 
zate în două lucrări de mari dimensiuni, încărcate ine¬ 
vitabil de numeroase relatări faptice: Teosofismul, istoria 
unei pseudoreligii (1921) şi Eroarea spiritistă (1923). Ele 
limpezesc terenul orientărilor tradiţionale de falsele con¬ 
cepţii ale unei pseudospiritualităţi, pernicioase şi agre¬ 
sive în acelaşi timp, despre care A.K. Coomaraswamy 
spunea că poate fi caracterizată prin versetul din Bha- 
gavad-Gîtă (XVII, 4): „cei ce practică cultul morţilor şi 
al duhurilor sunt oamenii întunericului* 1 . 

După episodul ocultist, el va pătrunde în Masonerie 
(1909-1914), de care se va detaşa însă, conştient de acuta 
ei decădere. Organizaţie care a avut în tot cursul Evului 
Mediu caracterul unei puternice iniţieri cosmologice, 
luând ca suport meseria constructorilor de catedrale, cu 
simbolism bazat pe actele zidirii, Masoneria şi-a părăsit, 
în secolul al XVII-lea, caracterul operativ pentru unul 
speculativ. Ceea ce s-a păstrat până astăzi este doar ritua¬ 
lul de intrare, sufocat şi el de masivele devieri ale Maso¬ 
neriei moderne către preocupări sociale şi mai ales politice 
care alterează până la completa desfigurare această supra¬ 
vieţuitoare, aproape singura, a organizaţiilor iniţiatice 
din Occidentul creştin. Ceea ce rămâne demn de interes, 
după Guenon, este simbolismul masonic, la care acesta 
se referă adeseori şi căruia îi dedică numeroase studii. 

Clarificarea vechiului statut al masoneriei, precum şi a 
transformărilor ei va fi întreprinsă cu precădere în revista 
La France Anti-maţonnique între anii 1913-1914, sub 
pseudonimul Sfinx. 

Anii 1909-1912 constituie punctul de răscruce, mo¬ 
mentul capital pentru cristalizarea rolului lui Guenon, 
ca şi pentru formaţia sa interioară. După ce investigase 
cam toate posibilităţile iniţiatice ale Occidentului şi 
constatase degradarea ultimelor vestigii, el ia contact cu 
doctrinele orientale - hindusă, chineză şi islamică - prin 
întâlniri directe cu reprezentanţi autorizaţi ai acestor 
tradiţii. Modul cum sunt acestea expuse - pe marile lor 
linii - în formularea europeană a lui Guenon confirmă 
faptul că nu le-a abordat nici ca orientalist, nici ca istoric 
al religiilor ori filolog, aplicându-le adică punctul de ve¬ 
dere al unei discipline ştiinţifice moderne. A fost un con¬ 
tact nemijlocit cu organismul lor viu, în care doctrina 
reprezintă osatura principiilor, iar simbolul - realitatea 
întrupării lor în existenţă. Intre aceşti ani apare revista 
La Gnose condusă şi redactată în cea mai mare parte de 
Guenon, sub numele de Palingenius; aici el publică 
fragmente din două importante lucrări viitoare privind 
hinduismul - Omul şi devenirea sa după Vedânta şi 
Simbolismul Crucii, cu accente pe creştinism şi Islam. In 
redactarea sa finală, ultimul volum poartă dedicaţia auto¬ 
rului către maestrul său în iniţiere şi este datată 1329 H 
adică 1912, ceea ce reprezintă momentul intrării lui Gue¬ 
non în Islamul ezoteric. 

După război continuă încercările de a trezi, de a reac¬ 
tiva în Occident forţe spirituale capabile să se opună deca¬ 
denţei lumii moderne şi apte totodată să stabilească un 
acord real cu Orientul tradiţional. Cum singura instituţie 

învestită legitim cu autoritate spirituală era Biserica cato¬ 
lică, el va urmări evidenţierea coerenţei dintre Creşti¬ 
nism şi celelalte tradiţii, a unităţii lor de principiu cât 
şi a consonanţelor lor simbolice. In colaborările la revista 
catolică Regnabit (1925-1927), unde fusese recomandat 
de către arheologul şi heraldistul Charbonneau-Lassay, 
Rene Guenon a insistat atât asupra punctului de vedere 
creştin privind simbolismul Inimii şi al Centrului Lumii, 
cât şi asupra altor teme medievale, mai ales aceea a Sf. 
Graal, ilustrând perenitatea tradiţiei. Din păcate, ani¬ 
mozitatea unor cercuri neotomiste faţă de orientarea 
reprezentată de Guenon, obtuzitatea în ce priveşte virtua- 
lităţile de deschidere universală, intrinsece Creştinis¬ 
mului - prezentă atât în mediile catolice, cât şi în cele 
universitare - l-au făcut să considere ca improbabilă 
speranţa unei redresări din interior a Occidentului. 

începând cu 1929, Guenon colaborează regulat la re¬ 
vista I foile d’Isis, care îşi propunea „studiul tradiţiei şi 
al diverselor mişcări spirituale vechi şi moderne 11 punând 
însă un accent destul de puternic pe preocupări ocul- 
tiste. Sub influenţa lui Guenon, ea se transformă pro¬ 
gresiv şi îşi precizează ca obiect „studiul doctrinelor 
tradiţionale, atât orientale, cât şi occidentale, precum şi 
al ştiinţelor legate de acestea". Aici, Guenon îşi va putea 
expune nestingherit punctul de vedere în articole ce 
conţin fie expuneri doctrinare, fie studii de simbolică 
şi istorie sacră ori recenzii de publicaţii cu referire la 
probleme tradiţionale. Unul dintre cei mai importanţi 
continuatori ai săi, M. Vâlsan, vorbea despre caracterul 
acestor contribuţii ca fiind şi mai pregnant decât în 
marile lucrări: „Implantate în sensibil, definiţiile sunt mai 
evidente, demonstraţiile mai convingătoare, concluziile 

mai riguroase. In ciuda acestei precizii, incomparabila 
artă intelectuală a autorului evocă, mai ales în aceste 
texte, prezenţa discretă a indefinisabilului element de 
mister, de adâncă majestate a realităţilor, de inefabilă fru¬ 
museţe a semnificaţiilor şi de perfecţiune fără putinţă 
de tăgadă a finalităţilor, toate proprii datelor adevăratei 
ştiinţe, cea pe care el însuşi a numit-o «ştiinţa sacră»."* 
Revista Voile d’Isis, devenită ulterior (1936) Etudes Tradi- 
tionnelles, va aduna în jurul ei colaboratori profund ata¬ 
şaţi de ideea unei unice înţelepciuni primordiale întrupată 
specific, dar concordant, în toate doctrinele şi civilizaţiile 
tradiţionale. Printre ei: Ananda K. Coomaraswamy, 
Frithjof Schuon, Titus Burckhardt, Luc Benoist, Mihai 
Vâlsan, Jean Reyor, Andre Preau, Vasile Lovinescu şi 
alţii, constituind un nucleu de studii, dar şi de radiaţie 
a orientării deschise de Guenon. 

* 

* * 

Doctrina transmisă de Rene Guenon porneşte de la 
un Principiu suprem transcendent, imuabil şi etern, iden¬ 
tic cu Posibilitatea totală, ea însăşi simbolizată de infinitul, 
vidul sau tăcerea metafizică. In Posibilitatea totală se pot 
distinge posibilităţile de manifestare asumate de Fiinţa 
universală {Brahma sagund), înglobate, împreună cu posi¬ 
bilităţile de nemanifestare, în Non-Fiinţa universală 
{Brahma Nirguna). Fiinţa însăşi include posibilităţi de 
manifestare efectiv manifestate şi posibilităţi de mani¬ 
festare nemanifestate. Ca principiu al manifestării, Fiinţa 

* M. Vâlsan, „Introducere" la lucrarea lui Rene Guenon, Sym- 
boles fondamentaux de la Science sacree, Paris, Gallimard, 1972, p. 19. 

este identică Dumnezeului personal al religiilor, simbo¬ 
lizat de Unitatea primordială. Toată această „structură" 
a Posibilităţii totale e sugerată prin simbolurile amintite, 
rămânând în sine mister inefabil şi inexprimabil (a se 
vedea Stările multiple ale Fiinţei). 

Pentru a nu-şi limita posibilităţile, Fiinţa şi le mani¬ 
festă prin intermediul.esenţei {purusha ) şi substanţei 
(prakriti ) universale, sub forma unei multiplicităţi de stări 
care sunt tot atâtea lumi, comportând la rândul lor 
diferite modalităţi, în funcţie de ansamblul condiţiilor 
care le delimitează existenţa. Aceste lumi sunt grupate, 
după forma în care se manifestă, în informale (supra- 
individuale) şi formale (individuale) cu două modalităţi, 
subtilă şi grosieră. Se regăseşte astfel ansamblul mani¬ 
festării format din trei lumi: spirituală, subtilă şi corpo¬ 
rală (spiritus, anima , corpus), care, sub diferite denumiri, 
constituie creaţia propriu-zisă în toate doctrinele tradi¬ 
ţionale ale umanităţii ( Omul şi devenirea sa după Vedânta). 
Desigur că, în raport cu Fiinţa, care este singura reală, 
toate aceste lumi sunt doar o aparenţă, un joc al Mayei, 
în acelaşi timp energie a Principiului şi iluzie cosmică. 

Omul însuşi este o fiinţă care integrează în el cele 
trei lumi, ocupând un loc central pe nivelul respectiv 
de existenţă, datorită conştiinţei sale, reflex individual 
(eu) al Fiinţei universale (Sine). Omul constituie astfel, 
împreună cu Principiul şi creaţia, o triadă ( Deus , Homo, 
Natura) care corespunde întregului univers. Acestea 
sunt, în linii esenţiale şi prezentate extrem de succint, 
ontologia, cosmologia şi antropologia care se regăsesc, 
cu nesfârşite variaţii de detalii, în toate doctrinele tra¬ 
diţionale, expunerea lor cea mai completă şi mai pură 
fiind conţinută în tradiţia hindusă. 

Doctrina sacră constituie nucleul a ceea ce R. Gue- 
non numeşte Tradiţia primordială de origine nonuma- 
nă, tradiţie care s-a manifestat de-a lungul umanităţii în 
diferite tradiţii particulare, dintre care unele şi-au păstrat 
caracterul metafizic şi impersonal (taoism, hinduism), 
în timp ce altele au luat un caracter religios şi personal 
(religiile abrahamice), adăugându-şi elemente diferite de 
ordin mistic, etic, social etc. {Introducere generală în stu¬ 
diul doctrinelor hinduse). Ca o consecinţă a acestui fapt, 
fiecare tradiţie particulară autentică este o revelaţie a Tra¬ 
diţiei primordiale: nucleul doctrinar şi adaptarea mora¬ 
lei, a ritualului şi a expresiei la diferitele condiţii de loc 
şi de timp sunt stabilite prin mesajul unui trimis divin 
{avatara). Toate tradiţiile valabile (nedeviate) sunt, aşadar, 
o manifestare a Fiinţei supreme, având ca origine un 
principiu spiritual din care decurge toată structura lumii 
şi a omului, ca macrocosm şi microcosm, între care este 
o profundă analogie. „Formele tradiţionale pot fi com¬ 
parate cu drumuri care conduc toate la un acelaşi ţel, 
dar care, ca drumuri, nu sunt mai puţin distincte. 11 * 

Deoarece adevărurile care alcătuiesc doctrinele tra¬ 
diţionale prezintă dificultăţi mai mari sau mai mici de 
asumare, fiecare doctrină completă comportă o parte inte¬ 
rioară, mai degrabă intelectuală şi voalată de mister, nu¬ 
mită ezoterică, şi o parte exterioară, mai direct accesi bilă 
şi mai aptă de exprimare scrisă, numită exoterică. De 
altfel, cele două laturi sunt mai curând complementare 
decât contradictorii, ele formând un tot, chiar dacă în 
unele tradiţii s-au pierdut cu timpul aspectele ezoterice, 
sau s-au estompat. Este de la sine înţeles că opera lui 


* R. Guenon, Aperţus sur l’initiation, Paris, Gallimard, p. 44. 

Guenon se ocupă mai ales de punerea în lumină a aspec¬ 
telor ezoterice ale marilor tradiţii, aspecte prin care devine 
limpede „unitatea transcendentă a religiilor". 

Realitatea stărilor multiple ale manifestării, structu¬ 
rată într-o ordine ierarhică în care principiile de ordin 
spiritual (ideile platoniciene) se reflectă pe nivele inferi¬ 
oare în „imagini" ( eidolon ) mai mult sau mai puţin ase¬ 
mănătoare, face posibilă comunicarea şi cunoaşterea 
planurilor superioare de pe nivelul celor inferioare, prin 
intermediul simbolurilor. In acest sens, orice făptură, 
orice entitate, poate simboliza, în grade şi cu intensităţi 
diferite, întregul cosmos, urcând pe verticala care uneşte 
diferitele planuri de existenţă. Simbolul nu este un ele¬ 
ment arbitrar sau convenţional, ci exprimă intrinsec esenţa 
fiecărei făpturi şi totodată legătura ei cu unul sau altul 
dintre aspectele cu valoare de principiu ale universului, 
întreaga manifestare este, aşadar, o ţesătură de planuri ori¬ 
zontale şi verticale care îşi corespund între ele, realitate 
reprezentată de simbolul totalizant al crucii {Simbolis¬ 
mul Crucii). Simbolul este nu numai un mod de expresie, 
ci atribut inerent al oricărei existenţe; originea lui fiind 
nonumană, simbolul e universal: doar expresia umană 
îl transformă într-un limbaj analog, specific fiecărei 
tradiţii. 

Realitatea simbolului face ca fiecare act uman, fiecare 
gest, în sensul cel mai general, să aibă o semnificaţie sim¬ 
bolică; însă eficacitatea sa capătă o cu totul altă anvergură 
atunci când gestul este consacrat prin coborârea haru¬ 
lui, când are, deci, un caracter ritual. Se stabileşte, în acest 
mod, legătura dintre principiu şi ritual prin intermediul 
simbolului. Si dacă această manifestare descendentă a 
unei triple alianţe între principii, simboluri şi ritualuri 

explică viaţa universului şi a omului, ea dă omului, prac¬ 
ticată în sens ascendent, posibilitatea să se ridice de la 
pământ la cer prin intermediul ritualului şi al simbolu¬ 
lui. „...ritul şi simbolul nu sunt în fond decât două as¬ 
pecte ale unei aceleiaşi realităţi; şi aceasta nu este altceva, 
în definitiv, decât corespondenţa care leagă între ele toate 
nivelurile Existenţei universale, astfel încât, prin ea, 
starea noastră umană poate fi pusă în comunicare cu 
stările superioare ale fiinţei.“* 

Comunicarea se poate face prin rugă, mai ales prin 
ruga contemplativă, care e cunoaştere pură (gnosă), şi 
prin ritual, care e act simbolic consacrat. Cum există însă 
un aspect exterior al doctrinei, accesibil celor mai mulţi, 
şi unul interior, accesibil unor elite calificate, rezultă 
implicit două căi majore de comunicare a omului cu stă¬ 
rile superioare: calea exoterică, în genere religioasă, şi 
calea ezoterică, iniţiatică. Fără să intrăm în detalii, prima 
poate duce la mântuire, deci la regăsirea după moarte a 
stării paradiziace, a doua deschide o posibilitate de unire 
cu Principiul universal, de realizare a „Identităţii su¬ 
preme". După R. Guenon, iniţierea este calea majoră 
a desăvârşirii spirituale, care se poate realiza efectiv din 
starea umană, ducând la eliberarea din viaţă (Jivaumukta ): 
Evident că nu orice iniţiere foloseşte aceleaşi rituri şi 
poate realiza acelaşi nivel spiritual; se deosebesc, în func¬ 
ţie de aptitudinile iniţiatului, o cale a acţiunii ( Karma ), 
una a iubirii ( Bhakti ) şi una a cunoaşterii ( Jnana ). Apare 
în relief excelenţa cunoaşterii contemplative, ca rod al 
unei intuiţii intelectuale, singura în stare să ducă la gnoza 
supremă, la unirea cu Principiul. 


* R. Guenon, op. cit., p. 122. 

Dacă aceasta este doctrina despre Fiinţă, univers şi 
om, privită în structura ei principială, deci independent 
de devenire, nu e mai puţin adevărat că trecerea de la 
Principiu la manifestare, de la Unitate la multiplicitate 
atrage inerent după sine o degradare a acestei structuri, 
care se accentuează pentru om odată cu intrarea sa în 
istorie, cu intervenţia-factorului timp. Spre deosebire 
de istoria profană care interpretează devenirea ca o evo¬ 
luţie liniară progresivă (în linie materială), istoria sacră 
o priveşte ca pe o degradare lentă a spiritualităţii şi deci 
a întregii civilizaţii umane. Iar această degradare nu se 
face linear, ci în cicluri care sunt o succesiune de dege¬ 
nerări şi regenerări, de căderi şi renaşteri, urmând însă 
spirala descendentă a devenirii. In tradiţia hindusă, decă¬ 
derea întregii umanităţi se face în 14 cicluri mari ( Man- 
vantaras) pană la resorbţia finală în Principiu ( Pralaya :), 
în timp ce decăderea fiecărui ciclu trece prin patru vârste 
(Yuga ), denumite Satya, Tretâ, Dwâpara şi Kali-Yuga, în 
termeni hesiodici vârsta de aur, argint, aramă şi fier. 
Omenirea s-ar găsi acum, după această tradiţie, la sfârşi¬ 
tul celui de-al 7-lea Manvantara şi deci la sfârşitul vârstei 
sumbre (. Kali-Yuga ). In această ultimă fază, după o peri¬ 
oadă de solidificare materialistă, urmează o perioadă de 
disoluţie care se va generaliza provocând catastrofa finală 
şi va fi urmată de revelarea unei noi spiritualităţi ducând 
la regenerarea omenirii. Aspectele acestei perioade de criză 
maximă fac obiectul cărţii de faţă. Criza lumii moderne. 

Iată care ar fi în linii mari doctrina tradiţională, 
expusă în opera sa de R. Guenon, care nu se consideră 
decât mesagerul ei inspirat şi chiar mandatat în acest 
scop de Centrul spiritual al lumii*. El împlineşte deci 


* R. Guenon, Le Roi du monde, Paris, Gallimard, 1927. 

nu numai o operă de martor, ci chiar o funcţiune 
eshatologică în acest sfârşit de Kali-Yuga. 

Prin amploarea şi exaltarea acestei doctrine, expusă 
într-un limbaj de o mare claritate, coerenţă şi rigoare, 
opera lui R. Guenon a avut o audienţă remarcabilă pen¬ 
tru o doctrină metafizică de o elevată intelectualitate, 
câştigându-şi numeroşi adepţi, dintre care cei mai impor¬ 
tanţi sunt: Fr. Schuon, T. Burckhardt, J. Robin (Franţa), 
J. Evola (Italia), A. K. Coomaraswamy (India-SUA) etc. 
Şi mai remarcabilă ni se pare audienţa ei, în perioada 
interbelică, în România, unde V. Lovinescu, M. Vâlsan, 
M. Avramescu au fost fervenţi emuli ai lui R. Guenon, 
de care nici M. Eliade nu a fost străin în tinereţe, chiar 
dacă, ulterior, şi-a impus o tăcere asupra acestui subiect, 
tăcere din care n-a ieşit, cu unele rezerve, decât spre sfâr¬ 
şitul vieţii sale. 

Oricâte discuţii critice s-au făcut în jurul perso¬ 
nalităţii lui R. Guenon în cercurile catolice, universitare 
şi ocultiste, opera lui are astăzi nu numai o valoare 
doctrinară, ci şi una profetică care-i măreşte radiaţia în 
lumea acestui sfârşit şi început de mileniu. Dar, cum 
spune el însuşi: „Sfârşitul unei lumi nu este niciodată, şi 
nu poate fi niciodată, altceva decât sfârşitul unei iluzii. “* 

FLORIN MIHĂESCU 
ANCA MANOLESCU 


* R. Guenon, LeRegne de la Quantite et Ies Signes des Temps, 
Paris, Gallimard, 1945, p. 272 ( Domnia cantităţii şi semnele 
vremurilor, trad. de Florin Mihăescu şi Dan Stanca, Humanitas, 
Bucureşti, 1995, 2008). 



CRIZA LUMII MODERNE 



CUVÂNT ÎNAINTE 


Scriind cu câţiva am în urmă Orient şi Occident, 
socoteam că am dat, cel puţin pentru momentul respec¬ 
tiv, toate indicaţiile utile asupra chestiunilor care cons¬ 
tituiau subiectul cărţii. De atunci însă evenimentele s-au 
precipitat, desfăşurându-se cu o viteză mereu crescândă, 
ceea ce ne determină, fără a modifica, de altfel, cu nimic 
cele spuse cu acel prilej, să aducem unele precizări com¬ 
plementare şi să dezvoltăm anumite puncte de vedere 
asupra cărora n-am considerat, la început, că e cazul să 
insistăm. Aceste precizări se impun cu atât mai mult 
cu cât, în ultimul timp, au început să se reafirme, în 
forme destul de agresive, chiar unele dintre confuziile pe 
care ne-am străduit deja să le lămurim; păstrându-ne în 
mod deliberat departe de orice polemică, am considerat 
totuşi că este potrivit să punem, încă o dată, lucrurile 
la punct. Există însă, în âcest sens, consideraţii care, deşi 
sunt elementare, par atât de străine imensei majorităţi 
a contemporanilor noştri încât pentru a le face înţelese 
trebuie să revenim mereu la ele, prezentând diversele 
lor aspecte şi explicând, cât mai în detaliu, pe măsură 
ce împrejurările o îngăduie, tot ceea ce poate stârni difi¬ 
cultăţi imprevizibile la prima vedere. 

Chiar titlul cărţii de faţă cere câteva explicaţii; le vom 
da fără întârziere, pentru ca cititorul să ştie limpede ce 
semnificaţie îi acordăm şi pentru a nu exista nici un echi¬ 
voc în această privinţă. Că se poate vorbi de o criză a 
lumii moderne, luând termenul „criză" în accepţia lui 
curentă, e o chestiune pe care mulţi n-o mai pun la îndo¬ 
ială şi, în această privinţă cel puţin, s-a produs o schimba¬ 
re însemnată: sub acţiunea evenimentelor înseşi anumite 
iluzii încep să se destrame; această destrămare nu poate 
decât să ne bucure, căci ea constituie un simptom favo¬ 
rabil, indiciul unei posibilităţi de redresare a mentalităţii 
contemporane, posibilitate asemănătoare unei slabe pâl¬ 
pâiri de lumină în mijlocul haosului actual. Astfel, cre¬ 
dinţa într-un „progres" nesfârşit, socotită odinioară o 
dogmă intangibilă şi indiscutabilă, nu mai este astăzi 
admisă atât de unanim; unii încep să întrevadă, mai mult 
sau mai puţin vag, mai mult sau mai puţin confuz, că 
civilizaţia occidentală, în loc să-şi continue neîntrerupta 
dezvoltare în acelaşi sens, ar putea să ajungă la un mo¬ 
ment dat într-un punct mort sau chiar să dispară cu totul 
într-un cataclism. Aceştia nu văd poate limpede în ce 
constă pericolul iar spaimele lor himerice ori puerile dove¬ 
desc îndeajuns că păstrează în minte o sumedenie de 
erori; faptul că ei îşi dau seama de existenţa unui pericol, 
chiar dacă mai mult îl simt decât îl înţeleg cu adevărat, 
e totuşi destul de însemnat; e deci important că au ajuns 
să conceapă această civilizaţie, de care modernii sunt atât 
de mândri, ca pe una care nu ocupă un loc privilegiat 
în istoria lumii şi care poate avea aceeaşi soartă ca atâtea 
altele dispărute în vremuri mai mult sau mai puţin înde¬ 
părtate, civilizaţii dintre care unele n-au lăsat decât urme 
infime, vestigii abia perceptibile ori greu de recunoscut. 

A spune deci că lumea modernă se află în criză în¬ 
seamnă cel mai adesea a afirma că ea a ajuns într-un punct 
critic, sau, cu alte cuvinte, că e iminentă o transformare, 
mai mult sau mai puţin profundă, că e de aşteptat să se 
producă, în mod cert şi nu peste mult timp, o schim¬ 
bare de orientare, de voie sau cu forţa, mai mult ori mai 
puţin brusc, cu sau fără catastrofe. Această accepţie e 
perfect legitimă şi corespunde în parte cu ceea ce gândim 
şi noi, dar numai în parte, căci adoptând un punct de 
vedere mai general nouă ni se pare că toată epoca moder¬ 
nă, în ansamblul ei, reprezintă pentru lume o perioadă 
de criză,- de altfel, se pare că ne apropiem de deznodământ, 
care agravează anormalitatea stării de lucruri instaurate 
acum câteva secole, dar ale cărei consecinţe n-au fost 
niciodată atât de vizibile precum sunt astăzi. Din aceeaşi 
pricină, evenimentele se desfăşoară, aşa cum spuneam 
la început, cu o viteză accelerată; criza se poate, desigur, 
prelungi; nu însă la nesfârşit; ba chiar, fără a fi în măsură 
să indicăm o limită precisă, avem impresia că lucrurile 
nu mai pot dura prea mult. 

Dar însuşi cuvântul „criză“ mai cuprinde însă unele 
semnificaţii care pot exprima mult mai bine ceea ce 
avem de spus: etimologia sa, pe care o pierdem din ve¬ 
dere atunci când îl folosim în mod curent, dar la care 
trebuie să ne raportăm aşa cum se cuvine să facem ori 
de câte ori vrem să restituim integral unui termen sensul 
său propriu şi valoarea sa originară, etimologia sa deci 
îl face parţial sinonim cu „judecată” şi „discriminare”. 
In oricare ordine de lucruri, faza care poate fi numită 
pe drept cuvânt „critică” e cea care duce imediat la o 
soluţie, favorabilă sau defavorabilă, cea în care intervine 
o decizie într-un sens ori într-altul; e deci momentul 

când devine posibilă judecarea rezultatelor dobândite, 
cântărirea argumentelor „pro“ sau „contra“ şi operarea 
unei separări între rezultatele pozitive şi cele negative, 
pentru a vedea astfel de ce parte înclină, până la urmă, 
balanţa. Nu avem, bineînţeles, pretenţia să stabilim, în 
mod exhaustiv, o asemenea discriminare; ar fi, de altfel, 
prematur, deoarece criza nu e nicidecum rezolvată şi 
poate nici nu e cu putinţă să spunem când şi cum anume 
va fi rezolvată, cu atât mai mult cu cât este întotdeauna 
preferabil să ne abţinem de la previziuni ce nu se pot 
sprijini pe temeiuri suficient de limpezi pentru oricine 
şi care ar risca, drept urmare, să fie prost interpretate, 
mărind confuzia în loc să ducă la înlăturarea ei. Tot ceea 
ce ne putem deci propune este să oferim, atât cât ne stă 
în putinţă şi cât ne îngăduie mijloacele de care dispu¬ 
nem, celor care sunt capabili să înţeleagă toate aceste 
lucruri câteva dintre rezultatele ce par încă de pe acum 
bine stabilite şi să pregătim astfel, chiar parţial şi indirect, 
elementele ce vor sluji apoi viitoarei „judecăţi 11 , cea cu 
care se va deschide o nouă perioadă din istoria omenirii 
pe pământ. 

Unele expresii folosite de noi vor aminti, fără îndo¬ 
ială, multora ideea aşa-numitei „judecăţi de apoi“, evo¬ 
care pe deplin îndreptăţită; nu contează prea mult dacă 
expresia e înţeleasă ad litteram sau în chip simbolic ori, 
deopotrivă, în cele două feluri, căci în realitate ele nu 
se exclud nicidecum; în plus, nu e momentul şi nici locul 
să dăm explicaţii complete asupra acestei chestiuni. In 
orice caz, punerea în balanţă a lui „pro“ şi „contra“, 
discriminarea rezultatelor pozitive şi negative, amintită 
adineaori, ne duce desigur cu gândul la împărţirea „aleşi¬ 
lor 1 şi „blestemaţilor* 1 în două tabere definitiv statornicite; 

chiar dacă e numai o analogie, ea e una valabilă şi bine 
întemeiată, în conformitate cu natura însăşi a lucrurilor; 
această problemă cere însă câteva explicaţii. 

Nu e deloc întâmplător faptul că în ziua de azi multe 
spirite sunt bântuite de ideea „sfârşitului lumii“, ceea 
ce e, poate, regretabil în anumite privinţe, pentru că 
extravaganţele iscate'de această idee atunci când e prost 
înţeleasă, împreună cu corolarul lor de divagaţii „mesia¬ 
nice" răspândite în diverse medii, toate manifestările 
cauzate de dezechilibrul mental al epocii noastre nu fac 
decât să agraveze, într-o proporţie deloc neglijabilă, toc¬ 
mai acest dezechilibru; nu e mai puţin adevărat însă că 
fenomenul există si că suntem siliţi să ţinem seama de 

i j j 

el. Atitudinea cea mai comodă în faţa unor lucruri de 
acest gen este, bineînţeles, să le îndepărtezi pur şi simplu 
fără să le mai analizezi, considerându-le nişte erori sau 
fantasme lipsite de importanţă; totuşi, chiar dacă sunt 
într-adevăr erori, e mai potrivit să le dăm în vileag şi 
să căutăm cauzele care le-au provocat, precum şi partea 
de adevăr, mai mult ori mai puţin deformat, pe care ar 
putea să o conţină; căci, din moment ce eroarea nu are 
decât un mod de existenţă pur negativ, eroarea absolută 
nu se găseşte nicăieri, fiind doar un cuvânt lipsit de sens. 
Privind astfel lucrurile, ne dăm uşor seama că preocu¬ 
parea pentru „sfârşitul lumii" e strâns legată de starea 
de nelinişte generală în care trăim astăzi: presentimentul 
obscur a ceva pe cale să se sfârşească acţionează necon¬ 
trolat, asupra imaginaţiei unora, producând, în chip firesc, 
reprezentări dezordonate şi cel mai adesea materializate 
grosolan, care se exteriorizează prin intermediul extra¬ 
vaganţelor de care am amintit. Explicaţia dată nu scuză, 
de altfel, aceste extravaganţe, dacă cei ce cad fără voia 

lor în asemenea greşeli pot avea, cel puţin, scuza unei 
stări mentale care îi predispune către astfel de fenomene, 
stare de care nu sunt în nici un fel responsabili; în schimb, 
greşeala în sine nu poate fi nicidecum iertată. In ceea 
ce ne priveşte, nu ni se va putea în nici un caz reproşa 
o indulgenţă excesivă în privinţa manifestărilor „pseu- 
doreligioase“ ale lumii contemporane, ca de altfel nici 
în privinţa tuturor erorilor moderne în general; ştim 
chiar că unii ar fi tentaţi mai degrabă să ne adreseze repro¬ 
şul contrar; cele spuse până acum îi vor determina poate 
să înţeleagă mai limpede modul nostru de a privi lucru¬ 
rile, unul bazat pe strădania continuă de a ne plasa în 
singurul punct de vedere care ni se pare important - 
cel al adevărului nepărtinitor şi dezinteresat. 

Mai trebuie adăugat că numai o explicaţie „psiholo¬ 
gică" a ideii de „sfârşit al lumii", ca şi a manifestărilor 
sale actuale, oricât de îndreptăţită ar fi în sine, nu poate 
fi considerată pe de-a-ntregul suficientă; a ne opri aici 
ar însemna a ne lăsa influenţaţi de una dintre iluziile mo¬ 
derne împotriva cărora ne-am pronunţat ori de câte ori 
am avut prilejul. Unii simt în mod confuz, după cum 
spuneam, sfârşitul iminent a ceva căruia nu-i pot defini 
exact nici natura, nici importanţa; trebuie să admitem 
şi suntem de acord că ei au, în această privinţă, o per¬ 
cepţie foarte reală, chiar dacă e vagă şi supusă unor false 
interpretări ori unor deformări datorate imaginaţiei, căci 
oricare ar fi acest sfârşit, criza căreia el trebuie să-i pună 
capăt e destul de vizibilă, iar o mulţime de semne neîndo¬ 
ielnice şi uşor constatabile conduc toate la aceeaşi conclu¬ 
zie. Sfârşitul de care vorbeam nu este desigur „sfârşitul 
lumii" în sensul total pe care i-1 acordă unii, dar e sfâr¬ 
şitul unei lumi; şi, dacă este vorba de sfârşitul civilizaţiei 

occidentale în forma sa actuală, e uşor de înţeles că cei 
care s-au obişnuit să ignore tot ceea ce se află în afara 
ei, cei care o consideră „civilizaţia" însăşi cred cu uşu¬ 
rinţă că totul se va sfârşi o dată cu ea şi că dispariţia ei 
va însemna într-adevăr „sfârşitul lumii". 

Vom spune deci, pentru a pune lucrurile la punct, 
că se simte apropierea reală a sfârşitului unei lumi, adică 
al unei epoci ori al unui ciclu istoric, aflat poate în cores¬ 
pondenţă cu un ciclu cosmic, aşa cum ne învaţă toate 
doctrinele tradiţionale. In trecut au avut loc multe ase¬ 
menea evenimente şi, fără îndoială se vor mai petrece 
multe în viitor; e, de altminteri, vorba de evenimente, 
de importanţă diferită după cum ele încheie perioade 
mai mult sau mai puţin întinse şi după cum implică fie 
întreaga umanitate terestră, fie una ori alta din părţile ei 
componente (o rasă ori un popor anume). Starea actuală 
a lumii ne determină să presupunem apariţia unei schim¬ 
bări de importanţă foarte generală, care, indiferent de 
forma pe care o va lua - formă pe care nu încercăm să 
o definim -, va afecta, mai mult sau mai puţin, întreg 
Pământul. In orice caz, legile care guvernează asemenea 
evenimente sunt aplicabile, prin analogie, tuturor nive¬ 
lurilor; la fel, ceea ce se spune despre „sfârşitul lumii" 
(în sensul cel mai larg cu putinţă al acestei expresii care 
e folosită de altfel în mod obişnuit numai pentru lumea 
terestră) rămâne valabil, păstrând proporţiile, şi atunci 
când e vorba de sfârşitul unei lumi oarecare, sensul „sfâr¬ 
şitului lumii" fiind aici mult mai restrâns. 

Aceste observaţii preliminare vor fi de mare ajutor 
pentru înţelegerea consideraţiilor ce vor urma; am avut 
deja prilejul să facem deseori aluzie, în lucrări anterioare, 
la „legile ciclice". O expunere completă a acestor legi 

ar fi probabil greu de realizat într-o formă uşor accesi¬ 
bilă spiritelor occidentale; e însă absolut necesară cunoaş¬ 
terea câtorva date fundamentale despre această chestiune 
pentru a putea obţine o imagine reală în ceea ce priveşte 
semnificaţia epocii actuale, cât şi rolul ei exact în ansam¬ 
blul istoriei lumii. Vom începe deci prin a arăta că trăsă¬ 
turile acestei epoci sunt realmente cele pe care doctrinele 
tradiţionale le-au atribuit dintotdeauna perioadei ciclice 
corespunzătoare ei; vom demonstra, de asemenea, că 
ceea ce este anomalie şi dezordine dintr-un anume punct 
de vedere e, într-o ordine mai vastă, un element necesar, 
o consecinţă inevitabilă a legilor care guvernează dez¬ 
voltarea oricărei manifestări. Ceea ce nu înseamnă însă 
că trebuie să ne mulţumim să suportăm în mod pasiv 
tulburările şi obscuritatea care par să triumfe în zilele 
noastre, căci, de-ar fi aşa, ne-am mărgini să păstrăm tăce¬ 
rea; ci, înseamnă, dimpotrivă, că trebuie să ne străduim, 
atât cât ne stă în putinţă, să pregătim ieşirea din această 
„vârstă sumbra 1 , al cărei sfârşit mai mult sau mai puţin 
apropiat, dacă nu iminent, e deja uşor de întrezărit. Ieşi¬ 
rea însăşi ţine de ordinea amintită, căci orice echilibru 
este rezultatul acţiunii simultane a două tendinţe opuse; 
dacă una dintre ele ar înceta să mai acţioneze, echilibrul 
s-ar pierde definitiv şi lumea însăşi s-ar spulbera; această 
presupunere e însă absurdă, căci cei doi termeni ai unei 
opoziţii n-au sens decât unul prin altul şi, indiferent de 
aparenţe, putem fi siguri că toate dezechilibrele parţiale 
şi tranzitorii concură finalmente la realizarea echilibru¬ 
lui total. 

Doctrina hindusă arată că durata unui ciclu uman, 
care poartă numele de Manvantara, se împarte în patru 
vârste ce marchează tot atâtea faze ale unei întunecări 
crescânde a spiritualităţii primordiale; tradiţiile antichi¬ 
tăţii occidentale recunoşteau aceleaşi perioade, numin- 
du-le vârsta de aur, de argint, de bronz şi de fier. Ne 
aflăm acum în cea de-a patra vârstă, Kali-Yuga sau „vârsta 
sumbră“, care se spune că a început cu mai bine de şase 
mii de ani în urmă, într-o epocă mult anterioară tuturor 
celor cunoscute de istoria „clasică". Adevărurile, care 
erau odinioară accesibile tuturor oamenilor, au devenit 
de atunci tot mai ascunse şi mai greu de atins; cei ce le 
cunosc sunt din ce în ce mai puţini şi chiar dacă tezaurul 
înţelepciunii „nonumane", anterioare oricărei vârste, 
nu se poate pierde niciodată, el se acoperă cu văluri tot 
mai de nepătruns care, ascunzându-1 privirilor, îl fac 
aproape inaccesibil. De aceea, se vorbeşte mereu, prin 
mijlocirea unor simboluri felurite, de ceva pierdut, cel 
puţin în aparenţă şi în raport cu lumea din afară, ceva 
pe care cei ce aspiră la adevărata cunoaştere trebuie să 
îl regăsească; dar se mai spune, de asemenea, că tot ceea 
ce e ascuns în acest fel va redeveni vizibil la sfârşitul aces¬ 
tui ciclu, sfârşit care va fi totodată, în virtutea conti¬ 
nuităţii ce leagă toate lucrurile, începutul unui ciclu nou. 

Se poate pune, fără îndoială, întrebarea de ce dez¬ 
voltarea ciclică trebuie să aibă un sens descendent, de 
la superior către inferior, negând în mod evident ideea 
de „progres" aşa cum e înţeleasă ea de către moderni? Vom 
răspunde că dezvoltarea oricărei manifestări implică, în 
mod necesar, o îndepărtare tot mai mare de principiul 
din care provine; plecând, aşadar, din punctul ei cel mai 
înalt, ea coboară apoi în mod firesc şi, asemenea cor¬ 
purilor grele; se îndreaptă cu o viteză tot mai mare în 
jos până ce întâlneşte, în sfârşit, un punct de oprire. Căde¬ 
rea aceasta poate fi caracterizată ca o materializare pro¬ 
gresivă, căci expresia principiului e spiritualitate pură; 
spunem expresia principiului şi nu principiul însuşi 
fiindcă acesta nu poate fi desemnat de nici unul dintre ter¬ 
menii ce ar putea implica o opoziţie, el situându-se din¬ 
colo de orice opoziţie. De altfel, cuvinte ca „spirit" şi 
„materie", pe care le împrumutăm, pentru mai multă 
comoditate, din limbajul occidental, au pentru noi doar 
o valoare simbolică; ele se potrivesc subiectului în dis¬ 
cuţie numai dacă îndepărtăm interpretările speciale care 
le-au fost date în filozofia modernă; pentru noi, „spiri¬ 
tualism" şi „materialism" nu sunt decât două forme com¬ 
plementare, ce se implică reciproc, dar care sunt la fel 
de inutile pentru cel ce vrea să se înalţe deasupra acestor 
puncte de vedere contingente. Aici însă nu ne propunem 
să tratăm chestiuni de metafizică pură; de aceea, fără a 
pierde din vedere principiile esenţiale şi luându-ne pre¬ 
cauţiile necesare pentru a evita orice fel de echivoc, ne 
putem îngădui să folosim anumiţi termeni care, deşi ina- 
decvaţi, par totuşi susceptibili să clarifice lucrurile fără 
ca explicitarea să antreneze totuşi denaturarea lor. 



VARSTA SUMBRA 


31 


Imaginea, tocmai schiţată, a dezvoltării unei mani¬ 
festări - deşi exactă în ansamblu - e totuşi mult prea sche¬ 
matică şi simplificatoare: ea poate lăsa impresia că această 
dezvoltare s-ar face în linie dreaptă, într-un sens unic 
şi fără nici un fel de oscilaţii; realitatea e însă mult mai 
complexă. Se cuvine să luăm în seamă în orice lucru, 
aşa cum am mai spus, două tendinţe opuse, una descen¬ 
dentă şi cealaltă ascendentă, sau, folosind un alt mod 
de reprezentare, una centrifugă şi alta centripetă. Predo¬ 
minanţa uneia sau a celeilalte creează două faze com¬ 
plementare de manifestare, una de îndepărtare faţă de 
principiu, cealaltă de reîntoarcere către el, care sunt ade¬ 
seori comparate, în mod simbolic, cu bătăile inimii sau 
cu cele două faze ale respiraţiei. Deşi aceste faze sunt 
descrise de obicei ca succesive, trebuie înţeles că în reali¬ 
tate cele două tendinţe cărora le corespund acţionează 
întotdeauna simultan, dar în proporţii diferite; se întâm¬ 
plă uneori ca în anumite momente critice, când tendinţa 
descendentă pare să domine definitiv mersul general al 
lumii, să intervină o acţiune specială pentru a întări ten¬ 
dinţa ascendentă, pentru a restabili un echilibru relativ, 
potrivit condiţiilor de moment, operând astfel o redre¬ 
sare parţială, ce pare să oprească ori să neutralizeze tem¬ 
porar mişcarea de cădere. 1 

E limpede că datele tradiţionale, pe care ne mărginim 
să le schiţăm aici extrem de sumar, pot duce la dezvol¬ 
tarea unor concepţii radical deosebite, de o cu totul altă 
profunzime şi deschidere, faţă de toate încercările de 


1 Ceea ce se leagă de funcţia de „conservare divină" care, în 
tradiţia hindusă, e reprezentată de Vishnu şi, mai ales, de doctrina 
Avatârelor sau „coborârilor" principiului divin în lumea mani¬ 
festată, doctrină pe care nu putem, fireşte, să o dezvoltăm aici. 

„filozofie a istoriei 11 ale autorilor moderni. Nu intenţio¬ 
năm să urcăm, pentru moment, la originile prezentului 
ciclu şi nici măcar până la începuturile vârstei sumbre, 
Kali-Yuga; interesul nostru se restrânge, în mod direct 
cel puţin, la un singur domeniu, şi anume la ultimele 
faze ale acestei vârste. In cadrul fiecăreia dintre marile peri¬ 
oade despre care am vorbit se pot distinge, într-adevăr, 
diferite faze secundare, ce constituie tot atâtea subdivi¬ 
ziuni ale acestora; şi, cum fiecare parte este într-un fel 
analoagă cu întregul, aceste subdiviziuni reproduc, dacă 
se poate spune aşa, la scară mai restrânsă, mersul general 
al marelui ciclu în care sunt incluse; dar o cercetare com¬ 
pletă a modalităţilor de aplicare a acestei legi la diversele 
cazuri particulare ne-ar îndepărta iarăşi prea mult de 
cadrul trasat pentru prezentul studiu. Vom menţiona, 
pentru a încheia aceste consideraţii preliminare, doar 
câteva dintre ultimele epoci foarte critice pe care le-a avut 
de traversat omenirea, şi anume cele care fac parte din 
perioada numită „istorică 11 , adică singura cu adevărat 
accesibilă istoriei obişnuite sau „profane 11 ; vom fi con¬ 
duşi astfel în chip firesc către obiectul propriu al studiu¬ 
lui nostru, către ultima dintre aceste epoci critice care 
constituie tocmai ceea ce numim timpurile moderne. 

Există, în ceea ce priveşte perioada propriu-zis istorică, 
în sensul pe care îl pomeneam mai sus, un fapt destul 
de straniu, neremarcat pare-se îndeajuns, şi anume acela 
că ea începe exact în secolul al Vl-lea înaintea erei creştine, 
ca şi cum ar fi existat în timp o barieră imposibil de 
trecut cu ajutorul mijloacelor de investigare pe care le 
au la dispoziţie cercetătorii obişnuiţi. De la acel moment 
încoace există peste tot o cronologie destul de precisă, 
destul de bine stabilită; în schimb, pentru tot ceea ce 

s-a petrecut înaintea acestei date nu se obţin, în general, 
decât aproximări foarte vagi iar datele propuse pentru 
aceleaşi evenimente variază adeseori cu câteva secole. 
Fenomenul e izbitor chiar pentru ţări ca Egiptul unde 
s-au păstrat vestigii însemnate; şi mai uimitor este faptul 
că, într-un caz excepţional şi privilegiat cum e acela al 
Chinei, care posedă pentru epoci mult mai îndepărtate 
anale datate pe baza observaţiilor astronomice, deci foarte 
exacte, modernii continuă să califice aceste epoci drept 
„legendare 11 , ca şi cum s-ar situa într-o zonă despre care 
nu li se pare legitim să aibă certitudini, ba chiar îşi inter¬ 
zic să le obţină. Antichitatea numită „clasică 11 nu e deci, 
la drept vorbind, decât o antichitate cu totul relativă, 
cu mult mai apropiată de timpurile moderne decât ade¬ 
vărata Antichitate, căci nu ajunge nici măcar la mijlo¬ 
cul perioadei Kali-Yuga, a cărei durată reprezintă, după 
doctrina hindusă, de-abia a zecea parte din Manvatara-, 
ne putem da, aşadar, destul de bine seama câtă dreptate 
au modernii să se mândrească cu cunoştinţele lor isto¬ 
rice! Toate acestea, vor răspunde ei, fără îndoială pentru 
a se justifica, nu sunt decât perioade „legendare 11 , de care 
nu e cazul să se ţină seama; acest răspuns e însă doar 
mărturisirea ignoranţei lor, ca şi a unei neînţelegeri, sin¬ 
gura în stare să explice dispreţul lor faţa de tradiţie; spiri¬ 
tul specific modern e, aşa cuţn vom arăta, chiar spiritul 
antitradiţional. 

Secolul al Vl-lea înaintea erei creştine a fost, din dife- 
rite motive, momentul unor schimbări considerabile 
pentru aproape toate popoarele, schimbări ale căror 
caracteristici au variat de la o ţară la alta. In anumite 
cazuri a fost vorba de o readaptare a tradiţiei la alte con¬ 
diţii decât cele existente anterior, readaptare operată 

într-un sens absolut ortodox, aşa cum s-a întâmplat în 
China, unde doctrina, de până atunci unică, a fost sepa¬ 
rată în două părţi absolut distincte: Taoismul, rezervat 
unei elite şi format din metafizica pură şi ştiinţele tra¬ 
diţionale propriu-zis speculative, pe de o parte, şi, pe 
de alta, Confucianismul comun tuturor, fără deosebiri, 
având ca domeniu aplicaţiile practice, mai ales cele so¬ 
ciale. Şi la perşi a avut loc, pare-se, o readaptare aMazde- 
ismului, această epocă fiind cea a ultimului Zoroastru. 2 
In India apărea atunci budismul care, independent de 
caracterul său originar 3 , avea să sfârşească, cel puţin în 
anumite ramuri ale sale, ca o revoltă împotriva spiritului 
tradiţional, mergând chiar până la negarea oricărei auto¬ 
rităţi, până la o veritabilă anarhie, în sensul etimologic 


2 Trebuie să remarcăm că numele de Zoroastru desemnează 
în realitate o funcţie, în acelaşi timp profetică şi legiferatoare, 
şi nicidecum un personaj particular; au existat mai mulţi Zoro- 
aştri ce au trăit în epoci foarte diferite; e chiar de presupus că 
această funcţie avea un caracter colectiv, ca aceea a lui Vyâsa în 
India, tot aşa cum în Egipt ceea ce se atribuie lui Toth sau Her- 
mes reprezintă opera întregii caste sacerdotale. 

3 Chestiunea Budismului e în realitate cu mult mai complexă 
decât lasă să se bănuiască extrem de scurta noastră prezentare; 
e interesant de ştiut că, dacă hinduşii, din punctul de vedere al 
propriei lor tradiţii, au condamnat întotdeauna Budismul, mulţi 
dintre ei au, cu toate acestea, un mare respect pentru Buddha, 
unii privindu-1 chiar ca pe al nouălea Avatâra, în timp ce alţii 
îl identifică cu Hristos. Cât despre Budismul zilelor noastre, 
trebuie distinse atent cele doua forme ale sale: Mabăyăna („Ma¬ 
rele Vehicul") şi Hinăyăna („Micul Vehicul"). In genere, putem 
spune că Budismul din afara Indiei diferă profund de forma in¬ 
diană originară care a pierdut rapid teren după moartea lui 
Aşoka, dispărând cu desăvârşire câteva secole mai târziu. 

de „absenţă a oricărui principiu", atât în ordine inte¬ 
lectuală, cât şi socială. E curios faptul că în India nu se 
află nici un monument anterior acestei epoci; orienta- 
liştii, care vor ca totul să înceapă odată cu Budismul 
exagerând importanţa acestuia, au încercat să-şi sprijine 
teza tocmai pe această constatare; explicaţia e totuşi foarte 
simplă: construcţiile anterioare, fiind toate din lemn, au 
dispărut fără a lăsa urme 4 ; e însă adevărat că o schimbare 
atât de importantă în modul de construcţie corespunde 
în mod necesar unor modificări profunde ale condiţiilor 
generale de existenţă ale poporului respectiv. 

Apropiindu-ne de Occident, observăm că aceeaşi 
epocă a fost pentru evrei cea a robiei în Babilon; e uimi¬ 
tor să constaţi că o perioadă atât de scurtă - şaptezeci 
de ani - a fost de ajuns pentru a-i face să-şi piardă până 
şi scrierea, de vreme ce a trebuit să reconstituie apoi 
Cărţile Sfinte folosind cu totul alte semne decât cele 
folosite până atunci. S-ar putea cita multe alte eveni¬ 
mente concentrate cam în jurul aceleiaşi date: vom aminti 
numai că pentru Roma a fost începutul perioadei pro- 
priu-zis „istorice" ce urmează perioadei „legendare" a 
regilor; se ştie, destul de vag însă, că pe atunci s-au petre¬ 
cut şi mari mişcări ale popoarelor celtice; fără a mai 
insista asupra lor, vom ajunge la schimbările care privesc 
Grecia. Şi aici secolul al VMea a fost punctul de plecare 

4 Faptul nu e specific Indiei; îl întâlnim şi în Occident, unde, 
pentru exact acelaşi motiv, cetăţile galice au dispărut fără a lăsa 
urme, cu toate că existenţa lor, incontestabilă, e dovedită prin 
mărturii contemporane; şi aici istoricii moderni au profitat de 
absenţa urmelor pentru a-i descrie pe gali ca pe nişte sălbatici 
care trăiau retraşi în păduri. 

al civilizaţiei numite „clasicesingura căreia modernii 
îi recunosc caracterul „istoric“; ceea ce o precede e atât 
de puţin cunoscut, încât e considerat „legendar 11 , cu toate 
că recentele descoperiri arheologice nu lasă nici un dubiu 
asupra existenţei unei civilizaţii în acest ţinut; avem 
anumite motive să credem că această primă civilizaţie 
elenă a fost cu mult mai interesantă, din punct de vedere 
intelectual, decât cea care îi va urma şi că raporturile din¬ 
tre ele prezintă anumite analogii cu cele dintre Europa 
medievală şi Europa modernă. Se cuvine să remarcăm 
însă că sciziunea între cele două civilizaţii greceşti nu 
a fost atât de radicală ca în acest ultim caz; s-a petrecut 
acolo, cel puţin parţial, o readaptare a ordinii tradiţio¬ 
nale, mai ales în domeniul „misterelor 11 , readaptare în 
care e implicat pitagorismul, el însuşi fiind restaurarea, 
într-o formă nouă, a orfismului; legăturile sale evidente 
cu cultul delfic al lui Apollo hiperboreanul ne permit 
chiar să ne gândim la o filiaţie continuă şi normală cu 
una dintre cele mai vechi tradiţii ale omenirii. Dar a 
apărut, pe de altă parte, ceva nou şi fără nici o asemănare 
cu cele ce existaseră până atunci, ceva ce avea să exercite 
o influenţă nefastă asupra întregii lumi occidentale: ne 
referim la acel mod special de gândire care a luat şi a 
păstrat numele de „filozofie 11 ; acest lucru e destul de im¬ 
portant pentru a ne opri câteva clipe asupra lui. 

Există un sens perfect legitim al cuvântului „filozofie 11 
şi acesta trebuie să fi fost, fără îndoială, sensul său pri¬ 
mitiv, mai ales dacă, aşa cum se spune, Pitagora este cel 
dintâi care l-a folosit: etimologic vorbind, „filozofie 11 nu 
înseamnă altceva decât „iubire de înţelepciune 11 ; cuvân¬ 
tul desemnează deci, în primul rând, o predispoziţie 
necesară pentru a ajunge la înţelepciune şi, de asemenea, 

printr-o extensie firească, căutarea care, apărând din această 
predispoziţie, trebuie să ducă la cunoaştere. Filozofia 
nu e deci decât un stadiu preliminar şi pregătitor, o în¬ 
dreptare către înţelepciune, o treaptă corespunzătoare 
unei stări inferioare acesteia 5 ; deviaţia produsă mai târziu 
a constat în considerarea treptei tranzitorii drept scop, 
în pretenţia de a substitui înţelepciunii „filozofia 1 ', ceea 
ce implică uitarea sau ignorarea adevăratei naturi a înţe¬ 
lepciunii. Aşa a luat naştere ceea ce putem numi filozofie 
„profană", adică o pretinsă înţelepciune pur umană, şi 
deci de ordin exclusiv raţional, care a uzurpat adevărata 
înţelepciune tradiţională, supraraţională şi „nonumană". 
Ceva din cea de-a doua a subzistat totuşi de-a lungul 
întregii Antichităţi; o dovedeşte în primul rând persis¬ 
tenţa „misterelor" al căror caracter, în mod esenţial „ini- 
ţiatic", nu poate fi contestat; apoi faptul că învăţătura 
filozofilor înşişi avea, de cele mai multe ori, atât o latură 
„exoterică", cât şi una „ezoterică", ultima permiţând 
accesul la un punct de vedere superior - polaritate net 
prezentă, deşi probabil incompletă în multe privinţe, 
la alexandrinii de peste câteva secole. Pentru ca filozofia 
„profană" să se constituie definitiv ca atare trebuia ca 
„exoterismul" să rămână singura latură activă, iar negaţia 
„ezoterismului" să fie deplină -, aici a adus, de altfel, 
filozofia modernă mişcarea începută de greci, căci tendin¬ 
ţele existente deja în filozofiile acestora au fost împinse 
până la consecinţele lor extreme, iar importanţa exce¬ 
sivă acordată de greci raţiunii s-a accentuat continuu ajun¬ 
gând în cele din urmă la „raţionalism"; această atitudine 

5 Raportul este aici aproape acelaşi cu cel ce există în doctrina 
taoistă între „omul înzestrat" şi „omul transcendent". 

tipic modernă înseamnă nu numai a ignora, ci a nega 
pur şi simplu tot ceea ce este de ordin supraraţional; să 
nu anticipăm însă prea mult, căci va trebui să revenim 
oricum asupra acestor consecinţe şi să le cercetăm dez¬ 
voltarea într-un alt capitol al expunerii noastre. 

Din punctul nostru de vedere vom reţine, din cele 
spuse mai sus, că unele dintre originile lumii moderne 
trebuie căutate în Antichitatea „clasică 11 ; lumea modernă 
nu greşeşte deci pe de-a-ntregul când pretinde că preia 
şi continuă civilizaţia greco-latină. Trebuie totuşi spus 
că e vorba de o filiaţie destul de îndepărtată şi întru cât¬ 
va infidelă, de vreme ce acea Antichitate cuprindea 
multe elemente de ordin intelectual şi spiritual care nu 
au nici un corespondent în epoca modernă; cele două 
epoci sunt, în orice caz, trepte foarte diferite în procesul 
de întunecare a adevăratei cunoaşteri. De altfel, s-ar putea 
crede că decadenţa civilizaţiei antice a dus, în mod trep¬ 
tat şi fără o soluţie de continuitate, la o stare mai mult 
sau mai puţin asemănătoare celei pe care o trăim astăzi; 
de fapt n-a fost aşa şi între cele două stări a existat, pen¬ 
tru Occident, o altă epocă critică ce a fost totodată şi una 
dintre acele epoci de redresare de care vorbeam mai sus. 

Este epoca începuturilor şi a propagării creştinismu¬ 
lui, care coincide, pe de o parte, cu risipirea poporului 
evreu şi, pe de altă parte, cu ultima fază a civilizaţiei 
greco-latine; în ciuda importanţei lor putem trece mai 
repede peste aceste evenimente, pentru că ele sunt mai 
bine cunoscute decât cele evocate până acum, iar sincro¬ 
nismul lor a fost remarcat chiar şi de către istoricii cu 
vederi dintre cele mai superficiale. S-au evocat adeseori 
anumite trăsături comune decadenţei antice şi epocii 
actuale; fără a intenţiona să împingem prea departe 

paralelismul, trebuie să recunoaştem că există într-adevăr 
asemănări izbitoare. Filozofia exclusiv „profană 11 câşti¬ 
gase teren: apariţia scepticismului, pe de o parte, şi suc¬ 
cesul „moralismului 11 stoic şi epicurian, pe de alta, vădesc 
destul de bine nivelul la care se coborâse intelectua¬ 
litatea. In acelaşi timp, vechile doctrine sacre, pe care 
aproape nimeni nu le mai înţelegea, degeneraseră, din 
pricina acestei incomprehensiuni, într-un adevărat „păgâ- 
nism“ - ele nu mai erau decât „superstiţii 11 , lucruri care, 
pierzându-şi semnificaţia profundă, supravieţuiau doar 
în forme exterioare. Au existat încercări de a reacţiona 
împotriva acestei decăderi: elenismul însuşi a căutat să-şi 
recapete vitalitatea, împrumutând elemente din doctri¬ 
nele orientale cu care putea stabili contacte; dar aceste 
preluări nu mai erau de acum suficiente; civilizaţia greacă 
avea să apună, iar redresarea trebuia să survină din altă 
parte şi să fie operată într-o formă radical deosebită. Creş¬ 
tinismul a fost cel care a împlinit această transformare; 
în treacăt vorbind, analogia, valabilă în anume privinţe, 
între acele vremuri şi cele de azi explică parţial „mesianis- 
mul“ haotic la care asistăm. După o perioadă tulburată 
de năvăliri barbare, necesară unei totale distrugeri a 
vechii stări de lucruri, s-a restaurat pentru câteva secole 
o nouă ordine firească: aceea a Evului Mediu, atât de 
dispreţuit de oamenii moderni care, incapabili să-i înţe¬ 
leagă ţinuta intelectuală, îl consideră ca pe o epocă mult 
mai stranie şi mai îndepărtată decât Antichitatea „clasică 11 . 

Pentru noi, adevăratul Ev Mediu se întinde de la 
domnia lui Carol cel Mare până la începutul secolului 
al XlV-lea, dată la care începe o nouă perioadă de deca¬ 
denţă şi care, traversând diverse etape, se va accentua 
mereu până în zilele noastre. Sfârşitul Evului Mediu e 

de fapt adevăratul punct de plecare al crizei moderne; 
e începutul de destrămare a „Creştinătăţii”, cu care se 
identifica în mod esenţial civilizaţia medievală occiden¬ 
tală; în acelaşi timp, sfârşitul regimului feudal, strâns 
legat de această „Creştinătate”, constituie şi originea „naţio¬ 
nalităţilor”. Epoca modernă începe deci cu aproape două 
secole mai devreme decât se consideră de obicei; Renaş¬ 
terea şi Reforma sunt mai degrabă rezultante născute 
din această decadenţă prealabilă; departe de a constitui 
o redresare, ele marchează, dimpotrivă, o cădere mult 
mai profundă, pecetluind ruperea definitivă de spiritul 
tradiţional, atât în domeniul ştiinţelor şi al artelor, cât 
şi în domeniul religios, acolo unde ruperea părea cel mai 
greu de conceput. 

Ceea ce numim Renaştere n-a fost în realitate, am 
mai spus-o cu alte prilejuri, doar moartea multor valori; 
sub pretextul revenirii la civilizaţia greco-romană s-a pre¬ 
luat doar aspectul ei exterior, căci numai acesta putuse 
fi limpede consemnat în textele scrise; această restituire 
incompletă a Antichităţii nu putea fi decât foarte artifi¬ 
cială de vreme ce era alcătuită din forme care încetaseră 
de secole să mai trăiască cu adevărat. Ştiinţele medievale 
tradiţionale, după câteva ultime manifestări situate aproxi¬ 
mativ în această perioadă, au dispărut fără urmă, ase¬ 
meni ştiinţelor civilizaţiilor străvechi, înghiţite odinioară 
de cataclisme; de această dată însă nimic nu avea să le 
mai înlocuiască. De atunci n-au mai existat decât filo¬ 
zofia şi ştiinţa „profană”, adică negarea adevăratei inte¬ 
lectualităţi, limitarea cunoaşterii la nivelul său cel mai 
de jos, studiul empiric şi analitic al faptelor separate de 
orice principiu, dispersarea într-o mulţime nesfârşită de 
detalii nesemnificative, acumularea de ipoteze fără temei, 

ce se distrug neîncetat unele pe altele, îngrămădirea de 
perspective fragmentare lipsite de coerenţă şi capabile să 
ducă doar la aplicaţii practice, care constituie de altfel 
unica superioritate efectivă a civilizaţiei moderne, prea 
puţin demnă de invidie; această superioritate a ajuns să 
sufoce orice altă preocupare, imprimând civilizaţiei Renaş¬ 
terii caracterul pur material care ne-o înfăţişează ca pe 
o adevărată monstruozitate. 

E uimitoare repeziciunea cu care civilizaţia medievală 
a căzut în cea mai deplină uitare; oamenii secolului al 
XVII-lea nu mai aveau nici cea mai vagă idee despre ea, 
iar monumentele acelei epoci nu le mai spuneau nimic 
nici sub aspect intelectual şi nici măcar sub aspect estetic; 
ne putem da astfel seama cât de mult se schimbase men¬ 
talitatea oamenilor în acest interval. Nu vom studia aici 
factorii, fără îndoială complecşi, care au concurat la 
această schimbare, atât de radicală încât e greu de admis 
că s-ar fi putut produce spontan, fără intervenţia unei 
voinţe directoare, a cărei natură exactă rămâne, prin forţa 
lucrurilor, enigmatică; există în această privinţă împre¬ 
jurări cu totul stranii, aşa cum e, de pildă vulgarizarea, 
la un moment dat, a anumitor lucruri - prezentate ca 
noi descoperiri - dar cunoscute în realitate de foarte 
multă vreme, fără a fi fost însă făcute publice, din cauza 
inconvenientelor ce riscau să depăşească avantajele unei 
cunoaşteri generale. 6 E de asemenea neverosimil ca legenda 

6 Nu vom aminti decât două dintre faptele de acest gen care 
vor avea consecinţe dm cele mai grave; pretinsa invenţie a tipa¬ 
rului, pe care chinezii îl cunoşteau dinaintea erei creştine, şi des¬ 
coperirea „oficială" a Americn, cu care în tot Evul Mediu existase 
o comunicare mult mai puternică decât se poate bănui. 

ce face din Evul Mediu o epocă de „tenebre“, ignoranţă 
şi barbarie să se fi născut şi să se fi impus singură, iar 
falsificarea istoriei întreprinsă de lumea modernă să se 
fi realizat fără vreo intenţie prealabilă; nu vom înainta 
însă în examinarea acestei chestiuni fiindcă, oricare ar 
fi fost modul în care s-au petrecut evenimentele, acum 
ne interesează constatarea rezultatului. 

Există un termen care a fost pus la loc de cinste de 
către Renaştere şi care anticipa, într-o formă restrânsă, 
întreg programul civilizaţiei moderne: e vorba de cuvân¬ 
tul „umanism 11 . Era într-adevăr necesar ca totul să fie 
redus la proporţii exclusiv umane, ca orice principiu de 
ordin superior să fie ignorat şi, simbolic vorbind, se cuve¬ 
nea să se întoarcă spatele cerului sub pretextul cuceririi 
pământului; grecii, care erau luaţi drept călăuză, nu 
merseseră niciodată atât de departe în acest sens, nici 
măcar în epoca celei mai mari decadenţe intelectuale; 
cel puţin, ei nu puseseră niciodată preocupările utilitare 
pe primul plan, aşa cum avea să se întâmple în curând 
cu modernii. „Umanismul 11 era deja o primă formă a ceea 
ce a devenit „laicismul 11 contemporan; voind să reducă 
totul la măsura omului, luat ca scop în sine, epoca mo¬ 
dernă a ajuns să coboare, etapă cu etapă, până la aspectele 
inferioare ale omului şi a sfârşit prin a nu mai căuta decât 
satisfacerea nevoilor inerente laturii materiale a fim sale, 
o căutare cu totul iluzorie, de altfel, căci creează neîn¬ 
cetat mai multe nevoi artificiale, decât poate satisface. 

Va pacurge oare lumea modernă toată această pantă 
fatală, sau, aşa cum s-a întâmplat cu decadenţa lumii gre- 
co-latine, se va produce o nouă redresare, şi de astă dată, 
înainte ca fundul prăpastiei în care această lume e târâtă 
să fi fost atins? Se pare că o oprire la mijloc de drum 

nu mai e cu putinţă şi că, după toate indicaţiile oferite 
de doctrinele tradiţionale, am intrat într-adevăr în ulti¬ 
ma fază a lui Kali-Yuga, în perioada cea mai întunecată 
a acestei „vârste sumbre", în acea stare de disoluţie din 
care nu mai există ieşire decât printr-un cataclism, fiindcă 
nu de o simplă redresare e acum nevoie, ci de o reîn¬ 
noire totală. Dezordinea şi confuzia domnesc în toate 
domeniile; ele au atins un punct care depăşeşte cu mult 
tot ceea ce s-a petrecut înainte şi, pornind din Occident, 
ameninţă acum să invadeze lumea întreagă; ştim bine 
că triumful lor nu poate fi niciodată decât aparent şi tre¬ 
cător dar, manifestându-se cu o asemenea intensitate, 
el pare să fie semnul celei mai grave crize pe care umani¬ 
tatea a avut-o de traversat în tot cursul ciclului său actual. 
N-am ajuns oare în acea epocă înfricoşătoare, vestită de 
Cărţile Sfinte ale Indiei, „în care castele se vor amesteca, 
iar familia însăşi nu va mai exista"? E de ajuns să privim 
în jur ca să ne convingem că aceasta e, într-adevăr, starea 
lumii actuale şi ca să constatăm pretutindeni profunda 
decădere pe care Evanghelia o numeşte „urâciunea pus¬ 
tiirii" . Nu trebuie să ne ascundem nouă înşine gravitatea 
situaţiei, ci se cuvine s-o privim aşa cum este, fără nici 
un fel de „optimism", dar şi fără nici un fel de „pesi¬ 
mism" pentru că, după cum spuneam mai înainte, sfâr¬ 
şitul vechii lumi va fi totodată începutul unei lumi noi. 

Se pune acum următoarea întrebare: care e raţiunea 
de a fi a unei perioade ca aceea în care trăim astăzi? In 
fond, oricât de anormale ar fi în sine condiţiile actuale, 
ele trebuie totuşi să-şi regăsească locul în ordinea gene¬ 
rală a lucrurilor, acea ordine care, după o formulă ex- 
trem-orientală, e alcătuită din suma tuturor dezordinilor; 
oricât de penibilă şi de tulbure ar fi această epocă, ea 

trebuie să aibă totuşi, ca şi toate celelalte, locul său în 
dezvoltarea umană; chiar faptul că a fost prevăzută de 
doctrinele tradiţionale constituie, în această privinţă, o 
indicaţie suficientă. Cele spuse despre mersul general 
al unui ciclu de manifestare, care se materializează în mod 
progresiv, explică şi starea actuală a lucrurilor, arătând 
limpede că ceea ce este anormal şi dezordonat, dintr-un 
punct de vedere particular, e, de fapt, consecinţa unei 
legi care se încadrează într-o altă perspectivă - superi¬ 
oară, mai vastă. Vom mai adăuga, fără a insista, că, ase¬ 
menea oricărei schimbări de stare, trecerea de la un ciclu 
la celălalt nu se poate împlini decât în obscuritate; avem 
aici de-a face cu încă o lege extrem de importantă, ale 
cărei aplicaţii sunt multiple; tocmai de aceea, o expu¬ 
nere mai detaliată ne-ar duce mult prea departe. 7 

Mai e încă ceva: epoca modernă trebuie să corespundă 
în mod necesar dezvoltării anumitor posibilităţi care erau 
incluse, încă de la origini, în potenţialitatea actualului 
ciclu; oricât de jos s-ar fi situat aceste posibilităţi în ierar¬ 
hia întregului, ele trebuiau să iasă la lumină şi să se mani¬ 
feste conform rangului propriu. De aceea, o caracteristică 
a ultimei faze a ciclului constă, conform tradiţiei, în exploa¬ 
tarea a tot ceea ce a fost neglijat ori respins în cursul faze¬ 
lor precedente; şi aşa stau efectiv lucrurile, căci civilizaţia 

7 Această lege era reprezentată, în misterele eleusine, prin 
simbolismul bobului de grâu; alchimiştii o închipuiau prin „pu- 
trefactio" şi prin culoarea neagră care marchează începutul „Ma¬ 
rii Opere"; ceea ce misticii creştini numesc „noaptea întunecată 
a sufletului" nu e decât aplicarea ei la dezvoltarea spirituală a 
fiinţei care se înalţă către stările superioare; multe alte concor¬ 
danţe ar mai putea fi uşor de semnalat. 

modernă trăieşte, într-un fel, din ceea ce nu au accep¬ 
tat civilizaţiile anterioare. Pentru a ne convinge, e de 
ajuns să luăm în consideraţie modul în care reprezen¬ 
tanţii unor vechi civilizaţii orientale perpetuate până în 
zilele noastre privesc ştiinţele occidentale şi aplicaţiile 
lor industriale. Aceste cunoştinţe inferioare, atât de lip¬ 
site de sens în ochii celor ce posedă o cunoaştere de alt 
ordin, trebuiau totuşi să se „realizeze", iar acest lucru 
nu se putea întâmpla decât într-un stadiu în care adevă¬ 
rata intelectualitate ar dispărea; cercetările, cu pretenţii 
exclusiv practice, în sensul cel mai îngust al cuvântului, 
puteau fi întreprinse doar la extrema opusă spiritualităţii 
primordiale, de către nişte oameni atât de cufundaţi în 
materie încât să nu mai conceapă nimic dincolo de ea; e 
vorba de adevăraţi sclavi ai materiei, tot mai aserviţi pe 
măsură ce vor s-o folosească mai mult, de oameni târâţi 
astfel într-o agitaţie crescândă, fără nici o regulă sau ţintă, 
condamnaţi să se rătăcească în multiplicitate, până la 
disoluţia finală. 

Aceasta este, în linii mari şi redusă la esenţă, adevărata 
explicaţie a lumii moderne; dar explicaţia, o spunem în 
mod ferm, nu reprezintă nicidecum o justificare. O 
nenorocire inevitabilă rămâne totuşi o nenorocire; şi, 
chiar dacă dintr-un rău urmează un bine, asta nu absolvă 
răul de adevăratul său caracter; folosim aici, fără îndo¬ 
ială, termenii de „bine" şi de „rău" doar pentru a ne face 
mai uşor înţeleşi, fără a le da vreo semnificaţie specific 
„morală". Dezordini parţiale nu pot să nu existe, deoa¬ 
rece sunt elemente necesare ale ordinii totale; dar, în 
ciuda acestui lucru, o epocă de dezordine este, în ea însăşi, 
un soi de monstruozitate care, deşi reprezintă consecinţa 
anumitor legi naturale, e totuşi o deviere, un fel de 

eroare; ea se aseamănă cu un cataclism care, chiar dacă 
rezultă din curgerea firească a lucrurilor, e totuşi, privit 
izolat, o tulburare, o anomalie. Civilizaţia modernă, ca 
orice alt lucru, are raţiunea ei de a fi, iar, dacă această 
civilizaţie este încheierea unui ciclu, atunci putem spune 
că ea e într-adevăr ceea ce trebuie să fie, că survine la 
locul şi timpul potrivit; ea va trebui însă judecată după 
cuvântul Evangheliei, adeseori prost înţeles: „Sminteală 
trebuie să fie, însă vai de cel prin care vine sminteala!" 



Capitolul II 

OPOZIŢIA DINTRE ORIENT 

SI OCCIDENT 

> 


Una dintre caracteristicile lumii moderne este sciziunea 
care se remarcă între Orient si Occident; cu toate că 
ne-am ocupat deja în mod deosebit de această chestiune, 
e necesar să revenim asupra ei pentru a preciza unele 
aspecte şi pentru a risipi câteva neînţelegeri. E adevărat 
că au existat întotdeauna civilizaţii diverse şi multiple, 
care s-au dezvoltat în mod specific, într-un sens conform 
cu aptitudinile unui anumit popor ori ale unei anumite 
rase. Dar distincţie nu înseamnă opoziţie. Există civili¬ 
zaţii ale căror forme, mult diferite unele de altele, sunt 
totuşi oarecum echivalente tocmai pentru că sunt 
întemeiate pe aceleaşi principii fundamentale, aplicate 
la circumstanţe deosebite. Aşa se întâmplă cu toate civi¬ 
lizaţiile pe care le putem numi normale sau tradiţionale; 
între ele nu există o opoziţie esenţială, iar divergenţele, 
dacă apar, sunt exterioare şi superficiale. O civilizaţie, 
care, dimpotrivă, nu recunoaşte nici un principiu supe¬ 
rior, care e bazată chiar pe negarea principiilor îşi supri¬ 
mă, prin această negare, orice posibilitate de înţelegere 
cu celelalte civilizaţii; o înţelegere, pentru a fi într-adevăr 
profundă şi eficace, nu poate porni decât de sus, adică 
exact de la ceea ce lipseşte unei asemenea civilizaţii 
anormale şi deviate. In lumea de astăzi se află, de o 
parte, toate civilizaţiile care au rămas fidele spiritului 

tradiţional - adică cele orientale - şi, de partea cealaltă, 
o civilizaţie efectiv antitradiţională, şi anume civilizaţia 
occidentală modernă. 

Unii au contestat totuşi împărţirea omenirii în Orient 
şi Occident, afirmând că ea nu ar corespunde unei reali¬ 
tăţi; în ce priveşte însă epoca actuală, această separare 
e evidentă. Toată lumea trebuie să fie de acord că există 
o civilizaţie occidentală, comună Europei şi Americii, 
independent de judecata de valoare formulată despre 
această civilizaţie. In ceea ce priveşte Orientul, lucrurile 
nu sunt atât de simple, căci acolo există efectiv nu una, 
ci mai multe civilizaţii orientale; dar, pentru ca distincţia 
şi chiar opoziţia dintre Orient şi Occident să fie pe deplin 
justificată, e suficient faptul că toate aceste civilizaţii po¬ 
sedă anumite trăsături comune, acelea caracteristice unei 
civilizaţii tradiţionale, trăsături cu totul absente în civili¬ 
zaţia occidentală. Aceasta e într-adevăr situaţia, iar carac¬ 
terul tradiţional e realmente comun tuturor civilizaţiilor 
orientale. Vom reaminti, pentru a fixa mai bine ideile, 
împărţirea generală adoptată de noi care, deşi aparent 
simplificatoare în ceea ce priveşte detaliile, rămâne exactă 
în linii mari: Extremul Orient, reprezentat în mod esen¬ 
ţial de civilizaţia chineză; Orientul Mijlociu, de cea hin¬ 
dusă; Orientul Apropiat de civilizaţia islamică. Se cuvine 
să spunem însă că cea din urmă ar trebui socotită, în multe 
privinţe, mai degrabă ca un intermediar între Orient 
şi Occident, deoarece mare parte din trăsăturile sale carac¬ 
teristice o apropie de ceea ce a fost civilizaţia occidentală 
a Evului Mediu; privit însă în raport cu Occidentul 
modern, Islamul i se opune la fel ca şi civilizaţiile pro- 
priu-zis orientale, în rândul cărora se află, din punct de 
vedere al caracterului tradiţional. 

E esenţial să insistăm asupra acestui punct: opoziţia 
dintre Orient şi Occident nu avea temei când existau 
şi în Occident civilizaţii tradiţionale; ea are sens numai 
dacă e vorba de Occidentul modern, căci opoziţia se 
refer| la moduri spirituale şi nu la entităţi geografice 
delimitate mai mult ori mai puţin precis. In anumite 
epoci, dintre care cea mâi apropiată de noi e Evul Mediu, 
spiritul occidental se apropia mult mai mult, în aspec¬ 
tele sale esenţiale, de ceea ce mai este şi astăzi spiritul orien¬ 
tal decât de spiritul occidental al timpurilor moderne; 
civilizaţia occidentală era atunci comparabilă cu cele 
orientale din aceleaşi motive pentru care acestea pot fi 
comparate între ele. în cursul ultimelor secole s-a petre¬ 
cut o schimbare considerabilă, mult mai gravă decât 
toate devierile manifestate vreodată în epoci de deca¬ 
denţă; schimbarea aceasta a devenit o adevărată inver¬ 
sare a direcţiei în care se concentrează activitatea umană, 
iar singurul loc unde a apărut este lumea occidentală. 
Prin urmare, atunci când vorbim de spiritul occidental, 
referindu-ne la cel existent în momentul de faţă, îl de¬ 
semnăm exclusiv pe cel modern; şi, deoarece spiritul 
celălalt nu s-a menţinut decât în Orient, îl putem numi, 
ţinând seama de condiţiile actuale, spirit oriental. Aceşti 
doi termeni nu exprimă, până la urmă, decât o situaţie 
de fapt; şi, deşi e evident că unul aparţine efectiv Occi¬ 
dentului dată fiind apariţia lui în cursul istoriei recente, 
nu vom avansa totuşi nici o ipoteză despre provenienţa 
celuilalt, cel care a fost odinioară comun Orientului şi 
Occidentului şi a cărui origine se confundă, la drept vor¬ 
bind, cu cea a umanităţii înseşi. Acela e spiritul ce poate 
fi calificat drept normal, măcar pentru faptul că a inspi¬ 
rat toate civilizaţiile cunoscute nouă, în afara uneia sin¬ 
gure: civilizaţia occidentală modernă. 

Câţiva dintre cei care nu şi-au dat probabil osteneala 
să ne citească vreuna dintre cărţi au socotit că pot să ne repro¬ 
şeze afirmarea unei origini orientale comune tuturor 
doctrinelor tradiţionale, inclusiv a Antichităţii occiden¬ 
tale, care şi-ar fi primit întotdeauna luminile din Orient; 
n-am scris niciodată aşa ceva şi nici măcar ceva care ar 
sugera o asemenea opinie, pentru simplul motiv că soco¬ 
tim o asemenea afirmaţie cu totul falsă. Chiar datele tra¬ 
diţionale se opun net unei aserţiuni de acest fel: ele afirmă 
în mod clar că tradiţia primordială a ciclului actual pro¬ 
vine din regiuni hiperboreene; au existat apoi mai multe 
curente secundare, corespunzătoare unor perioade di¬ 
verse, unul dintre cele mai importante - cel puţin printre 
cele ale căror vestigii sunt discernabile - fiind incontes¬ 
tabil acela care s-a îndreptat dinspre Occident către Orient. 
Toate aceste date se leagă însă de perioade extrem de 
îndepărtate, numite de obicei „preistorice", pe care nu 
le avem în vedere; ceea ce vrem să afirmăm în primul 
rând e doar că depozitul tradiţiei primordiale a fost trans¬ 
ferat încă din vremuri îndepărtate în Orient, unde se 
află astăzi formele doctrinare cele mai apropiate de această 
tradiţie; apoi trebuie spus că, în actuala stare de lucruri, 
adevăratul spirit tradiţional, cu tot ceea ce implică el, 
nu mai are reprezentanţi autentici decât în Orient. 

Pentru a completa această lămurire, trebuie să mai 
explicăm, fie şi pe scurt, anumite idei ivite în diverse 
medii contemporane şi referitoare la reconstituirea unei 
„tradiţii occidentale"; singurul lor interes constă în sem¬ 
nalarea insatisfacţiei unei minorităţi faţă de negativismul 
modern, a nevoii ei de altceva care să depăşească posibi¬ 
lităţile oferite de epoca modernă, a aspiraţiei către o reîn¬ 
toarcere la tradiţie, sub o formă sau alta, ca unic mijloc 

de ieşire din criza actuală. Din păcate, „tradiţionalismul 11 
nu e nicidecum acelaşi lucru cu adevăratul spirit tradi¬ 
ţional; el poate fi, şi de cele mai multe ori chiar e, doar 
o tendinţă, o aspiraţie mai mult ori mai puţin vagă, neîn¬ 
soţită de cunoştinţe reale; trebuie spus că, în confuzia 
mentală din vremea noastră, un asemenea tip de aspiraţie 
duce mai ales la conce'pţii fanteziste şi himerice, lipsite, de 
orice temei solid. In absenţa unei tradiţii autentice, drept 
sprijin sunt invocate pseudotradiţii inexistente, tot atât 
de străine de adevăratele principii pe cât este concepţia 
căreia vor să-i fie substituite; haosul modern se reflectă, 
în întregime, în aceste construcţii şi, oricare ar fi inten¬ 
ţiile autorilor lor, singurul rezultat obţinut e o nouă con¬ 
tribuţie la dezechilibrul general. Nu vom menţiona, în 
acest sens, decât pretinsa „tradiţie occidentală 11 însăilată 
de anumiţi ocultişti din elementele cele mai disparate 
pentru a concura o tot atât de imaginară „tradiţie orien¬ 
tală 11 susţinută de mediile teozofice; am insistat destul 
asupra lucrurilor acestora cu alte prilejuri, de aceea pre¬ 
ferăm să trecem la examinarea altor câtorva teorii, mai 
vrednice de atenţie, dat fiind că au măcar dorinţa de a 
apela la tradiţii cu adevărat reale. 

Ne refeream, adineaori, la curentul tradiţional provenit 
din regiunile occidentale căruia legendele antice despre 
Atlantida îi precizează originea; după dispariţia acestui 
continent - ultimul mare cataclism al trecutului - restu¬ 
rile tradiţiei sale par să fi fost transportate către alte regiuni 
unde s-au amestecat cu tradiţii preexistente, şi anume 
cu ramuri ale marii tradiţii hiperboreene; e foarte posibil 
ca mai ales doctrinele cehilor să fie produsele unei ase¬ 
menea fuziuni. Departe de a contesta acest transfer, ţinem 
totuşi să atragem atenţia asupra următoarelor aspecte: 

forma propriu-zis „atlanteană" a dispărut cu mii de ani 
în urmă odată cu civilizaţia căreia îi aparţinea, ea însăşi 
distrusă în urma unei devieri comparabile, în multe pri¬ 
vinţe, cu devierea pe care o înregistrăm în zilele noastre; 
diferenţa dintre ele, foarte importantă de altfel, constă 
în faptul că umanitatea nu intrase încă pe atunci în Kali- 
Yuga ; amintim, de asemenea, că această tradiţie nu cores¬ 
pundea decât unei perioade secundare a ciclului nostru 
şi că am greşi dacă am identifica-o cu tradiţia primordială 
din care pornesc toate celelalte, singura care dăinuie de 
la început şi până la sfârşit. Nu e momentul să expunem 
aici toate datele care ne îndreptăţesc să facem aceste afir¬ 
maţii; ne vom mărgini să reţinem concluzia potrivit căreia 
e imposibil să renască astăzi o tradiţie „atlanteană" sau 
să mai existe o filieră care să ducă, mai mult ori mai puţin 
direct, la ea. Interesant ar fi însă să căutăm originea ele¬ 
mentelor întâlnite în tradiţiile ulterioare, cu toate pre¬ 
cauţiile necesare evitării concluziilor fanteziste; dar o 
asemenea cercetare nu poate duce totuşi la reînvierea 
unei tradiţii care n-ar fi adaptată la nici una dintre con¬ 
diţiile actuale ale lumii noastre. 

Sunt alţii care se pretind ataşaţi „celtismului"; o va¬ 
riantă care, inspirându-se dintr-o zonă tradiţională mai 
apropiată de noi, poate părea adepţilor ei ceva mai uşor 
realizabilă; unde vor găsi totuşi, astăzi, „celtismul“ în 
stare pură şi încă înzestrat cu suficientă vitalitate pentru 
a putea constitui un punct de sprijin? Nu ne referim, 
fireşte, la cele câteva reconstituiri arheologice sau pur 
„literare" existente; e vorba de cu totul altceva. Elemente 
celtice uşor de recunoscut şi încă utilizabile au ajuns, 
într-adevăr, până la noi prin diverşi intermediari; ele 
sunt însă departe de a reprezenta integral o tradiţie şi, 

lucru curios, în ţările unde a fiinţat odinioară tradiţia cel¬ 
tică, ea este mult mai necunoscută decât tradiţiile legate 
de civilizaţii cu totul străine acestor locuri; acest feno¬ 
men nu dă oare de gândit nici măcar celor lipsiţi de idei 
preconcepute? Vom spune chiar mai mult: toate cazu¬ 
rile similare, în care avem de-a face cu vestigii ale unor 
civilizaţii dispărute, pot fi lămurite doar prin compa¬ 
rarea cu elemente analoage din cadrul unor civilizaţii 
tradiţionale încă vii; situaţia Evului Mediu e aceeaşi; căci 
şi el conţine multe aspecte a căror semnificaţie e cu 
desăvârşire pierdută pentru occidentalii moderni. Con¬ 
tactul cu tradiţii al căror spirit s-a păstrat e singurul mij¬ 
loc de a însufleţi ceea ce mai poate fi înviat din aceste 
vestigii; acesta e, aşa cum am mai spus, unul dintre cele 
mai mari servicii pe care Orientul l-ar putea face Occi¬ 
dentului. Nu negăm supravieţuirea unui anumit „spirit 
celtic" care se poate manifesta încă sub diferite forme, 
aşa cum s-a şi întâmplat deja în diferite epoci; dar ni se 
pare cu totul îndoielnică, ba chiar neverosimilă, afir¬ 
maţia plină se siguranţă, însă nedovedită, că subzistă 
centre spirituale conservând integral tradiţia druidică. 

Adevărul e că elementele celtice care au supravieţuit 
au fost asimilate, în cea mai mare parte, de către creş¬ 
tinism, în timpul Evului Mediu; legenda „Sfântului 
Graal“ şi tot ceea ce se leagă de ea constituie, în această 
privinţă, un exemplu deosebit de convingător şi semni¬ 
ficativ. Socotim de altfel că, dacă o tradiţie occidentală 
ar reuşi să se reconstituie, ea ar lua negreşit o formă 
exterioară religioasă, în cel mai strict sens al cuvântului; 
iar această formă nu poate fi decât cea creştină, pe de o 
parte, fiindcă alte forme sunt de mult timp străine men¬ 
talităţii occidentale, iar pe de altă parte, fiindcă numai 

Creştinismul, mai exact Catolicismul, conţine încă, în 
Occident, ceea ce a supravieţuit din spiritul tradiţional. 
O tentativă „tradiţionalistă" care nu ţine seama de acest 
lucru e sortită inevitabil eşecului, fiind lipsită de funda¬ 
ment. Nu te poţi sprijini evident, decât pe ceea ce există 
efectiv; deci, acolo unde lipseşte continuitatea nu pot 
exista decât reconstituiri artificiale şi fără viabilitate; dacă 
se va obiecta că azi Creştinismul nu mai este înţeles cu 
adevărat şi în profunzime, vom răspunde că el a păstrat 
totuşi în forma sa tot ceea ce e necesar pentru a constitui 
baza de refacere a unei tradiţii autentice. Tentativa cea 
mai puţin himerică, singura care nu are de înfruntat 
imposibilul, ar viza deci reconstituirea unei situaţii com¬ 
parabile cu cea existentă în Evul Mediu, nuanţată desigur 
de diferenţele impuse datorită modificării circumstan¬ 
ţelor; în ce priveşte recuperarea a tot ceea ce s-a pierdut 
definitiv în Occident, e nevoie să se facă apel la tradiţiile 
conservate integral, aşa cum spuneam mai sus, şi apoi 
să se realizeze adaptări operabile doar de către nişte elite 
intelectuale solid constituite. Toate aceste lucruri, afir¬ 
mate de noi adeseori, trebuie totuşi neîncetat reluate 
pentru a stăvili numeroasele fantezii inconsistente care 
proliferează în zilele noastre şi pentru a înţelege că, dacă 
tradiţiile orientale pot fi asimilate în formele lor proprii 
de către o elită care ar trebui să se situeze, prin definiţie, 
dincolo de orice forme, ele nu vor putea fi niciodată recep¬ 
tate aşa cum se cuvine (exceptând unele transformări 
cu totul neprevăzute) de către majoritatea occidentalilor, 
căci ele n-au fost făcute pentru ei. Date fiind cele spuse 
mai sus, în cazul în care o elită occidentală va ajunge să 
se constituie, ea va avea neapărat nevoie, pentru a-şi îm¬ 
plini funcţia, de cunoaşterea reală a doctrinelor orientale; 

dar cei mulţi, cei care vor trebui doar să culeagă fructul 
muncii acestei elite, vor putea foarte bine să nu con¬ 
ştientizeze câtuşi de puţin aceste lucruri, fără ca, din acest 
motiv, influenţa resimţită aproape inconştient şi trans¬ 
misă prin mijloace ce le rămân inaccesibile, să fie mai 
puţin reală ori mai puţin eficace. Am afirmat întotdea¬ 
una aceste lucruri, daT am crezut de cuviinţă să le reluăm 
aici cu toate precizările posibile pentru că, deşi nu ne 
aşteptăm să fim pe deplin înţeleşi de toată lumea, ţinem 
cel puţin să nu ni se atribuie intenţii pe care nu le-am 
avut niciodată. 

E bine să lăsăm însă de o parte orice anticipare, căci 
ceea ce ne preocupă este mai ales starea prezentă de lu¬ 
cruri; să revenim deci încă o clipă la ideile reconstituirii 
unei „tradiţii occidentale", aşa cum se manifestă ele în 
jurul nostru. Pentru a arăta că ceva nu e „în ordine", 
dacă ne putem exprima astfel, ar fi de ajuns o singură 
remarcă: toate aceste idei sunt concepute într-un spirit 
ostil, mai mult sau mai puţin mărturisit, faţă de Orient. 
Chiar cei ce caută să se sprijine pe Creştinism se lasă 
influenţaţi uneori de această tendinţă; ei par să caute în 
primul rând vădirea unor opoziţii care, în fond, sunt 
cu totul inexistente; ne-a fost dat să auzim, de exemplu, 
o părere absurdă care susţine că, deşi anumite lucruri 
se găsesc atât în Creştinism, cât şi în doctrinele orientale 
şi sunt exprimate de amândouă în forme aproape iden¬ 
tice, ele nu au totuşi aceeaşi semnificaţie în ambele 
cazuri, ba sunt chiar contrare unul altuia. Cei ce emit 
afirmaţii de acest tip dovedesc că, oricare le-ar fi preten¬ 
ţiile, n-au înaintat prea mult în înţelegerea doctrinelor 
tradiţionale de vreme ce n-au ajuns să întrezărească iden¬ 
titatea fundamentală disimulată de diferenţele formelor 

exterioare şi, mai mult, că se încăpăţânează să o nege 
chiar atunci când ea este evident vizibilă. Asemenea oa¬ 
meni iau în consideraţie, chiar şi în cazul Creştinismului, 
numai aspectul exterior, acesta neputând să se substituie 
unei adevărate doctrine tradiţionale - prin definiţie capa¬ 
bilă să asigure o sinteză completă la orice nivel; unor 
oameni de acest fel le lipseşte principiul şi sunt afectaţi, 
mai mult decât şi-o pot închipui, tocmai de spiritul mo¬ 
dern împotriva căruia ar vrea să reacţioneze; atunci când 
folosesc, din întâmplare, cuvântul „tradiţie", e sigur că 
nu-i dau acelaşi înţeles ca noi. 

In confuzia mentală caracteristică epocii noastre, 
cuvântul „tradiţie" e folosit în mod nediferenţiat pentru 
tot soiul de lucruri, deseori lipsite de importanţă, de 
pildă, pentru obiceiuri restrânse şi de dată recentă; am 
semnalat acelaşi abuz altădată în ceea ce priveşte cuvân¬ 
tul „religie". Aceste devieri de limbaj ar trebui să stâr¬ 
nească neîncredere, fiind un semn de degenerescenţă a 
ideilor cărora le corespund; nu e de ajuns să te intitulezi 
„tradiţionalist" ca să ştii, fie şi aproximativ, ce este tra¬ 
diţia în adevăratul ei sens. In ceea ce ne priveşte, refuzăm 
categoric să numim astfel tot ceea ce este de ordin pur 
omenesc; e cazul, de pildă, să spunem toate acestea acum 
când întâlnim o expresie cum e cea de „filozofie tra¬ 
diţională". Filozofia, chiar dacă este într-adevăr tot ceea 
ce poate ea să fie, nu are totuşi dreptul la acest titlu, 
fiindcă ţine pe de-a-ntregul de domeniul raţiunii - chiar 
dacă nu neagă ceea ce o depăşeşte - şi pentru că e o con¬ 
strucţie a individului uman neîntemeiată pe nici un fel 
de revelaţie ori inspiraţie, deci, într-un cuvânt, pentru 
că este esenţialmente „profană". De altfel, în ciuda orică¬ 
ror iluzii cu care se mai amăgesc unii dintre contemporanii 

noştri, nu o ştiinţă „livrescă" poate să redreseze menta¬ 
litatea unei rase şi a unei epoci; e nevoie de cu totul 
altceva decât de speculaţia filozofică sortită, prin însăşi 
natura ei, şi chiar în cazul cel mai favorabil, să rămână 
la suprafaţa lucrurilor, şi să fie ceva mai degrabă verbal 
decât ceva real. Pentru a restaura tradiţia pierdută, pen¬ 
tru a-i da din nou viaţă'cu adevărat, e nevoie de contactul 
cu spiritul tradiţional viu, cel care, aşa cum am spus, 
nu se mai păstrează pe deplin decât în Orient; dar înainte 
de toate, e nevoie ca Occidentul însuşi să aspire către 
o întoarcere la acest spirit tradiţional, chiar dacă aspiraţia 
singură nu e suficientă. Cele câteva manifestări ale reac¬ 
ţiei „antimoderne", de altfel destul de limitată, după 
părerea noastră, nu pot decât să ne întărească această 
convingere; reacţia de care am vorbit este excelentă sub 
raport critic şi prin ceea ce neagă, dar este încă foarte 
departe de restaurarea adevăratei intelectualităţi, dezvol- 
tându-se numai în limitele unui orizont mental îngust. 
E totuşi ceva şi anume, indiciul unei stări de spirit cu 
desăvârşire absente până de curând; dacă occidentalii nu 
mai sunt unanim mulţumiţi de dezvoltarea exclusiv mate¬ 
rială a civilizaţiei moderne, înseamnă poate că pentru 
ei mai rămâne încă o speranţă de salvare. 

Oricum, dacă Occidentul va reveni, într-un fel sau 
altul, la propria sa tradiţie, opoziţia cu Orientul se va 
rezolva de la sine şi va dispărea, fiindcă se datoreşte exclu¬ 
siv devierii occidentale, fiind în realitate doar opoziţia 
dintre spiritul tradiţional şi spiritul antitradiţional. 
Aşadar, contrar bănuielilor celor la care făceam aluzie 
puţin mai înainte, unul dintre primele rezultate ale întoar¬ 
cerii la tradiţie ar fi posibilitatea imediată a unei înţe¬ 
legeri cu Orientul, o înţelegere asemănătoare cu cea care 

există între toate acele civilizaţii ce posedă elemente 
comparabile sau echivalente, şi numai între acestea, căci 
ele constituie singurul teren pe care această înţelegere 
poate fi realizată. Adevăratul spirit tradiţional, oricare 
ar fi forma pe care o îmbracă, e pretutindeni şi mereu 
acelaşi; diversele forme special adaptate unor anume 
condiţii mentale, unor anume circumstanţe de timp şi 
loc, nu sunt decât expresii ale unuia şi aceluiaşi adevăr; 
însă trebuie să ai capacitatea de a te plasa la nivelul inte¬ 
lectualităţii pure pentru a descoperi această unitate fun¬ 
damentală sub aparenta multiplicitate a formelor. La 
acest nivel se situează de altfel principiile din care decurg 
în mod firesc celelalte lucruri în chip de consecinţe ori 
aplicaţii mai apropiate sau mai îndepărtate; de aceea, o 
înţelegere într-adevăr profundă, una reală, trebuie să 
pornească neapărat de la acordul asupra principiilor, căci 
ele conţin esenţa; de îndată ce principiile sunt înţelese, 
acordul asupra celorlalte lucruri vine de la sine. 

Intr-adevăr, cunoaşterea principiilor - cunoaşterea 
prin excelenţă - cunoaşterea metafizică în adevăratul 
sens al cuvântului este universală asemenea principiilor 
însele şi liberă de orice contingenţe individuale, care-şi 
fac simţită prezenţa de îndată ce ajungem în domeniul 
aplicaţiilor; ca atare, acest domeniu pur intelectual e 
singurul care nu necesită un efort de adaptare pentru 
mentalităţi diferite. Pe deasupra, dacă se realizează o 
astfel de armonizare, dezvoltarea rezultatelor ei antre¬ 
nează automat acordul la toate celelalte niveluri pentru 
că, după cum spuneam, de aici porneşte totul, în mod 
mai mult ori mai puţin nemijlocit; dimpotrivă, acordul 
obţinut într-un domeniu particular şi în afara princi¬ 
piilor va fi întotdeauna foarte instabil şi precar, asemănător 

mai degrabă cu un aranjament diplomatic decât cu o 
înţelegere reală. O asemenea înţelegere nu se poate opera 
cu adevărat, insistăm, decât venind de sus şi nu de jos, 
traiect care are două semnificaţii: în primul rând, trebuie 
pornit de la ceea ce este mai înalt, adică de la principii, 
pentru a coborî apoi treptat la diverse niveluri de apli¬ 
caţie respectând însă" în mod riguros dependenţa lor 
ierarhică; iar această lucrare, prin însăşi caracterul ei, 
nu poate fi întreprinsă decât de o elită, în accepţia cea 
mai adevărată şi mai deplină a cuvântului: ne referim 
în mod exclusiv la o elită intelectuală, căci pentru noi 
nici nu există o alta, toate distincţiile sociale exterioare 
fiind absolut fără nici o importanţă din punctul de vedere 
în care ne situăm. 

Din aceste câteva consideraţii, se înţelege ce anume 
lipseşte civilizaţiei occidentale moderne pentru a fi o 
civilizaţie normală şi completă nu numai în privinţa 
posibilităţii de apropiere efectivă faţă de civilizaţiile 
orientale, ci şi în privinţa potenţelor sale interioare; cele 
două chestiuni sunt în fond atât de intim legate încât, 
din motivele pe care le-am invocat, ele nu constituie 
decât una singură. Va trebui să arătăm acum în mod 
detaliat în ce constă spiritul antitradiţional, mai exact 
spiritul modern, şi care sunt consecinţele sale inerente, 
consecinţe ce determină, după o logică implacabilă, cursul 
evenimentelor actuale; se impune însă o ultimă reflexie. 
A fi, în mod hotărât, „antimodern“ nu înseamnă deloc 
a fi „antioccidental“, dacă se poate folosi acest cuvânt; 
dimpotrivă, această atitudine înseamnă a face singurul 
efort eficace pentru salvarea Occidentului din propria 
lui dezordine; pe de altă parte, orice oriental credincios 
propriei tradiţii se situează pe aceeaşi poziţie ca şi noi; 

există, cu siguranţă, mult mai puţini adversari ai Occi¬ 
dentului ca atare, adversitate fără nici un sens de altfel, 
decât ai Occidentului identificat cu civilizaţia modernă. 
Se aud astăzi voci care vorbesc de o „apărare a Occi¬ 
dentului", ceea ce este foarte ciudat pentru că, aşa cum 
vom vedea în continuare, Occidentul e cel care ameninţă 
să cotropească şi să târască lumea în vârtejul activităţii 
sale dezordonate; e ciudat, spuneam, şi cu totul neîn¬ 
dreptăţit ca apărarea să fie orientată, după cum înţeleg 
unii, cu mici excepţii, împotriva Orientului; adevăratul 
Orient nu are nici cea mai mică intenţie de a ataca sau 
domina pe nimeni, nu cere decât linişte şi independenţă, 
ceea ce, trebuie s-o recunoaştem, este legitim. Occiden¬ 
tul, în schimb, are o acută nevoie de a fi apărat, dar 
numai de el însuşi, de propriile sale tendinţe care, îm¬ 
pinse până la capăt, îi vor aduce declinul şi distrugerea; 
va trebui deci să vorbim despre o „reformă a Occiden¬ 
tului" şi anume despre una care - fiind ceea ce trebuie 
să fie, adică o adevărată restaurare tradiţională - va an¬ 
trena în mod firesc apropierea de Orient. Noi înşine 
nu cerem decât să contribuim, pe măsura propriilor 
noastre posibilităţi, la această reformă şi la această apro¬ 
piere, cât mai este încă timp, dacă mai este, şi dacă rezul¬ 
tatul se mai poate obţine înaintea catastrofei finale, spre 
care civilizaţia modernă se îndreaptă cu paşi mari; dar, 
chiar de-ar fi prea târziu pentru evitarea catastrofei, munca 
întreprinsă în vederea acestei încercări n-ar fi zadarnică; 
ea ar pregăti acea „discriminare", oricât de îndepărtată, 
invocată la început şi ar asigura păstrarea elementelor 
ce vor scăpa de naufragiul actualei lumi, pentru a cons¬ 
titui germenii celei viitoare. 



Capitolul III 

Vom lua acum în consideraţie unul dintre principalele 
aspecte ale opoziţiei existente astăzi între spiritul orien¬ 
tal şi cel occidental, opoziţie care, într-o perspectivă mai 
generală este, conform explicaţiilor precedente, una între 
spiritul tradiţional şi cel antitradiţional. D intr-un anu¬ 
me punct de vedere, fundamental de altfel, opoziţia 
aceasta apare ca fiind cea între contemplaţie şi acţiune 
sau, mai exact, între locurile pe care se cuvine să le aibă 
aceşti doi termeni. Raportul dintre ei poate fi considerat 
în câteva moduri diferite: de exemplu, sunt oare aceşti 
termeni două contrarii, aşa cum se credea adesea, sau 
mai degrabă doi termeni complementari? Oare relaţia 
lor nu e, în realitate, una de subordonare şi nicidecum 
una de coordonare? Aceste aspecte diferite ale chestiunii 
constituie tot atâtea puncte de vedere, foarte inegale ca 
importanţă de altfel, dar care sunt îndreptăţite fiecare 
în parte în anumite privinţe şi care corespund unor nive¬ 
luri diferite de realitate. 

In primul rând, punctul de vedere cel mai superficial 
şi cel mai periferic constă în a opune pur şi simplu con¬ 
templaţia acţiunii, considerându-le contrare în sensul 
propriu al cuvântului. Opoziţia lor există, în mod in¬ 
contestabil la nivelul aparenţelor; totuşi, dacă ar fi 

ireductibilă, contemplaţia şi acţiunea n-ar putea să apară 
niciodată împreună ca urmare a incompatibilităţii lor 
radicale. Dar de fapt lucrurile nu stau aşa; nu există în 
mod normal nici un popor şi nici măcar un individ care 
să fie exclusiv contemplativ sau exclusiv activ. Există 
doar două tendinţe din care una e în mod necesar predo¬ 
minantă, ceea ce face ca dezvoltarea ei să impieteze apa¬ 
rent asupra celeilalte - pentru simplul motiv că activitatea 
umană, în sensul ei cel mai general, nu poate fi exersată 
în mod egal şi simultan în toate domeniile şi direcţiile. 
Se creează astfel impresia unei opoziţii între termeni 
contrari sau aşa-zis contrari, căci în fond ei se pot con¬ 
cilia; acest lucru e valabil de altfel pentru orice contrarii, 
care încetează să aibă acest caracter de îndată ce, pentru 
a-i judeca, ne ridicăm deasupra nivelului la care se mani¬ 
festă realmente opoziţia lor. Cine vorbeşte de opoziţie 
sau contrast, vorbeşte implicit despre dizarmome sau 
dezechilibru care ţin, aşa cum am arătat, doar de un 
punct de vedete relativ, particular şi limitat. 

Dacă socotim însă contemplaţia şi acţiunea comple¬ 
mentare, adoptăm un punct de vedere mai profund şi 
mai adevărat decât cel precedent, pentru că în acest caz 
opoziţia este conciliată şi rezolvată, cei doi termeni 
echilibrându-se unul pe celălalt. Ar fi vorba, se pare, de 
două elemente la fel de necesare ce se completează şi se 
sprijină reciproc, constituind în fond dubla activitate, 
interioară şi exterioară, a uneia şi aceleiaşi fiinţe, fie că 
e vorba de omul particular, fie de umanitatea în ansam¬ 
blul ei. Această concepţie e în mod cert mai armonioasă 
şi mai satisfăcătoare decât prima; totuşi, dacă ne-am măr¬ 
gini la ea, corelaţia stabilită ne-ar îndemna să plasăm 

contemplaţia şi acţiunea pe acelaşi plan, astfel încât nu 
ne-ar rămâne decât să le păstrăm în echilibru, fără a mai 
pune problema superiorităţii uneia faţă de cealaltă; or, 
problema superiorităţii se pune foarte pregnant şi s-a 
pus mereu, oricare ar fi sensul ales pentru rezolvarea 
ei, ceea ce arată că al doilea punct de vedere nu e încă 
suficient pentru o lămurire deplină a chestiunii. 

Importantă în acest caz nu este predominanţa faptică, 
predominanţă ce ţine de temperament sau de rasă, ci 
cea pe care am putea-o numi predominanţa de drept, cele 
două nefiind corelate decât până la un anumit punct. 
Când una dintre tendinţe e socotită superioară, se caută, 
cât mai mult cu putinţă, dezvoltarea ei, de preferinţă 
pe seama celeilalte; dar locul deţinut de contemplaţie 
şi acţiune în ansamblul vieţii unui om sau a unui popor 
va depinde, în mare parte, la nivel faptic, de natura spe¬ 
cifică a individului sau a poporului, fiindcă posibilităţile 
particulare ale fiecăruia sunt, în acest caz, hotărâtoare. 
E limpede că aptitudinea contemplativă e mai răspândită 
şi mai dezvoltată în Orient şi poate nicăieri mai pregnant 
ca în India, care reprezintă de aceea, prin excelenţă, ceea 
ce am numit spiritul oriental. 

Pe de altă parte, e incontestabil că aptitudinea pentru 
acţiune sau tendinţa inspirată de ea este predominantă, 
în general, la popoarele occidentale, la marea majoritate 
a membrilor lor; făcând abstracţie de exagerarea şi devie¬ 
rea pe care această predispoziţie pentru acţiune o înre¬ 
gistrează astăzi, ea rămâne totuşi predominantă în 
Occident, astfel încât contemplaţia nu va putea fi aici 
decât îndeletnicirea unei elite foarte restrânse; de aceea, 
în India se spune că, dacă Occidentul ar reveni la sta¬ 
rea sa normală şi ar avea parte de o organizare socială 

stabilă, el ar număra mulţi Ksbatriya, dar puţini Brahmani} 
Constituirea efectivă a unei asemenea elite, ca şi recu¬ 
noaşterea supremaţiei ei, ar fi totuşi suficiente pentru 
ca totul să reintre în ordine; puţinătatea numerică nu 
e în această situaţie un factor decisiv pentru că puterea 
spirituală nu se sprijină pe număr, guvernat de legea 
materiei; trebuie de altfel remarcat că în Antichitate şi 
mai ales în Evul Mediu predispoziţia spre acţiune, fi¬ 
rească la occidentali, nu i-a împiedicat să recunoască 
superioritatea contemplaţiei, adică a inteligenţei pure; 
de ce nu se întâmplă la fel şi în epoca modernă? Poate 
fiindcă, dezvoltându-şi peste măsură facultăţile de acţi¬ 
une, occidentalii au ajuns să îşi piardă intelectualitatea 
şi au inventat, drept consolare, teorii care pun acţiunea 
mai presus de toate mergând până acolo încât neagă - 
de pildă „pragmatismul" - orice valoare exterioară aces¬ 
tei sfere. Sau poate, dimpotrivă, acest mod de a vedea 
lucrurile a prevalat şi a dus mai pe urmă la atrofierea 
intelectuală pe care o constatăm astăzi. In amândouă ipo¬ 
tezele (ca şi într-o a treia, care consideră cauza acestei 
situaţii ca pe o combinaţie a primelor două) rezultatele 
sunt exact aceleaşi; starea la care s-a ajuns cere o reacţie 
promptă, iar Orientul poate interveni chiar acum, repe¬ 
tăm, pentru a da ajutor Occidentului dacă, bineînţeles, 
acesta acceptă; nu pentru a-i impune concepţii care-i 
sunt străine, cum par să se teamă unii, ci pentru a-i faci¬ 
lita regăsi rea propriei tradiţii, al cărei sens l-a pierdut. 

1 Contemplaţia şi acţiunea sunt, într-adevăr, funcţiile spe¬ 
cifice ale primelor două caste, Brahmanii şi Ksbatriya, raporturile 
dintre ele fiind în acelaşi timp raporturile dintre autoritatea spi¬ 
rituali şi puterea temporală; nu ne propunem însă si tratăm aici 
acest aspect al chestiunii, aspect care ar merita un studiu special. 

Antiteza dintre Orient şi Occident s-ar putea carac¬ 
teriza, în situaţia actuală, prin menţinerea superiorităţii 
contemplaţiei asupra acţiunii în Orient şi prin poziţia 
contrară a Occidentului, care consideră acţiunea supe¬ 
rioară contemplaţiei. Nu mai e vorba aici de o relaţie 
de coordonare între doi termeni - ca în cazul opoziţiei 
sau complementarităţii -, fiecare cu raţiunea sa de a fi 
şi cu dreptul lui de a fi acceptate, măcar ca expresie a 
unui adevăr relativ; deoarece relaţia de subordonare e 
ireversibilă prin însăşi natura sa, cele două concepţii sunt 
realmente contradictorii, deci se exclud una pe alta, astfel 
încât odată ce subordonarea e admisă, una dintre concep¬ 
ţii e, în mod necesar, adevărată, iar cealaltă falsă. înainte 
de a intra în miezul chestiunii, trebuie să mai observăm 
că, spre deosebire de spiritul menţinut în Orient care, 
după cum am mai spus-o, e cel al tuturor timpurilor, 
celălalt spirit s-a ivit într-o epocă extrem de recentă, fapt 
care ne sugerează deja, chiar dincolo de oricare alte 
considerente, că este vorba de o anomalie. Impresia e 
confirmată de exagerarea cu care spiritul occidental mo¬ 
dern îşi urmează tendinţa specifică, întrucât el nu se 
mărgineşte să proclame cu orice prilej superioritatea 
acţiunii, ci ajunge să o transforme în preocupare exclu¬ 
sivă, negând cu desăvârşire valoarea contemplaţiei, a cărei 
adevărată natură ori nu o înţelege, ori o ignoră. Dim¬ 
potrivă, doctrinele orientale afirmă net superioritatea, 
ba chiar transcendenţa contemplaţiei în raport cu acţiu¬ 
nea, dar acordă în acelaşi timp acesteia locul său legitim 
şi-i recunosc, în mod firesc, importanţa în ordinea con¬ 
tingenţelor umane . 2 


2 Cei care au îndoieli asupra importanţei efective, chiar dacă 
relative, pe care doctrinele tradiţionale ale Orientului şi mai ales 

Doctrinele orientale, ca şi cele vechi occidentale, con¬ 
sideră contemplaţia superioară acţiunii, la fel cum imua¬ 
bilul e superior schimbării . 3 Deoarece acţiunea nu e 
decât o modificare trecătoare şi momentană a fiinţei, 
ea nu poate conţine în sine propriul său principiu şi 
raţiunea sa suficientă; dacă nu ţine de un principiu situat 
dincolo de domeniul său contingent, acţiunea nu e decât 
o pură iluzie; principiul din care decurg întreaga reali¬ 
tate, existenţa şi însăşi posibilitatea ei de a fi nu se poate 
afla decât în contemplaţie sau, dacă preferăm acest ter¬ 
men, în cunoaştere, cele două fiind dacă nu sinonime 
cel puţin foarte apropiate, de vreme ce cunoaşterea şi 
operaţia care conduce către ea sunt absolut inseparabile . 4 
Tot aşa schimbarea, în accepţia cea mai generală, este 
ininteligibilă şi contradictorie, deci imposibilă fără un 
principiu în care să îşi aibă sursa, principiu care, prin 
însăşi natura sa, nu i se poate supune şi este deci imuabil; 
de aceea, în Antichitatea occidentală Aristotel afirma 
necesitatea „motorului imobil“ al tuturor lucrurilor. In 


cea a Indiei o acordă acţiunii se pot convinge de această poziţie 
urmărind concepţia din BhagavadGită\ trebuie să ţinem seama 
însă, pentru a-i înţelege bine sensul, că e vorba de o carte desti¬ 
nată în mod special castei Kshatriya. 

3 In virtutea acestui raport, se spune că Brâhman-u\ este tipul 
de fiinţă stabilă, iar Kshatriya tipul de fiinţă mobilă sau schim¬ 
bătoare; toate fiinţele acestei lumi sunt, conform naturii lor, în 
relaţie esenţială cu unul dintre cele două tipuri pentru că există 
o perfectă corespondenţă între ordinea cosmică şi cea umană. 

4 Acţiunea este prin excelenţă, momentană; de aceea, în dome¬ 
niul ei, rezultatele sunt întotdeauna separate de cauza ce le pro¬ 
duce, pe când cunoaşterea îşi poartă, dimpotrivă, fructul în sine 
însăşi. 

raport cu acţiunea, cunoaşterea joacă tocmai rolul de 
„motor imobil“; e evident că prima aparţine în întregime 
domeniului schimbării, al „devenirii”, şi că numai 
cunoaşterea poate oferi ieşirea din această lume şi din 
limitările ei inerente; atunci când cunoaşterea atinge imua¬ 
bilul, adică este cunoaştere a principiilor sau cunoaştere 
metafizică - deci cunoaşterea prin excelenţă - ea dobân¬ 
deşte imutabilitatea, fiindcă orice cunoaştere adevărată 
se identifică, în mod esenţial, cu obiectul său. E tocmai 
ceea ce ignoră occidentalii moderni, al căror orizont se 
reduce, în materie de cunoaştere, la cunoaşterea raţio¬ 
nală şi discursivă, deci indirectă şi imperfectă, o cunoaş¬ 
tere care ar putea fi numită reflectată; mai mult, ei nu 
mai apreciază această cunoaştere inferioară decât în mă¬ 
sura în care se arată imediat utilă unor scopuri practice; 
angajaţi în acţiune până la negarea a tot ceea ce o depă¬ 
şeşte, ei nu realizează că acţiunea însăşi degenerează, din 
pricina separării ei de principiu, într-o agitaţie tot atât 
de sterilă pe cât este de vană. 

Aceasta este, de fapt, caracteristica epocii moderne: 
nevoie de agitaţie continuă, de schimbare neîncetată, de 
viteză mereu accelerată, asemănătoare celei cu care se 
desfăşoară evenimentele însele. E vorba de dispersia 
într-o multiplicitate care nu mai păstrează nici măcar 
conştiinţa vreunui principiu superior, unificator; este, 
în viaţa curentă, ca şi în concepţiile ştiinţifice, o analiză 
împinsă până la extrem, o fragmentare la nesfârşit, o ade¬ 
vărată dezagregare a activităţii umane pe toate nivelurile 
în care se exercită; de aici, lipsa de aptitudine pentru 
sinteză, neputinţa oricărei concentrări, atât de izbitoare 
în ochii orientalilor. Acestea sunt, toate, consecinţele 
fireşti si inevitabile ale unei materializări din ce în ce 

mai accentuate, căci materia înseamnă în primul rând 
multiplicitate şi diviziune şi de aceea, o spunem în trea¬ 
căt, tot ce porneşte de aici generează doar conflicte şi 
lupte de tot soiul, între popoare ca şi între indivizi. Pe 
măsura cufundării în materie, elementele de diviziune 
şi de opoziţie se accentuează şi se amplifică; invers, pe 
măsura înălţării către spiritualitatea pură, se tinde tot 
mai mult spre unitate, care poate fi deplin realizată nu¬ 
mai prin conştiinţa principiilor universale. 

Cel mai straniu e că mişcarea şi schimbarea au ajuns 
să fie cultivate ca scopuri în sine şi nu în vederea unei 
finalităţi exterioare lor - urmare directă a absorbţiei 
tuturor facultăţilor umane în interesul faţă de acţiunea 
exterioară, al cărei caracter momentan tocmai îl sem¬ 
nalam. E vorba aici tot de dispersie, dar sub un alt aspect 
şi într-un stadiu mult mai avansat: am putea-o numi ten¬ 
dinţă către instantaneitate, a cărei limită este o stare de 
dezechilibru total; o dată atins, acest dezechilibru ar coin¬ 
cide cu disoluţia finală a lumii; iată încă unul dintre sem¬ 
nele cele mai clare ale ultimei perioade din Kali-Yuga. 

Lucrurile se petrec la fel şi în domeniul ştiinţific: avem 
de-a face cu o cercetare pentru cercetare, mai degrabă 
chiar decât pentru rezultatele parţiale şi fragmentare pe 
care le poate obţine, cu o succedare, din ce în ce mai 
rapidă, a unor teorii şi ipoteze lipsite de temei care, abia 
construite, se prăbuşesc pentru a fi înlocuite cu altele 
ce vor dura şi mai puţin - un adevărat haos în care e 
zadarnic să cauţi vreun element definitiv stabil, căci totul 
e o acumulare monstruoasă de fapte şi detalii, ce nu pot 
dovedi şi nu pot însemna nimic. Ne referim fără îndoială 
la speculaţia ştiinţifică, în măsura în care ea mai există; 
în ceea ce priveşte aplicaţiile practice, rezultatele sunt 



69 


CUNOAŞTERE ŞI ACŢIUNE 

incontestabile şi lucrul e uşor de înţeles dat fiind că apli¬ 
caţiile sunt nemijlocit plasate în domeniul material, sin¬ 
gurul în care omul modern se poate lăuda cu o reală 
superioritate. E deci de aşteptat ca descoperirile, ori mai 
bine zis invenţiile mecanice şi industriale să-şi continue 
dezvoltarea şi înmulţirea accelerată până la sfârşitul 
vârstei actuale; şi cine ştie dacă nu cumva pericolul de 
distrugere pe care îl poartă cu ele nu va fi unul dintre prin¬ 
cipalii agenţi ai catastrofei ultime, în ipoteza că lucru¬ 
rile vor evolua în aşa fel încât aceasta să nu mai poată 
fi evitată? 

Oricum starea actuală dă, în general, impresia unei 
totale lipse de stabilitate; dar, în vreme ce câţiva contem¬ 
porani simt pericolul şi încearcă să reacţioneze, cea mai 
mare parte a lor se complac în această dezordine, care 
e imaginea exteriorizată a propriei lor mentalităţi. Există, 
într-adevăr, o corespondenţă exactă între o lume unde 
totul pare să fie pură „devenire”, unde imuabilul şi per¬ 
manentul nu-şi mai găsesc loc şi între starea de spirit a 
oamenilor pentru care întreaga realitate constă în această 
„devenire” implicând negarea adevăratei cunoaşteri ca 
şi a obiectului ei: principiile transcendente şi universale. 
Mai mult chiar: lumea modernă neagă orice fel de cu¬ 
noaştere reală, la orice nivel şi în orice ordine, fie ea şi 
relativă, de vreme ce, aşa cum spuneam mai sus, relativ 
fără absolut, contingent fără necesar, schimbare fără 
imuabil, multiplicitate fără unitate sunt ininteligibile şi 
imposibile; „relativismul” conţine o contradicţie lăun¬ 
trică iar intenţia de a reduce totul la schimbare conduce 
logic la negarea existenţei schimbării; acesta e sensul fai¬ 
moaselor argumente ale lui Zenon din Eleea. Trebuie 
să spunem, ca să nu apară exagerări, că teoriile care pun 

accentul pe schimbare nu sunt apanajul exclusiv al tim¬ 
purilor moderne; câteva exemple pot fi găsite şi în filo¬ 
zofia greacă: cel mai cunoscut e acela al „curgerii 
universale" a lui Heraclit; exagerările i-au făcut pe eleaţi 
să combată aceste concepţii, ca şi pe cele ale atomiştilor, 
printr-un soi de reducere la absurd. Chiar şi în India se 
poate întâlni ceva asemănător, dar bineînţeles dintr-un 
alt punct de vedere decât cel al filozofiei: unele şcoli 
budiste prezintă acelaşi caracter, printre tezele lor princi¬ 
pale numărându-se şi cea a „disolubilităţii tuturor lucru¬ 
rilor" 5 . Dar pe atunci asemenea teorii constituiau doar 
excepţii şi astfel de revolte împotriva spiritului tradiţio¬ 
nal, prezente în tot cursul perioadei Kali- Yuga, nu aveau 
în fapt decât o influenţă limitată; noutatea constă deci 
în generalizarea concepţiilor de acest tip, aşa cum se 
manifestă ea în Occidentul contemporan. 

Trebuie, de asemenea, notat că, sub influenţa ideii 
foarte recente de „progres", „filozofiile devenirii" au luat 
în epoca modernă o formă specială pe care n-o aveau 
teoriile asemănătoare ale anticilor: e vorba de ceea ce 
putem numi într-o manieră generală „evoluţionism", 

5 La puţin timp după ivirea sa, Budismul s-a asociat în India 
cu una dintre principalele manifestări ale revoltei castei Kshatrya 
împotriva autorităţii Brahmanilor; e uşor de înţeles, ţinând seama 
de indicaţiile precedente, că există în genere o legătură foarte 
directă între negarea oricărui principiu imuabil şi negarea auto¬ 
rităţii spirituale, între reducerea oricărei realităţi la „devenire" 
şi afirmarea supremaţiei puterii temporale al cărei domeniu pro¬ 
priu e lumea acţiunii; se poate constata că apariţia doctrinelor 
„naturaliste" sau antimetafizice are întotdeauna loc atunci când 
elementul ce reprezintă puterea temporală începe să predomine, 
într-o civilizaţie, faţă de acela care reprezintă autoritatea spirituală. 

chiar dacă el e susceptibil de variante multiple. Nu vom 
reveni asupra remarcilor expuse în această chestiune cu 
alte prilejuri; amintim doar că orice concepţie care nu 
admite nimic în afara „devenirii" e, datorită acestui fapt, 
o concepţie „naturalistă", care presupune negarea expli¬ 
cită a tot ceea ce se află dincolo de natură, adică a dome¬ 
niului metafizic, domeniu al principiilor imuabile şi 
eterne. Semnalăm, de asemenea, în legătură cu teoriile 
antimetafizice moderne, că ideea bergsoniană a „duratei 
pure" corespunde exact dispersiei în instantaneitate de 
care vorbeam mai sus; pretinsa intuiţie modelată de 
fluxul neîncetat al lucrurilor sensibile, departe de a putea 
fi instrumentul unei adevărate cunoaşteri, reprezintă în 
realitate disoluţia oricărei cunoaşteri posibile. 

Ceea ce ne determină să repetăm, pentru că e absolut 
necesar să îndepărtăm orice echivoc asupra acestui punct 
esenţial, că intuiţia intelectuală, singura care conduce 
către adevărata cunoaştere metafizică, nu are absolut 
nimic comun cu cealaltă intuiţie, despre care vorbesc 
unii filozofi contemporani; cea de-a doua e de ordin 
sensibil şi deci infraraţională, în timp ce prima e 
inteligenţă pură şi, drept urmare, e supraraţională. Insă 
modernii, care în ordinea inteligenţei nu mai cunosc 
nimic superior raţiunii, nu pot concepe ce anume este 
intuiţia intelectuală; pe când doctrinele antice şi medie¬ 
vale, chiar cele cu caracter filozofic - neapelând deci 
efectiv la această intuiţie - îi recunoşteau fără ezitare 
existenţa şi supremaţia asupra tuturor celorlalte facultăţi 
umane. De aceea nu a existat până la Descartes „raţio¬ 
nalism"; e încă o chestiune specific modernă, strâns legată 
de altfel de „individualism", căci nu e decât negarea ori¬ 
cărei facultăţi de ordin supraindividual. Atâta vreme cât 

occidentalii se vor încăpăţâna să dispreţuiască ori să nege 
intuiţia intelectuală, ei nu vor putea recupera tradiţia 
în adevăratul sens al cuvântului şi nici nu se vor putea 
înţelege cu reprezentanţii autentici ai civilizaţiilor orien¬ 
tale, unde totul atârnă de această intuiţie imuabilă şi 
infailibilă în sine, unic punct de plecare al oricărei dez¬ 
voltări conforme cu normele tradiţiei. 




Capitolul IV 

STIINTĂ SACRĂ SI STIINTĂ PROFANĂ 

y y i y y 


Spuneam tocmai că în civilizaţiile cu caracter 
tradiţional intuiţia intelectuală se află la obârşia tuturor 
lucrurilor; doctrina metafizică pură constituie, cu alte 
cuvinte, esenţialul de care depinde tot restul în chip de 
consecinţe ori aplicaţii la diverse niveluri ale realităţii 
contingente. Aşa se întâmplă şi în ceea ce priveşte insti¬ 
tuţiile sociale; iar lucrul e la fel de valabil şi pentru 
ştiinţe, adică pentru cunoştinţele referitoare la domeniul 
relativului, care, în asemenea civilizaţii, sunt socotite 
drept simple dependenţe, prelungiri sau reflexe ale cu¬ 
noaşterii absolute, situată la nivelul principiilor. Adevă¬ 
rata ierarhie este, astfel, mereu şi în toate, respectată: 
relativul nu e socotit inexistent, ceea ce ar fi absurd, ci 
e luat în consideraţie în măsura în care o merită şi la 
locul care i se cuvine, anume unul secundar şi subordo¬ 
nat; chiar în domeniul relativului există de altfel trepte 
foarte diferite, după cum este vorba de lucruri mai mult 
ori mai puţin depărtate de domeniul principiilor. 

In ceea ce priveşte ştiinţele, există deci două concep¬ 
ţii radical deosebite şi chiar incompatibile, pe care le 
putem numi concepţia tradiţională şi concepţia modernă; 
am avut adeseori prilejul să facem aluzie la acele „ştiinţe 
tradiţionale” existente în Antichitate şi în Evul Mediu, 

prezente şi astăzi în Orient, dar complet străine occi¬ 
dentalilor din zilele noastre. Trebuie adăugat că fiecare 
civilizaţie a avut propriile „ştiinţe tradiţionale' 1 , cu un 
caracter specific, fiindcă aici nu mai suntem situaţi în 
ordinea principiilor universale, la care se referă doar 
metafizica pură, ci în ordinea adaptărilor unde, tocmai 
pentru că este vorba de un domeniu contingent, trebuie 
să se ţină seama de ansamblul condiţiilor specifice, men¬ 
tale şi altele, ale unui popor anume, ba am spune chiar 
de caracteristicile unei perioade determinate din exis¬ 
tenţa acelui popor, fiindcă, aşa cum am văzut, există epoci 
în care „readaptările" devin necesare. Aceste „readaptări" 
nu sunt decât schimbări de formă, care nu alterează nici¬ 
decum esenţa tradiţiei; în ceea ce priveşte doctrina meta¬ 
fizică, numai expresia ei poate suferi modificări, într-un 
mod oarecum asemănător cu trecerea unui text, prin 
traducere, dintr-o limbă într-alta; oricare ar fi însă for¬ 
mele pe care le ia metafizica pentru a se exprima, în 
măsura în care acest lucru e cu putinţă, ea este totuşi 
absolut unică, la fel cum şi adevărul e unic. Trecând la 
aplicaţii, situaţia este, fireşte, diferită: ştiinţele ca şi insti¬ 
tuţiile sociale se situează în lumea formelor şi a multi¬ 
plicităţii; de aceea, putem spune că forme deosebite 
constituie ştiinţe într-adevăr deosebite, chiar dacă au, 
cel puţin parţial, acelaşi obiect. Logicienii obişnuiesc să 
privească o ştiinţă ca fiind pe de-a-ntregul definită de 
obiectul ei, ceea ce reprezintă o inexactitate datorată unui 
exces de simplificare; punctul de vedere din care obiec¬ 
tul e considerat trebuie să intre şi el în definiţia unei 
ştiinţe. Există o multitudine nesfârşită de ştiinţe posi¬ 
bile; mai multe ştiinţe pot studia aceleaşi lucruri, dar sub 
aspecte atât de diferite, folosind, drept urmare, metode 

şi urmărind scopuri atât de deosebite, încât ajung să cons¬ 
tituie ştiinţe efectiv distincte. Această ramificare poate 
să se ivească chiar în cazul „ştiinţelor tradiţionale” pro¬ 
prii diverselor civilizaţii care, deşi comparabile între ele, 
rămân totuşi imposibil de asimilat unele altora şi ade¬ 
seori n-ar putea fi desemnate prin aceleaşi nume decât 
în mod abuziv. Se înţelege de la sine că diferenţa e şi 
mai considerabilă, dacă în locul unui paralelism între 
ştiinţe tradiţionale având, cel puţin, acelaşi caracter fun¬ 
damental, vrem să comparăm în general aceste ştiinţe 
cu cele modelate de concepţia modernă; la prima vedere, 
s-ar părea câteodată că obiectul e acelaşi şi de-o parte, şi 
de alta; totuşi, cunoaşterea obţinută de aceste două feluri 
de ştiinţe asupra aceluiaşi obiect este atât de deosebită, 
încât ezităm, după un studiu mai amănunţit, să le afir¬ 
măm, fie şi numai sub unele aspecte, identitatea. 

E poate nevoie de câteva exemple pentru a înţelege 
mai bine la ce ne referim: vom considera mai întâi un 
exemplu de largă întindere, cel al „fizicii”, aşa cum e 
înţeleasă de către antici şi de către moderni; nici nu e 
nevoie să ieşim din lumea occidentală pentru a surprinde 
diferenţa profundă care separă cele două concepţii. 
Termenul de „fizică”, în accepţia sa primă şi etimologică, 
nu înseamnă altceva decât „ştiinţă a naturii” fără nici o 
restricţie, deci ştiinţa care se referă la legile cele mai gene¬ 
rale ale „devenirii”, căci*,,natură“ şi „devenire” sunt, în 
fond, sinonime, aşa cum le şi considerau grecii şi, în mod 
special, Aristotel; dacă există ştiinţe mai particulare care 
se referă la acelaşi nivel al realităţii, ele nu constituie 
deci decât „specificaţii” ale fizicii pentru un anume dome¬ 
niu mai precis determinat. Devierea pe care modernii 
au impus-o acestui cuvânt, folosindu-1 pentru a desemna 

în mod exclusiv o ştiinţă particulară printre altele, toate 
ştiinţe ale naturii, este ea însăşi destul de semnificativă, 
căci se leagă de fragmentarea pe care am semnalat-o deja, 
ca o caracteristică a ştiinţei moderne, se leagă de acea 
„specializare" generată de spiritul analitic şi împinsă 
până la neputinţa de a mai concepe, pentru cei care îi 
suportă influenţa, vreo ştiinţă care să aibă drept obiect 
natura în ansamblul ei. S-au remarcat adesea unele incon¬ 
veniente ale „specializării" şi mai ales îngustimea de 
vederi inerentă unei asemenea segmentări; însă chiar şi 
cei care realizau cel mai acut situaţia s-au resemnat, 
pare-se, s-o considere ca pe un rău necesar, ca pe o con¬ 
secinţă inevitabilă a acumulării cunoştinţelor de detaliu, 
imposibil de asimilat şi stăpânit dintr-o singură privire, 
de către un om; nu s-a înţeles că, pe de o parte, cunoş¬ 
tinţele de detaliu sunt nesemnificative în ele însele şi, 
ca atare, nu merită să le fie sacrificată cunoaşterea sinte¬ 
tică, aceasta fiind, chiar atunci când se mărgineşte la 
domeniul relativului, de ordin mult mai înalt; pe de altă 
parte, nu s-a înţeles că neputinţa de a unifica multi¬ 
plicitatea unor asemenea date provine numai din faptul 
că ele nu au fost raportate la un principiu superior şi 
din încăpăţânarea cu care au fost abordate lucrurile 
pornind de jos şi din exterior, deşi ar fi trebuit ca pro¬ 
cedeul să fie tocmai invers pentru a se obţine o ştiinţă 
cu reală valoare speculativă. 

Dacă vom compara fizica veche, nu cu ceea ce moder¬ 
nii denumesc acum prin acest termen, ci cu ceea ce ar 
trebui să-i corespundă în realitate - şi anume ansamb¬ 
lul ştiinţelor naturii, aşa cum sunt actualmente consti¬ 
tuite -, vom nota, ca primă diferenţă, divizarea în multiple 
„specialităţi", aproape străine unele de altele. E însă 

latura cea mai exterioară a chestiunii şi nu trebuie să 
credem că reunirea tuturor acestor ştiinţe speciale ar 
duce la un echivalent al fizicii vechi. Diferenţa esenţială, 
cea care le separă net, este punctul de vedere cu totul 
deosebit al celor două concepţii: cea tradiţională leagă, 
după cum spuneam,.orice ştiinţă de principii, conside¬ 
rând-o aplicaţie particulară a acestora; această legătură 
e, în schimb, refuzată de concepţia modernă. Pentru 
Aristotel, „fizica“ era „secundă” în raport cu metafizica, 
depinzând de ea ca o aplicaţie în domeniul naturii a unor 
principii superioare naturii reflectate în legile ei; 
acelaşi lucru e valabil şi pentru „cosmologia” medievală. 
Concepţia modernă are în schimb pretenţia de a asigura 
ştiinţelor un statut de independenţă fie negând tot ceea 
ce le depăşeşte, fie declarând această zonă „incognos¬ 
cibilă” şi refuzând, ca atare, să ţină cont de ea - ceea ce 
duce practic la o negare; negaţia exista de altfel, implicit, 
cu mult înainte ca ea să fie propusă ca o teorie sistema¬ 
tică sub numele de „pozitivism” ori „agnosticism”, întru¬ 
cât putem spune că ea constituie punctul de plecare al 
ştiinţei moderne. Dar abia în secolul al XlX-lea oame¬ 
nii şi-au făcut din ignoranţă un merit - căci a te proclama 
„agnostic” nu înseamnă altceva - şi, mai grav, au avut 
pretenţia să interzică tuturor cunoaşterea a ceea ce ei 
înşişi ignorau; iată o etapă nouă în decăderea intelectuală 
a Occidentului. 

Sub pretextul de a le asigura independenţa, concepţia 
modernă a separat radical ştiinţele de orice principiu supe¬ 
rior şi le-a privat astfel de orice semnificaţie profundă, 
şi chiar de orice interes real din punctul de vedere al 
cunoaşterii; închizându-le într-un domeniu iremediabil 



78 


CRIZA LUMII MODERNE 


mărginit, ea nu poate ajunge decât într-un impas . 1 Dez¬ 
voltarea în interiorul acestui domeniu nu reprezintă, 
de altfel, nici măcar o aprofundare, cum par să creadă unii; 
dimpotrivă, ea rămâne superficială şi constă doar într-o 
dispersie în detaliu - pe care am semnalat-o deja -, într-o 
analiză sterilă şi penibilă care poate fi continuată la nes¬ 
fârşit fără a se înainta însă pe calea adevăratei cunoaşteri. 
Trebuie spus că o asemenea ştiinţă nu e cultivată de occi¬ 
dentali pentru ea însăşi: ceea ce urmăresc ei în general 
nu e o cunoaştere, chiar inferioară, ci nişte aplicaţii prac¬ 
tice. Pentru a ne convinge că lucrurile stau aşa e de ajuns 
să remarcăm că majoritatea contemporanilor noştri con¬ 
fundă ştiinţa cu industria şi că sunt numeroşi cei pentru 
care inginerul reprezintă tipul însuşi al savantului; dar 
atingem astfel o chestiune pe care o vom trata în curând 
mai pe larg. 

Ştiinţa constituită în manieră modernă n-a pierdut 
numai în profunzime ci, am putea spune, şi în soliditate; 
raportându-se la principii, ea participă la imutabilitatea 
acestora în măsura în care i-o permitea obiectul ei spe¬ 
cific; izolată însă în lumea devenirii, ea e lipsită cu totul 
de stabilitate, e incapabilă să-şi mai găsească un punct 
fix de sprijin; deoarece nu porneşte de la certitudini 

1 Ceva analog se întâmplă la nivel social, unde modernii au 
pretenţia să separe temporalul de spiritual; distincţia e legitimă 
pentru că cele două noţiuni se referă la domenii diferite, aşa cum, 
analog, se întâmplă cu metafizica şi ştiinţele; însă, dintr-o eroare 
inerentă spiritului analitic, se uită că distincţie nu înseamnă 
separare; iar separarea face ca puterea temporală să-şi piardă legi¬ 
timitatea, ceea ce se poate spune, în ordine intelectuală, şi des¬ 
pre ştiinţe. 

absolute, ştiinţa e redusă la probabilităţi şi aproximaţii 
ori la construcţii pur ipotetice, fruct al fanteziei indi¬ 
viduale. De asemenea, chiar dacă ajunge, în mod acciden¬ 
tal şi pe căi ocolite, la unele rezultate ce par să concorde 
cu anumite date ale vechilor „ştiinţe tradiţionale”, ar fi 
greşit ca această concordanţă să fie privită ca o confir¬ 
mare de care datele respective n-au de altfel nevoie; încer¬ 
carea de a concilia puncte de vedere total diferite este 
complet inutilă, la fel ca şi cea de a stabili concordanţe 
între date tradiţionale şi teorii ipotetice care vor fi poate, 
în scurt timp, pe de-a-ntregul discreditate . 2 3 Pentru ştiinţa 
actuală, lucrurile despre care este vorba nu pot să apar¬ 
ţină decât domeniului ipotezelor, în timp ce pentru „şti¬ 
inţele tradiţionale” ele erau cu totul altceva, căci decurgeau 
cu titlu de consecinţe certe din adevăruri cunoscute 
intuitiv, deci infailibil, la nivel metafizic .- 1 Credinţa că 
o teorie poate fi dovedită prin fapte este, de altfel, o ilu¬ 
zie proprie doar „experimentalismului” modern; în rea¬ 
litate, aceleaşi fapte pot fi explicate prin mai multe teorii 
diferite; chiar promotori ai metodei experimentale, de 
pildă Claude Bernard, au recunoscut că nu pot inter¬ 
preta faptele decât cu ajutorul unor „idei preconcepute”, 


2 Aceeaşi observaţie e valabilă, din punct de vedere religios, 
pentru o „apologetică” ce pretinde să se armonizeze cu rezul¬ 
tatele ştiinţei moderne, muncă total iluzorie, ce trebuie mereu 
refăcută, şi care implică, de asemenea, marele pericol de a da 
impresia că facilitează solidarizarea religiei cu concepţiile schim¬ 
bătoare şi efemere faţă de care aceasta trebuie să rămână total 
independentă. 

3 E uşor să dăm câteva exemple în acest sens; vom cita, ca 
pe unul extrem de frapant, caracterul complet diferit al concep¬ 
ţiei despre eter în cosmologia hindusă şi în fizica modernă. 

fără de care acestea rămân „fapte brute“, lipsite de orice 
semnificaţie şi valoare ştiinţifică. 

Dar fiindcă a venit vorba de „experimentalism“ vom 
profita de ocazie pentru a răspunde unei întrebări legate 
de acest subiect şi anume: de ce ştiinţele propriu-zis expe¬ 
rimentale s-au dezvoltat în cadrul civilizaţiei moderne 
cu o amploare pe care n-au avut-o nicicând în alte civi¬ 
lizaţii? Răspunsul este că aceste ştiinţe experimentale 
sunt ştiinţe ale lumii sensibile, ale materiei, ştiinţe care 
permit aplicaţii practice imediate, dezvoltarea lor, înso¬ 
ţită de ceea ce am numi „superstiţia faptului", corespunde 
tendinţelor specific moderne; epocile anterioare, în 
schimb, nu au considerat aceste calităţi destul de intere¬ 
sante pentru a neglija, în favoarea lor, cunoştinţele de 
ordin superior. Vrem să ne facem bine înţeleşi: nu avem 
nicidecum de gând să declarăm că o cunoaştere, fie ea 
şi de ordin inferior, ar fi ilegitimă în sine; ilegitim e doar 
abuzul produs atunci când întreaga activitate umană e 
absorbită de către un asemenea gen de preocupări, aşa 
cum se întâmplă azi. E perfect posibil ca, într-o civili¬ 
zaţie normală, ştiinţele constituite prin metoda expe¬ 
rimentală să fie şi ele, ca şi celelalte, legate de principii, 
ceea ce le-ar asigura o reală valoare speculativă; ele n-au 
apărut totuşi ca atare, în primul rând pentru că atenţia 
s-a concentrat într-o cu totul altă direcţie, iar în al doilea 
rând deoarece chiar atunci când a fost vorba de studiul 
lumii sensibile, în măsura în care el a suscitat interes, 
datele tradiţionale îngăduiau o cercetare mult mai uşor 
de realizat, bazată însă pe cu totul alte metode şi pe un 
punct diferit de vedere. 

Spuneam la început că una dintre caracteristicile epocii 
actuale o constituie exploatarea a tot ceea ce a fost neglijat 

până acum ca fiind prea puţin important pentru a se 
impune în activitatea oamenilor, a tot ceea ce trebuia 
totuşi dezvoltat până la sfârşitul ciclului actual, dat fiind 
că se numără printre posibilităţile apte de manifestare 
în această perioadă; ştiinţele experimentale, ivite în ulti¬ 
mele secole, au exact acest regim. Există chiar printre ştiin¬ 
ţele moderne unele care reprezintă, în accepţie literală, 
„reziduuri" ale vechilor ştiinţe, neînţelese astăzi; e vorba 
de partea lor cea mai de jos, izolată şi desprinsă de întreg 
într-o perioadă de decadenţă, care s-a materializat în mod 
grosolan, servind apoi ca punct de plecare pentru o dez¬ 
voltare cu totul diferită, dezvoltare conformă cu tendin¬ 
ţele moderne; s-a ajuns astfel la constituirea unor ştiinţe 
absolut străine de cele ce le-au precedat. E fals, de pildă, 
să spunem, aşa cum se întâmplă în mod curent, că astro¬ 
logia şi alchimia au devenit astronomia şi, respectiv, chi¬ 
mia modernă, chiar dacă această opinie exprimă totuşi o 
parte din adevăr din punct de vedere istoric, parte despre 
care am vorbit mai sus: într-adevăr, cele două ştiinţe 
moderne se trag, într-un anume sens, din cele vechi, dar 
nu printr-un proces de „evoluţie" sau „progres", aşa cum 
se pretinde, ci prin degenerare; mai sunt însă necesare 
câteva explicaţii în această privinţă. 

Să remarcăm mai întâi că atribuirea de semnificaţii 
distincte termenilor de „astrologie" şi „astronomie" e 
relativ recentă; grecii le*foloseau fără deosebire pentru 
a desemna ansamblul preocupărilor incluse astăzi în cei 
doi termeni. S-ar părea, aşadar, la prima vedere, că e vorba 
şi aici de una dintre diviziunile operate de „specializare", 
instituite de atâtea ori între zone care nu erau la început 
decât părţi ale unei ştiinţe unice; specific însă în acest 
caz e faptul că, în timp ce una dintre părţi, reprezentând 

latura materială a ştiinţei în chestiune, se dezvolta de 
sine stătător, cealaltă parte a dispărut cu totul. O dovadă 
e faptul că nu se mai ştie astăzi ce anume putea fi vechea 
astrologie, iar cei care au încercat s-o reconstituie nu au 
obţinut decât nişte contrafaceri: ei au conceput-o fie ca 
pe un echivalent al unei ştiinţe experimentale moderne, 
în care intervin statistica şi calculul probabilităţilor - 
metode cu totul străine de punctul de vedere antic şi 
medieval -, fie s-au străduit să o reconstituie ca pe o „artă 
divinatorie“, ceea ce a reprezentat doar o deviere a astro¬ 
logiei, pe cale de dispariţie, deviere ce consta cel mult în 
aplicaţii de ordin inferior şi prea puţin vrednice de inte¬ 
res, aşa cum o dovedeşte şi statutul pe care încă îl au aces¬ 
tea în civilizaţiile orientale. 

Cazul chimiei e poate mai limpede şi mai caracte¬ 
ristic; iar în ceea ce priveşte ignoranţa modernilor faţă 
de alchimie, ea este cel puţin tot atât de mare ca şi igno¬ 
ranţa faţă de astrologie. Adevărata alchimie era, în esenţă, 
o ştiinţă de ordin cosmologic aplicabilă în acelaşi timp 
şi la nivel uman, în virtutea analogiei dintre „macrocos- 
mos“ şi „microcosmos 11 ; mai mult, alchimia era consti¬ 
tuită în mod special pentru a permite o transpunere în 
domeniul pur spiritual, ceea ce conferea învăţămintelor 
ei o valoare simbolică şi o semnificaţie superioară, făcând 
din ea unul dintre tipurile cele mai complete de „ştiinţă 
tradiţională 11 . Nu alchimia a dat naştere chimiei mo- 

j » 

derne - cu care nu are, în fond, nici o legătură -, ci o defor¬ 
mare a sa, o deviere în sensul cel mai strict al cuvântului, 
deviere ivită poate încă din Evul Mediu prin lipsa de 
înţelegere a unor oameni care, incapabili de a pătrunde 
adevăratul sens al simbolurilor, au interpretat totul lite¬ 
ral şi, considerând că alchimia se referă la operaţii 

materiale, s-au lansat într-o experimentare mai mult sau 
mai puţin dezordonată. E vorba de cei pe care alchimiştii 
îi calificau ironic drept „suflători" sau „arzători de căr¬ 
bune", adevăraţi precursori ai chimiştilor actuali; ştiinţa 
modernă a fost construită, aşadar, cu ajutorul resturilor 
vechilor ştiinţe, din materialele respinse de acestea şi 
abandonate ignoranţilor şi „profandor". Mai adăugăm 
că aşa-zişii renovatori ai alchimiei, dintre care unii sunt 
contemporanii noştri, nu fac decât să prelungească devie¬ 
rea ei, prin cercetări tot atât de străine de adevărata alchi¬ 
mie tradiţională pe cât sunt cele ale astrologilor, la care 
ne refeream mai sus, faţă de vechea astrologie; de aceea, 
putem afirma pe drept cuvânt că modernii au pierdut 
„ştiinţele tradiţionale" ale Occidentului. 

Ne oprim la aceste două exemple, deşi am putea con¬ 
tinua, cu destulă uşurinţă, ilustrarea şi în alte domenii; 
peste tot vom afla aceeaşi degenerare. Am putea arăta 
că psihologia, aşa cum e ea înţeleasă astăzi - studiu al 
fenomenelor mentale ca atare -, constituie produsul natu¬ 
ral al empirismului anglo-saxon şi al spiritului secolului 
al XVIII-lea; punctul de vedere adoptat de psihologie 
era atât de neînsemnat pentru cei vechi încât, chiar dacă 
îl luau din întâmplare în consideraţie, nu s-ar fi gândit 
niciodată să-l ridice la rangul unei ştiinţe speciale, întru¬ 
cât toate elementele sale valabile erau transformate şi 
asimilate unor puncte de vedere superioare; la fel, mate¬ 
matica modernă nu reprezintă decât „coaja" matematicii 
pitagoreice, latura sa exclusiv „exoterică"; ideea antică a 
numerelor a devenit cu desăvârşire ininteligibilă pentru 
spiritele moderne, căci, şi în acest caz, partea superioară 
a ştiinţei, cea care, împreună cu caracterul tradiţional, 
constituia valoarea sa intelectuală propriu-zisă, a dispărut 

cu desăvârşire; cazul este, de altfel, comparabil cu cel 
al astrologiei. O trecere în revistă a tuturor ştiinţelor 
ar fi însă, fără îndoială, fastidioasă; socotim că am lămu¬ 
rit îndeajuns natura schimbării aflate la originea ştiin¬ 
ţelor moderne; schimbarea nu e un „progres 11 , ci un 
adevărat regres al inteligenţei; vom reveni acum la consi¬ 
deraţii de ordin general asupra rolului „ştiinţelor tradi¬ 
ţionale 11 şi, respectiv, al celor moderne, precum şi asupra 
diferenţei profunde dintre destinaţia unora şi a celorlalte. 

In concepţia tradiţională, o ştiinţă nu prezintă un inte¬ 
res în sine; primează funcţia ei de prelungire, ca ramură 
secundă a doctrinei care se întemeiază la rându-i pe 
metafizica pură . 4 Intr-adevăr, chiar dacă orice ştiinţă e, 
fără îndoială, legitimă atunci când ocupă locul cuvenit 
naturii sale proprii, e de la sine înţeles că posedarea unei 
cunoaşteri de ordin superior face să pălească interesul 
pentru cunoştinţe inferioare; acestea nu subzistă decât 
în funcţie de cunoaşterea principiilor, în măsura în care, 
pe de o parte, ştiinţele respective reflectă această cunoaş¬ 
tere într-un anumit domeniu contingent şi, pe de altă 
parte, în măsura în care ele sunt capabile să ducă la 
aceeaşi cunoaştere a principiilor, care, în cazul aflat în 
discuţie, nu trebuie niciodată pierdută din vedere ori 

sacrificată în favoarea unor consideraţii mai mult sau mai 

> 

puţin accidentale. Acestea sunt cele două roluri com¬ 
plementare proprii „ştiinţelor tradiţionale 11 : în primul 
rând, ca aplicaţii ale doctrinei, ele permit legătura dintre 
toate nivelurile realităţii şi integrarea acestora în unitatea 

4 E ceea ce explică denumirea de upveda, folosită în India 
pentru anumite „ştiinţe tradiţionale", indicând subordonarea lor 
în raport cu Veda - cunoaşterea sacră prin excelenţă. 

sintezei atotcuprinzătoare; în al doilea rând, ele oferă, 
cel puţin unora şi în conformitate cu propriile lor apti¬ 
tudini, o pregătire pentru o cunoaştere mai înaltă, o cale 
către dobândirea acesteia; repartiţia ierarhică a ştiinţelor 
tradiţionale, alcătuită în funcţie de treptele existenţiale 
la care se referă, constituie un fel de scală a înălţării către 
intelectualitatea pură . 5 E limpede că ştiinţele moderne 
nu pot îndeplini, indiferent de niveluri, nici unul dintre 
cele două roluri; de aceea, nu sunt şi nici nu pot fi decât 
„ştiinţă profană", în vreme ce „ştiinţele tradiţionale", 
prin legătura lor cu principiile metafizice, sunt încorpo¬ 
rate efectiv în „ştiinţa sacră". 

Coexistenţa celor două roluri nu implică, de altfel, o 
contradicţie şi nici un cerc vicios, aşa cum ar putea crede 
cei ce consideră lucrurile în mod superficial; e o chesti¬ 
une asupra căreia trebuie să insistăm încă puţin. S-ar putea 
spune că e vorba aici de două puncte de vedere: unul des¬ 
cendent, celălalt ascendent; primul corespunde unei dez¬ 
voltări a cunoaşterii ce pleacă de la principii pentru a ajunge 
la aplicaţii tot mai îndepărtate de acestea, iar al doilea, unei 
dobândiri treptate a aceleiaşi cunoaşteri, ce înaintează însă 
de la inferior către superior sau din exterior către interior. 
Problema nu e deci de a şti dacă ştiinţele trebuie să se 
constituie de jos în sus ori de sus în jos, nici dacă, pentru 

4 . 

3 In studiul nostru asupra Ezoterismului lui Dante am vorbit 
despre simbolismul scării ale cărei trepte corespund, în diverse 
tradiţii, anumitor ştiinţe şi, totodată, unor stări ale fiinţei; ceea 
ce implică în mod necesar că ştiinţele respective nu erau în nici 
un caz privite din punct de vedere „profan", ca astăzi, ci dădeau, 
dimpotrivă, naştere unei transpuneri care le conferea caracter 
cu adevărat „miţiatic". 

a fi posibile, ele trebuie să pornească de la cunoaşterea 
principiilor ori, dimpotrivă, de la cea a lumii sensibile; 
e o problemă care se poate pune doar din punctul de 
vedere al filozofiei „profane", care s-a şi pus în acest do¬ 
meniu, mai mult sau mai puţin explicit, de către Antichi¬ 
tatea greacă; ea nu există însă pentru „ştiinţa sacră", care 
nu porneşte decât de la principiile universale. In acest 
context problema amintită nu mai are sens dat fiind 
rolul esenţial al intuiţiei intelectuale, cea mai înaltă şi 
nemijlocită dintre cunoaşteri, absolut independentă de 
exercitarea oricărei facultăţi de ordin sensibil sau chiar 
raţional. Ştiinţele nu pot fi constituite în mod valabil, 
ca „ştiinţe sacre", decât de către cei care posedă deplin 
cunoaşterea principiilor în primul rând, singurii califi¬ 
caţi pentru realizarea, în conformitate cu ortodoxia tra¬ 
diţională cea mai riguroasă, a tuturor adaptărilor impuse 
de circumstanţele temporale şi spaţiale. Dar, o dată 
aceste ştiinţe constituite, învăţătura lor poate lua calea 
inversă: ele devin, într-un anume sens, „ilustrări" ale 
doctrinei pure, în stare s-o facă mai accesibilă anumitor 
spirite; tocmai prin faptul că se referă la lumea multipli¬ 
cităţii, ştiinţele amintite prezintă o diversitate aproape 
nesfârşită de puncte de vedere, pe măsura nu mai puţin 
întinsei diversităţi de aptitudini individuale specifice unor 
spirite al căror orizont e mărginit la aceeaşi lume a mul¬ 
tiplicităţii; căile posibile pentru atingerea cunoaşterii pot 
fi extrem de variate, la nivelul cel mai de jos, dar se uni¬ 
fică tot mai mult pe măsura atingerii unor stadii supe¬ 
rioare. Nici una dintre treptele pregătitoare nu este absolut 
necesară, fiindcă ele reprezintă doar mijloace contin¬ 
gente, fără o măsură comună cu ţelul ce trebuie atins; 
e chiar posibil ca unii dintre cei dominaţi de tendinţa 

contemplativă să se ridice la adevărata intuiţie intelec¬ 
tuală dintr-odată şi fără ajutorul unor asemenea mij¬ 
loace 6 ; acesta e însă un caz mai curând excepţional şi, 
de obicei, avem de-a face cu ceea ce s-ar putea numi nece¬ 
sitatea respectării sensului ascendent. Putem folosi, pentru 
o mai bună înţelegere, imaginea tradiţională a „roţii 
cosmice“: circumferinţa nu există, în realitate, decât prin 
centrul ei; dar fiinţele aflate pe circumferinţă trebuie 
să plece în mod obligatoriu de la ea, mai exact din punc¬ 
tul în care sunt plasate, şi să urmeze raza pentru a ajunge 
la centru. De altfel, în virtutea corespondenţei existente 
între toate nivelurile realităţii, adevărurile de ordin infe¬ 
rior pot fi considerate simboluri ale celor de ordin supe¬ 
rior şi pot servi astfel drept „suport 11 pentru dobândirea, 
în chip analogic, a cunoaşterii celor din urmă 7 * * * ; e ceea 
ce conferă oricărei ştiinţe un sens superior sau „ana- 
gogic“, mai profund decât cel pe care îl are prin sine, 
care îi poate da caracterul de adevărată „ştiinţă sacră 11 . 

Orice ştiinţă poate avea acest caracter, indiferent de 
obiectul ei, cu singura condiţie ca ea să fie constituită 
şi considerată conform spiritului tradiţional; contează 
aici numai gradul de importanţă al ştiinţelor respective, 
corespunzător rangului ierarhic al realităţilor diverse la 

6 De aceea doctrina hindusă spune că Brahmanii trebuie să-şi 
îndrepte fără încetare spiritul către cunoaşterea supremă, în timp 
ce membrii castei Kshatnya trebuie să se dedice studiului succesiv 
al diverselor etape care duc la această cunoaştere. 

7 Rolul acesta îl joacă, de pildă, simbolismul astronomic atât 

de des folosit în diversele doctrine tradiţionale; ceea ce spunem 

aici îngăduie să se întrevadă natura reală a unei ştiinţe ca vechea 

astrologie. 

care se referă ele; dar, oricare ar fi acest grad, potrivit 
concepţiei tradiţionale, caracterul şi funcţia ştiinţelor 
sunt, în esenţă, aceleaşi. Acelaşi lucru e valabil şi pentru 
orice artă, în măsura în care ea poate avea o valoare 
simbolică propriu-zisă care-i dă posibilitatea de a furniza 
„suporturi" pentru meditaţie şi în măsura în care regulile 
sale, analog legilor ce constituie obiectul de studiu al ştiin¬ 
ţelor, sunt reflecţii şi aplicaţii ale principiilor funda¬ 
mentale; în orice civilizaţie normală există, astfel, „arte 
tradiţionale" la fel de cunoscute occidentalilor moderni 
ca şi „ştiinţele tradiţionale" 8 . Adevărul este că nu există 
în realitate un „domeniu profan" care s-ar opune în 
vreun fel „domeniului sacru"; există doar un „punct de 
vedere profan", care nu e nimic altceva decât punctul 
de vedere al ignoranţei . 9 De aceea „ştiinţa profană", cea 
a modernilor, poate fi pe drept cuvânt privită, precum 
am mai spus, ca o „cunoaştere ignorantă": e vorba de 
o cunoaştere de ordin inferior, ce se rezumă la nivelul 
realităţii celei mai de jos şi ignoră tot ceea ce o depăşeşte: 
orice ţel superior, ca şi orice principiu ce i-ar putea asi¬ 
gura un loc legitim, oricât de modest, printre diversele 
niveluri ale cunoaşterii integrale; închisă iremediabil în 


8 Arta constructorilor medievali e unul dintre exemplele extrem 
de remarcabile în privinţa acestor „arte tradiţionale”, a căror 
practicare implică, de altfel, cunoaşterea reală a ştiinţelor cores¬ 
punzătoare. 

9 Pentru a ne convinge e de ajuns, să observăm că una din ştiin¬ 
ţele cele mai „sacre” - cosmogonia - care îşi are locul bine stabilit 
în toate Cărţile inspirate, inclusiv în Biblia ebraică, a devenit 
pentru moderni obiectul unor ipoteze absolut „profane”; dome¬ 
niul ştiinţei e acelaşi în cele două cazuri, dar punctul de vedere 
e total diferit. 

domeniul relativ şi mărginit unde a dorit să se proclame 
independentă, drept care şi-a tăiat singură orice comu¬ 
nicare cu adevărul transcendent şi cunoaşterea supremă, 
această cunoaştere nu mai este decât o ştiinţă inutilă şi 
iluzorie care, la drept vorbind, nu vine de nicăieri şi nu 
duce niciunde. 

Această expunere" arată ce carenţe grave are lumea 
contemporană în privinţa ştiinţei, precum şi faptul că 
această ştiinţă, atât de apreciată astăzi, nu reprezintă decât 
o simplă deviere, un deşeu al ştiinţei veritabile care, pen¬ 
tru noi, se identifică total cu ceea ce am numit „ştiinţă 
sacră“ sau „ştiinţă tradiţională". Ştiinţa modernă pleacă 
de la limitarea arbitrară a cunoaşterii la un anumit nivel 
particular - cel mai de jos dintre toate - şi anume cel 
al realităţii materiale ori sensibile; din cauza acestei limi¬ 
tări şi a consecinţelor ei inerente, ştiinţa actuală a pierdut 
orice valoare intelectuală; acordăm aici intelectualităţii 
sensul ei deplin şi refuzăm să împărtăşim eroarea „raţio- 
nalistă" care asimilează inteligenţa pură cu raţiunea, ceea 
ce înseamnă în fond a nega intuiţia intelectuală. La baza 
acestei erori, ca şi a multor altor erori moderne, la baza 
oricărei devieri a ştiinţei - în sensul pe care l-am expus 
mai înainte - stă ceea ce putem numi „individualism", 
identic cu spiritul antitradiţional; manifestările lui mul¬ 
tiple din toate domeniile constituie unul dintre cei mai 
importanţi factori de dezordine ai epocii noastre; tocmai 
pe el va trebui să-l examinăm acum mai îndeaproape. 



Capitolul V 
INDIVIDUALISMUL 


înţelegem prin „individualism” negarea oricărui prin¬ 
cipiu superior individualităţii şi, ca urmare, reducerea civi¬ 
lizaţiei, în toate domeniile, la elemente exclusiv umane; 
e ceea ce Renaşterea a desemnat prin „umanism”, aşa 
cum am spus-o anterior, şi ceea ce caracterizează foarte 
precis „punctul de vedere profan” de care vorbeam adi¬ 
neaori. E vorba de unul şi acelaşi lucru sub denumiri 
diverse: am spus, de asemenea, că spiritul „profan” se 
confundă cu spiritul antitradiţional, în care se rezumă 
toate tendinţele specific moderne. Fără îndoială, spiritul 
acesta nu e cu totul nou; el s-a manifestat şi în alte epoci, 
în forme mai mult sau mai puţin pregnante, dar întot¬ 
deauna limitate şi aberante care nu se extinseseră însă 
la întreaga civilizaţie, aşa cum se întâmplă în Occidentul 
ultimelor secole. Până acum nu s-a mai pomenit o civili¬ 
zaţie clădită în întregime pe ceva absolut negativ, pe ceva 
ce am putea numi o absenţă de principiu; această lipsă 
de temei constituie caracterul anormal al lumii moderne 
şi face din ea un soi de monstruozitate, explicabilă numai 
dacă ne gândim că pune capăt unei perioade ciclice, după 
cum am explicat la început. Individualismul, aşa cum 
tocmai l-am definit, este deci cauza determinantă a deca¬ 
denţei actuale a Occidentului, dat fiind faptul că el suscită 

dezvoltarea exclusivă a posibilităţilor inferioare ale uma¬ 
nităţii, a căror extindere nu are nevoie de intervenţia 
nici unui element suprauman, ci, dimpotrivă, se poate 
împlini doar în absenţa unui asemenea element, fiind 
situate la extrema opusă oricărei spiritualităţi şi intelec¬ 
tualităţi adevărate. 

Individualismul implică în primul rând negarea intui¬ 
ţiei intelectuale - ca facultate esenţial supraindividuală - 
ca şi a domeniului de cunoaştere care ii este propriu şi 
anume, metafizica înţeleasă în adevăratul său sens. De 
aceea tot ceea ce filozofii moderni desemnează cu nu¬ 
mele de metafizică atunci când admit ceva pe care să îl 
numească astfel, e absolut străin de adevărata metafizică; 
sunt doar construcţii raţionale ori ipoteze imaginative, 
deci concepţii pur individuale din care cea mai mare 
parte, de altfel, se referă numai la domeniul „fizic“, adică 
la natură. Chiar şi atunci când se tratează chestiuni ce 
ar putea avea o legătură efectivă cu domeniul metafizic, 
maniera în care sunt luate în consideraţie şi tratate le 
reduce la o „pseudometafizică“ şi închide astfel calea 
către găsirea unei soluţii reale şi valabile; s-ar părea chiar 
că filozofii se străduie să pună doar „probleme", fie ele 
artificiale şi iluzorii, dar nu să le şi rezolve - iată încă 
un aspect al nevoii dezordonate de cercetare de dragul 
cercetării, al agitaţiei zadarnice, atât mentale, cât şi cor¬ 
porale. Aceiaşi filozofi se străduie să-şi lege numele de 
un „sistem", adică de un ansamblu de teorii strict mărgi¬ 
nit şi delimitat, care să le aparţină numai lor, ca operă 
proprie; de aici dorinţa lor de a fi originali cu orice preţ, 
chiar dacă adevărul urmează să fie sacrificat originalităţii: 
e mai bine pentru renumele de filozof să inventezi o 
eroare nouă decât să repeţi un adevăr exprimat deja de 

alţii. Această formă de individualism, căreia îi datorăm 
nenumărate „sisteme" contradictorii între ele, dacă nu 
chiar în esenţa lor, se întâlneşte atât la savanţii, cât şi la 
artiştii moderni; filozofii ilustrează însă parcă în modul 
cel mai pregnant anarhia intelectuală, inevitabila conse¬ 
cinţă a individualismului. 

Intr-o civilizaţie tradiţională e aproape de neconceput 
ca cineva să aibă pretenţia de a-şi revendica proprietatea 
asupra unei idei iar dacă o face, îşi pierde orice credit 
şi orice autoritate, fiindcă ideea respectivă se va reduce 
la un soi de fantezie fără importanţă reală; dacă o idee 
e adevărată, ea aparţine tuturor celor capabili s-o înţe¬ 
leagă; dacă e falsă, nu e nici un merit s-o fi inventat. O 
idee adevărată nu poate fi „nouă", pentru că adevărul 
nu e un produs al spiritului uman, ci există independent 
de noi şi noi trebuie doar să-l cunoaştem; în afara acestei 
cunoaşteri nu rămâne decât eroarea; dar le mai pasă, în 
fond, celor moderni de adevăr şi mai ştiu ei măcar ce 
este adevărul? Şi aici, cuvintele şi-au pierdut sensul, de 
vreme ce unii, printre care „pragmatiştii" contemporani, 
merg până acolo încât folosesc acest nume pentru tot 
ceea ce ţine de utilitatea practică, total străină de ordinea 
intelectuală; avem de-a face, ca o încoronare logică a 
devierii moderne, cu negaţia însăşi a adevărului, ca şi 
a inteligenţei ce îl are drfept obiect. Dar să nu anticipăm 
şi să remarcăm doar, asupra acestui punct, că genul de 
individualism la care ne referim e sursa iluziilor referi¬ 
toare la rolul „marilor personalităţi" sau al celor consi¬ 
deraţi ca atare; „gemul", înţeles în sens „profan", nu e 
în realitate mare lucru şi nu poate suplini în nici un caz 
lipsa adevăratei cunoaşteri. 

Şi, fiindcă am vorbit de filozofie, vom mai semnala, 
fără a intra în detalii, anumite consecinţe ale individua¬ 
lismului în acest domeniu: prima dintre ele a fost negarea 
intuiţiei intelectuale şi situarea raţiunii mai presus de 
orice; erijarea acestei facultăţi pur umane şi relative în 
componenţa superioară a inteligenţei sau chiar confun¬ 
darea celor două reprezintă esenţa „raţionalismului” înte¬ 
meiat de Descartes. Limitarea inteligenţei n-a fost decât 
o primă etapă: raţiunea însăşi va fi coborâtă din ce în 
ce mai mult, redusă la un rol mai cu seamă practic pe 
măsură ce aplicaţiile vor ajunge să domine ştiinţele ce 
păstrau încă un oarecare caracter speculativ; însuşi Des¬ 
cartes era, în fond, mult mai preocupat de aceste aplicaţii 
practice decât de ştiinţa pură. Dar nu numai atât: indivi¬ 
dualismul duce în mod inevitabil la „naturalism” pentru 
că tot ceea ce se află dincolo de natură este, de la sine, 
inaccesibil individului ca atare; „naturalism” ori negare 
a metafizicii înseamnă unul şi acelaşi lucru; de îndată 
ce intuiţia intelectuală e dispreţuită, metafizica nu mai 
e posibilă; dar, în timp ce unii se încăpăţânează să cons¬ 
truiască o „pseudometafizică” oarecare, alţii, mai sinceri, 
recunosc imposibilitatea ei; de aici decurge „relativis¬ 
mul” sub toate formele sale, fie că e vorba de „criticis¬ 
mul” lui Kant sau de „pozitivismul” lui Auguste Comte; 
întrucât raţiunea e cu totul relativă şi se aplică doar 
într-un domeniu relativ, „relativismul” este singurul rezul¬ 
tat logic al „raţionalismului”. Firesc ar fi ca acesta să ajungă 
astfel la propria lui distrugere: „natură” şi „devenire” sunt, 
cum am mai spus-o, sinonime; un „naturalism” 
consecvent cu el însuşi nu poate fi deci decât una dintre 
acele „filozofii ale devenirii” despre care am mai vorbit 
şi al căror tip specific modern este „evoluţionismul”; dar 

tocmai el avea să se întoarcă împotriva „raţionalismului", 
reproşând raţiunii că nu se poate aplica în mod adecvat 
la ceea ce e alcătuit doar din schimbare şi multiplicitate, 
şi că nu e capabilă să cuprindă în concepte nesfârşita com¬ 
plexitate a lucrurilor perceptibile. Aceasta e poziţia „intui¬ 
ţionismului" bergsonian, formă a „evoluţionismului", 
numai puţin individualistă şi antimetafizică decât „raţio¬ 
nalismul"; deşi critică în mod îndreptăţit „raţiona¬ 
lismul", „intuiţionismul" cade şi mai jos, căci apelează 
la o facultate efectiv infraraţională, la o intuiţie sensibilă 
destul de prost definită, mai mult sau mai puţin ameste¬ 
cată cu imaginaţia, instinctul şi sentimentele. E semnifi¬ 
cativ faptul că în acest caz nici măcar nu se mai vorbeşte 
de „adevăr", ci doar de „realitate", redusă exclusiv la 
nivelul perceptibilului şi concepută ca ceva esenţialmente 
mişcător şi instabil; din perspectiva unor asemenea teo¬ 
rii, inteligenţa e redusă la treapta ei cea mai de jos, iar 
raţiunea e admisă doar în măsura în care se ocupă de 
prelucrarea materiei în scopuri practice. Nu mai rămâ¬ 
nea de făcut decât un pas: negarea totală a inteligenţei şi 
a cunoaşterii, înlocuirea „adevărului" cu „utilitatea" - este 
„pragmatismul" la care ne-am referit deja; aici nu ne mai 
aflăm nici măcar în ordinea strict umană în care ne situa 
„raţionalismul", ci într-una infraumană; prin apelul la 
„subconştient" este marcată completa răsturnare a ori¬ 
cărei ierarhii normale. Tată, în linii mari, traseul pe care 
avea să-l urmeze în mod fatal filozofia „profană" care, 
lăsată în voia ei, a avut pretenţia de a închide întreaga 
cunoaştere în limitele propriului ei orizont; atâta vreme 
cât exista o cunoaştere superioară, aşa ceva nu se putea 
produce, căci filozofia era obligată să respecte ceea ce 
ignora şi nu îndrăznea să nege ceea ce o depăşea; dar, 

odată cu dispariţia acestei cunoaşteri superioare, nega¬ 
rea ei ca stare de fapt a f ost erijată în teorie, iar din această 
eroare izvorăşte întreaga filozofie modernă. 

Dar ne-am referit îndeajuns la filozofie, căreia nu tre¬ 
buie să i se atribuie o importanţă excesivă, oricare i-ar 
fi locul în peisajul lumii moderne; din punctul de vedere 
în care ne situăm ea e interesantă nu atât fiindcă ar crea 
anumite tendinţe, ci fiindcă le exprimă, în forma cea mai 
net conturată cu putinţă, pe cele ale unui moment anume; 
s-ar putea spune, desigur, că filozofia dirijează, într-o anu¬ 
mită măsură, unele tendinţe; acţiunea ei rămâne totuşi 
secundară ca importanţă şi ca moment. Astfel, e evident 
că Descartes se află la originea filozofiei moderne; dar 
influenţa sa în epocă şi în perioadele următoare, exerci¬ 
tată şi dincolo de cercul filozofilor, n-ar fi fost posibilă 
dacă atari concepţii n-ar fi corespuns unor tendinţe pre¬ 
existente, general răspândite printre contemporanii săi; 
spiritul modern s-a regăsit deci în cartezianism dobân¬ 
dind - prin el - o mai clară conştiinţă de sine. De altfel, 
o manifestare atât de evidentă precum a fost cartezia¬ 
nismul sub raport filozofic constituie, în orice domeniu, 
mai degrabă o rezultantă decât un punct de plecare; nu 
e o mişcare spontană, ci produsul unei acţiuni latente 
şi difuze; chiar dacă un om ca Descartes e foarte repre¬ 
zentativ pentru deviaţia modernă, chiar dacă se poate 
spune că o încarnează dintr-un punct de vedere, el nu 
e totuşi nici singurul, nici primul răspunzător de ea, căci 
rădăcinile ei se situează mult mai departe în timp. La 
fel, Renaşterea şi Reforma, privite cel mai adesea ca pri¬ 
mele manifestări de amploare ale spiritului modern, nu 
au provocat ruptura de tradiţie, ci, mai degrabă, au înche¬ 
iat-o; începutul acestei rupturi datează, după părerea 

noastră, din secolul al XlV-lea; timpurile moderne încep 
în acest moment, şi nu un secol sau două mai târziu. 
Vom insista în continuare asupra acestei rupturi de tra¬ 
diţie pentru că ea a dat naştere timpurilor moderne ce 
se pot caracteriza, în rezumat, prin opoziţia faţă de 
spiritul tradiţional; iar negarea tradiţiei ţine de fapt tot 
de individualism. Această poziţie este în concordanţă 
cu toate cele spuse până acum, căci, după cum am expli¬ 
cat, intuiţia intelectuală şi doctrina metafizică pură 
constituie principiul oricărei civilizaţii tradiţionale, iar 
negarea principiului antrenează negarea, fie şi implicită, 
a tuturor consecinţelor lui; astfel este distrus ansamblul 
elementelor aşezate pe drept sub numele de tradiţie. Am 
văzut deja ce s-a întâmplat în această privinţă cu ştiinţele; 
nu vom reveni deci la ele, ci ne vom referi la un alt aspect 
al problemei, în care manifestările spiritului antitra- 
diţional sunt poate şi mai evidente, fiind vorba de schimbă¬ 
rile care au afectat nemijlocit masa occidentală. „Ştiinţele 
tradiţionale ' 1 medievale erau rezervate unei elite mai 
mult ori mai puţin restrânse, iar unele dintre ele formau 
apanajul exclusiv al unor şcoli extrem de închise, consti¬ 
tuind un „ezoterism" în cel mai strict sens al cuvântului; 
dar mai exista o parte a tradiţiei, comună tuturor, la care 
ne vom referi în continuare. Tradiţia occidentală îm¬ 
brăca atunci o formă specific religioasă, reprezentată de 
Catolicism; de aceea, vom examina revolta împotriva 
spiritului tradiţional în domeniul religios; această re¬ 
voltă, de îndată ce s-a definit precis, a luat numele de 
Protestantism, care reprezintă o manifestare atât de tipic 
individualistă încât am putea-o considera o aplicaţie a 
individualismului la religie. Substanţa Protestantismului, 
ca şi a lumii moderne, constă exclusiv într-o negaţie - 

negarea principiilor care e chiar esenţa individua¬ 
lismului; totul constituie încă un exemplu dintre cele mai 
izbitoare, pentru starea de anarhie şi de disoluţie stârnită 
de individualism. 

Individualismul înseamnă implicit refuzul de a admite 
atât o autoritate superioară individului, cât şi o facul¬ 
tate de cunoaştere superioară raţiunii individuale, cele 
două fiind evident inseparabile. Prin urmare, era firesc 
ca spiritul modern să respingă orice fel de autoritate 
spirituală legitimă - de origine supraumană - şi orice 
organizaţie* tradiţională întemeiată în mod esenţial pe 
o asemenea autoritate şi a cărei formă exterioară poate 
evident varia în funcţie de civilizaţia în care se mani¬ 
festă. E ceea ce s-a şi întâmplat: Protestantismul a avut 
pretenţia să înlocuiască autoritatea unei organizaţii califi¬ 
cate pentru a interpreta în mod legitim tradiţia religi¬ 
oasă occidentală cu „liberul examen 11 , cu o interpretare 
lăsată la voia fiecăruia, chiar a ignoranţilor şi incom¬ 
petenţilor, şi bazată doar pe exercitarea raţiunii umane. 
Protestantismul e, în domeniul religios, ceea ce avea să 
fie „raţionalismul 11 în filozofie: o poartă deschisă tuturor 
discuţiilor, tuturor divergenţelor, tuturor devierilor; 
rezultatul a fost pe măsură: dispersia într-o multitudine 
mereu crescândă de secte care nu reprezintă decât opinia 
particulară a câtorva indivizi. In aceste condiţii, impo¬ 
sibilitatea obţinerii unui acord în privinţa doctrinei a 
determinat aşezarea acesteia în plan secund şi astfel 

* Pentru Rene Guenon, termenul organisation are sensul de 
grup uman, depozitar al unei doctrine şi al unei filiaţii legitime 
şi neîntrerupte, organizaţie care poate fi de ordin iniţiatic sau 
religios ( n.t .). 

latura secundară a religiei - morala - a trecut pe primul 
loc, fapt care a dus la degenerarea în „moralism", atât 
de evidentă azi în Protestantism. S-a produs aici un feno¬ 
men paralel cu cel pe care l-am semnalat în privinţa 
filozofiei; disoluţia doctrinei, dispariţia elementelor 
intelectuale ale religiei au avut o consecinţă inevitabilă 
plecând de la „raţionalism", s-a căzut până la urmă în 
„sentimentalism", care îşi găseşte cele mai izbitoare exem¬ 
ple în ţările anglo-saxone. Nu mai e vorba în acest caz 
de religie, nici măcar restrânsă şi deformată, ci pur şi 
simplu de „religiozitate", de vagi aspiraţii sentimentale 
nejustifacate de vreo cunoaştere reală; acestui ultim sta¬ 
diu îi corespund teorii ca aceea a „experienţei religioase" 
a lui William James care merge până la a considera „sub¬ 
conştientul" drept mijlocul omului de a intra în comu¬ 
nicare cu divinul. Aici, ultimele consecinţe ale degradării 
religioase se contopesc cu ultimele consecinţe ale degra¬ 
dării filozofice; „experienţa religioasă" se încorporează 
în „pragmatism", în numele căruia se preconizează că 
ideea unui Dumnezeu limitat este mai „avantajoasă" 
decât cea a unui Dumnezeu infinit, deoarece poţi resimţi 
pentru el sentimente comparabile cu cele pe care le ai 
faţă de un om superior; în acelaşi timp, prin apelul la 
„subconştient", se ajunge la spiritism şi la toate „pseu- 
doreligiile" caracteristice epocii noastre pe care le-am 
studiat în alte lucrări.'Pe de altă parte, eliminând din 
ce în ce mai mult baza doctrinară, morala protestantă 
sfârşeşte prin a degenera în ceea ce se numeşte „morala 
laică", ai cărei partizani sunt reprezentanţii tuturor 
varietăţilor de „protestantism liberal", precum şi adver¬ 
sarii declaraţi ai oricărei idei religioase; şi la unii, şi la 
alţii predomină, în fond, aceleaşi tendinţe cu singura 

diferenţă că nu toţi merg la fel de departe în dezvoltarea 
logică a implicaţiilor pe care le conţine poziţia lor. 

Deoarece religia e în primul rând o formă a tradiţiei, 
spiritul antitradiţional nu poate fi decât antireligios; el 
începe prin a denatura religia şi, atunci când poate, o 
suprimă pe de-a-ntregul. Protestantismul se comportă 
ilogic: în efortul său de a „umaniza" religia el păstrează 
totuşi, cel puţin în teorie, un element suprauman - reve¬ 
laţia; Protestantismul nu îndrăzneşte să ducă negarea 
până la capăt, dar, supunând revelaţia tuturor discuţiilor 
ce decurg din interpretări pur umane, el o reduce, de fapt, 
la aspecte derizorii; iar cei care continuă să se considere 
„creştini", dar nu admit nici măcar divinitatea lui Hristos 
se plasează, fără să-şi dea seama poate, mai aproape de 
o negare completă a religiei decât de Creştinismul adevă¬ 
rat. Dar asemenea contradicţii nu trebuie să ne uimească 
peste măsură căci ele constituie, în orice domeniu s-ar 
manifesta, unul dintre simptomele dezordinii şi confuziei 
din epoca noastră; tot aşa, divizarea neîncetată a Protes¬ 
tantismului nu e decât una dintre numeroasele faţete ale 
dispersiei în multiplicitate, omniprezentă, precum spu¬ 
neam, în viaţă ca şi în ştiinţa modernă. Pe de altă parte, 
e firesc ca Protestantismul, cu spiritul de negaţie ce îl 
animă, să fi dat naştere acestei „critici" dizolvante care 
a devenit, în mâinile pretinşilor „istorici ai religiilor", 
o armă îndreptată împotriva oricărei religii; el a con¬ 
tribuit astfel într-o foarte mare măsură la distrugerea 
autorităţii Cărţilor Sfinte - singura autoritate pe care 
pretinde că o recunoaşte -, acel minim de tradiţie ce mai 
era încă păstrată; o dată pornită, revolta împotriva 
spiritului tradiţional nu se mai putea opri la jumătatea 
drumului. 

S-ar putea ridica o obiecţie: n-ar fi fost oare cu putinţă 
ca Protestantismul, separându-se de organizaţia catolică, 
să păstreze totuşi doctrina tradiţională conţinută în Căr¬ 
ţile Sfinte pe care le admitea? Ceea ce se opune unei ase¬ 
menea ipoteze este introducerea „liberului examen“ care 
îngăduie toate fanteziile individuale; conservarea doc¬ 
trinei presupune, de altfel, un învăţământ tradiţional orga¬ 
nizat prin care se menţine interpretarea ortodoxă; şi, 
de fapt, acest învăţământ se identifica, în lumea occi¬ 
dentală, cu Catolicismul. Fără îndoială că în alte civili¬ 
zaţii o funcţie corespunzătoare e îndeplinită de organizaţii 
cu forme extrem de diferite; însă aici este vorba de 
civilizaţia occidentală şi de condiţiile ei particulare. Nu 
se poate deci invoca faptul că India ar fi lipsită de o insti¬ 
tuţie comparabilă cu Papalitatea; cazul e cu totul deo¬ 
sebit, întâi fiindcă nu e vorba de o tradiţie religioasă în 
sensul occidental al cuvântului - drept care mijloacele 
de conservare şi transmitere diferă - apoi pentru că spi¬ 
ritul hindus e cu totul diferit de cel european, astfel încât 
tradiţia care-i corespunde are în ea însăşi o putere şi o 
coeziune pe care cea europeană nu şi-o poate asigura fără 
sprijinul unei organizaţii mult mai strict definite în 
forma sa exterioară. Am spus deja că, de la Creştinism 
încoace, tradiţia occidentală a îmbrăcat în mod necesar 
o formă religioasă; explicarea tuturor motivelor care au 
dus la această situaţie ar îi prea lungă, pentru că în înţe¬ 
legerea lor trebuie să se facă apel la consideraţii destul 
de complexe; dar aceasta este situaţia şi nu o putem trece 
cu vederea 1 , aşa cum nici consecinţele referitoare la 


1 Această situaţie se va menţine până la „stingerea veacului" 
după cuvântul evanghelic, adică până la sfârşitul ciclului actual. 

organizaţia conformă cu specificul unei asemenea forme 
tradiţionale nu pot fi neglijate. 

Pe de altă parte, e cert că, aşa cum menţionam mai 
sus, Catolicismul e singurul depozitar a ceea ce mai per¬ 
sistă astăzi, în Occident, din spiritul tradiţional; putem 
spune oare că, el cel puţin, a păstrat tradiţia integral, 
neviciată de spiritul modern? Din nefericire, nu pare să 
fie aşa; sau, mai exact, depozitul tradiţiei a rămas intact, 
ceea ce e foarte important, însă sensul ei profund nu 
mai e probabil înţeles efectiv nici măcar de o elită puţin 
numeroasă; dacă o asemenea elită ar exista, ea s-ar mani¬ 
festa, fără îndoială, printr-o acţiune, sau mai degrabă prin- 
tr-o influenţă care, din păcate, nu-şi face nicăieri simţită 
prezenţa. E deci vorba mai curând de ceea ce am numi 
o conservare în stare latentă, care îngăduie, fireşte, celor 
capabili să regăsească sensul tradiţiei, chiar şi când nu 
mai este conştientizat de nimeni; de altfel, lumea occi¬ 
dentală mai păstrează, chiar în afara domeniului religios, 
multe semne sau simboluri răspândite azi ici şi colo, 
provenind din vechile doctrine tradiţionale şi conservate 
fără a mai fi înţelese. In asemenea cazuri, contactul cu 
spiritul tradiţional viu e absolut necesar pentru a trezi 
ceea ce e cufundat într-un fel de somn, şi pentru a recu¬ 
pera înţelegerea pierdută; şi, o spunem iarăşi, în această 
privinţă va avea Occidentul nevoie de Orient, dacă vrea 
să recâştige conştiinţa propriei tradiţii. 

Am vorbit aici despre posibilităţile pe care le conţine 
Catolicismul, prin însuşi specificul său, în mod constant 
şi inalterabil; spiritul modern nu-şi poate manifesta în 
acest caz influenţa decât împiedicând, pe o perioadă mai 
mult ori mai puţin îndelungată, înţelegerea efectivă a anu¬ 
mitor lucruri. In schimb, starea actuală a Catolicismului, 

adică modul cum e conceput de marea majoritate a pro¬ 
priilor săi aderenţi, suportă o influenţă pozitivă a spiri¬ 
tului modern, dacă se poate folosi o asemenea expresie 
în cazul unui fenomen în mod esenţial negativ. Nu ne 
referim, în această privinţă, numai la anumite mişcări 
destul de net definite, de pildă cea numită chiar „moder¬ 
nism" - o încercare, din fericire nereuşită, de infiltrare a 
spiritului protestant înlăuntrul bisericii catolice însăşi -, 
ci mai ales la o stare de spirit generală, mai difuză şi mai 
greu de perceput, deci cu atât mai periculoasă, cu cât 
cel mai adesea ea nu e conştientizată de cei afectaţi: e 
vorba de convingerea sinceră a multora că sunt religioşi, 
fără a fi în fond câtuşi de puţin, de declaraţii „tradiţio¬ 
naliste" din partea unor oameni care nu au nici cea mai 
mică noţiune despre adevăratul spirit tradiţional; este 
încă un simptom de dezordine mentală specific epocii 
noastre. Starea de spirit la care ne referim constă, în 
primul rând, în „minimalizarea" religiei, dacă ne putem 
exprima astfel, în considerarea ei ca o zonă strict deli¬ 
mitată, care poate fi pusă de o parte, acordându-i-se un 
rol cât mai neînsemnat, fără influenţă reală asupra res¬ 
tului existenţei de care e izolată printr-un fel de graniţe 
etanşe; există oare astăzi mulţi catolici care gândesc şi 
se comportă, în viaţa de zi cu zi, radical deosebit faţă 
de contemporanii lor cei mai „nereligioşi"? Se adaugă 
apoi ignoranţa doctrinara aproape completă şi chiar indi¬ 
ferenţa faţă de tot ceea ce e legat de învăţătura bisericii; 
religia nu este, pentru mulţi, decât o chestiune de 
„practică", de obişnuinţă, ca să nu spunem de rutină; 
orice încercare de a înţelege elementele doctrinei e pri¬ 
vită cu reticenţă şi se ajunge chiar să se creadă că e inutil 
să înţelegi sau că nici nu e nimic de înţeles; de altfel, 

dacă religia ar fi intr-adevăr înţeleasă, i s-ar mai lăsa oare 
un loc atât de neînsemnat printre celelalte preocupări? 
Doctrina este deci uitată sau redusă la mai nimic, ceea 
ce ţine în mod evident de concepţia protestantă, căci e 
o urmare a aceloraşi tendinţe moderne opuse oricărei 
deschideri intelectuale; mai deplorabil este că învăţătura 
curentă a Bisericii, în loc să reacţioneze împotriva acestei 
stări de spirit, o favorizează, adaptându-i-se; se vorbeşte 
mereu de morală şi aproape niciodată despre doctrină, 
sub pretextul că nu ar putea fi înţeleasă; religia a devenit 
astăzi doar „moralism" sau cel puţin atât vor să vadă în 
ea oamenii moderni, care refuză să o cunoască în reali¬ 
tatea ei profundă, de un cu totul alt ordin. In cazul când 
se vorbeşte totuşi de doctrină, aceasta e de fapt înjosită 
în tot felul de discuţii cu adversarii ei, pe propriul lor 
teren, „profan", ceea ce duce în mod inevitabil la cele 
mai neîndreptăţite concesii; se crede, de pildă, că e abso¬ 
lut obligatoriu să se ţină seama, într-o măsură mai mică 
sau mai mare, de pretinsele rezultate ale „criticii" mo¬ 
derne, când de fapt inconsistenţa acestor obiecţii ar putea 
fi imediat dovedită prin orientarea discuţiei din alt punct 
de vedere; în aceste condiţii, ce mai poate rămâne din 
adevăratul spirit tradiţional? 

Digresiunea în care am fost împinşi de examinarea 
manifestărilor individualismului în domeniul religios nu 
ni se pare inutilă, căci ea arată că, în această privinţă, 
răul e mult mai grav şi mai larg răspândit decât s-ar putea 
crede la prima vedere; pe de altă parte, nu ne-am înde¬ 
părtat deloc de chestiunea care face obiectul acestui capi¬ 
tol; ultima noastră remarcă se leagă chiar nemijlocit de 
ea: individualismul e cel care declanşează pretutindeni 
mania discuţiei. Contemporanilor noştri li se pare greu 

de înţeles că există lucruri care, prin însăşi natura lor, 
se situează în afara oricărei discuţii; în loc să încerce să 
se înalţe către adevăr, omul modern pretinde să coboare 
adevărul la nivelul lui; de aceea, probabil, există atâţia 
oameni care, atunci când le vorbeşti de „ştiinţe tradi¬ 
ţionale" sau chiar de metafizică pură, îşi închipuie că e 
vorba doar de „ştiinţă profană" şi de „filozofie". Câmpul 
părerilor individuale admite întotdeauna discuţia fiindcă 
nu depăşeşte domeniul raţionalului şi nici nu face apel 
la un principiu superior; motiv pentru care se vor putea 
găsi mereu argumente, mai mult sau mai puţin valabile, 
pentru a susţine o opinie sau contrariul ei; discuţia poate 
continua adesea la nesfârşit fără să se ajungă la o soluţie 
şi astfel filozofia modernă a ajuns să se compună aproape 
în întregime din echivocuri şi probleme prost puse. De¬ 
parte de a lămuri chestiunile, aşa cum se crede de obicei, 
discuţia le face, cel mai adesea, şi mai de neînţeles sau dis¬ 
trage atenţia de la o chestiune la alta; de obicei, rezultatul 
este că fiecare, străduindu-se să-şi convingă adversarul, 
devine un susţinător mai fervent ca niciodată al propriei 
păreri, iar exclusivismul său sporeşte. Astfel, nu se urmă¬ 
reşte, de fapt, cunoaşterea adevărului, ci triumful în 
discuţie, justificarea propriei sale poziţii, dacă nu faţă 
de ceilalţi, măcar faţă de sine însuşi; ceea ce e cu atât 
mai regretabil cu cât această atitudine implică întotdea¬ 
una şi o nevoie de „prozelitism", element extrem de carac¬ 
teristic spiritului occidental. Câteodată, individualismul, 
în accepţia sa cea mai curentă şi mai banală, se manifestă 
şi mai brutal: nu vedem oare la tot pasul inşi care vor 
să judece opera unui om după ceea ce ştiu despre viaţa 
lui particulară, ca şi cum între acestea ar putea exista 
vreo legătură? Tendinţa cu pricina, la care se adaugă 

mania detaliului, determină interesul pentru cele mai 
mici amănunte din existenţa „oamenilor iluştri", ca şi 
iluzia de a explica absolut tot ce au făcut printr-un soi 
de analiză „psihofiziologică"; toate acestea sunt foarte 
semnificative pentru cineva care vrea să priceapă carac¬ 
terul real al mentalităţii contemporane. 

Dar să revenim o clipă asupra obiceiului de a discuta 
în domenii în care discuţia nu are ce căuta şi să spunem 
limpede că: atitudinea „apologetică" este în ea însăşi 
extrem de şubredă, fiind pur „defensivă" în sensul juridic 
al cuvântului; nu e lipsit de însemnătate faptul că ea e 
desemnată cu ajutorul unui termen ce derivă din „apolo¬ 
gie", care indică, la propriu, pledoaria unui avocat, şi 
care într-o limbă ca engleza a ajuns să aibă în mod curent 
accepţia de „scuză"; importanţa preponderentă acordată 
„apologeticii" e, prin urmare, semnul incontestabil al unui 
recul al spiritului religios. Această slăbiciune, se accen¬ 
tuează atunci când „apologetica" degenerează, aşa cum 
spuneam adineaori, în discuţii cu totul „profane" prin 
metodele şi punctul de vedere adoptate, discuţii în care 
religia e aşezată pe acelaşi plan cu teoriile filozofice şi 
ştiinţifice, ori chiar pseudoştiinţifice, cele mai contin¬ 
gente şi mai ipotetice şi în care, pentru a se arăta „con¬ 
cilianţi", mulţi ajung să admită, într-o anumită măsură, 
concepţii care n-au fost inventate decât pentru a distruge 
orice religie; cei care acţionează astfel furnizează ei înşişi 
dovada că sunt absolut lipsiţi de conştiinţa adevăratului 
caracter al doctrinei pe care cred că o reprezintă mai mult 
sau mai puţin autorizat. Cei calificaţi pentru a vorbi în 
numele unei doctrine tradiţionale nu au ce să discute 
cu „profanii", nici ce să „polemizeze"; ei nu trebuie decât 
să expună doctrina aşa cum este, pentru cei care o pot 



INDIVIDUALISMUL 


107 


înţelege, şi, în acelaşi timp, să denunţe eroarea pretutin¬ 
deni unde se manifestă, înfăţişând-o ca atare, adică pro¬ 
iectând asupra ei lumina adevăratei cunoaşteri; rolul lor 
nu e să angajeze o luptă în care să compromită doctrina, 
ci să judece cu autoritatea pe care le-o dă posesia efectivă 
a principiilor, singura care asigură judecăţii lor un 
caracter infailibil. Domeniul luptei e cel al acţiunii, deci 
al individualului şi temporalului; „motorul imobil ' 1 pro¬ 
duce şi dirijează mişcarea fără să se antreneze în ea; cunoaş¬ 
terea luminează acţiunea fără a participa la schimbările 
ce intervin, ordinea spirituală o călăuzeşte pe cea tempo¬ 
rală fără să se amestece în sinuozităţile sale; astfel, fiecare 
lucru rămâne la locul lui, fiecare păstrându-şi rangul ce 
i se cuvine în ierarhia universală; dar unde mai putem 
afla în lumea modernă noţiunea unei adevărate ierarhii? 
Nimic şi nimeni nu se mai află astăzi la locul cuvenit; 
oamenii nu mai recunosc nici o autoritate efectivă în 
ordinea spirituală şi nici o putere legitimă în ordinea tem¬ 
porală; „profanii" îşi permit să discute lucrurile sacre, 
să le conteste caracterul şi chiar existenţa; inferiorul a 
ajuns să judece superiorul, ignoranţa impune limite înţe¬ 
lepciunii, eroarea biruie adevărul, umanul se substituie 
divinului, pământul are mai multă importanţă decât 
cerul, individul se proclamă măsura tuturor lucrurilor 
şi pretinde să dicteze universului legile plămădite de pro¬ 
pria sa raţiune, slabă şi supusă greşelii. „Vai vouă, călăuze 
oarbe" spune Evanghelia; astăzi vedem pretutindeni 
doar orbi conducând alţi orbi care, de nu vor fi opriţi 
la vreme, se vor prăbuşi împreună în prăpastia spre care 
se îndreaptă. 



Capitolul VI 

Nu intenţionăm să insistăm în acest studiu în mod 
special asupra punctului de vedere social, care nu ne 
interesează decât în mod indirect, fiind vorba numai de 
o aplicaţie, destul de îndepărtată, a principiilor funda¬ 
mentale; prin urmare, domeniul social nu este locul de 
unde ar putea începe o redresare a lumii moderne. Dacă 
redresarea s-ar face de-a-ndăratelea, adică plecând de la 
consecinţe şi nu de la principii, ei i-ar lipsi cu siguranţă 
o bază solidă şi, ca atare, ar fi cu totul iluzorie; rezulta¬ 
tele s-ar dovedi instabile şi operaţia ar trebui reluată fără 
încetare pentru că mai întâi de toate era necesară o punere 
de acord în privinţa adevărurilor esenţiale. De aceea, nu 
putem acorda contingenţelor politice, chiar în sensul 
cel mai larg al expresiei, altă valoare decât cea a unor 
simple semne exterioare ale mentalităţii unei epoci; aşa 
stând lucrurile, nu putem totuşi să trecem sub tăcere 
dezordinea modernă din domeniul social propriu-zis. 

Spuneam puţin mai sus că nimeni, în starea actuală 
a lumii occidentale, nu se mai află la locul său firesc, 
potrivit naturii sale proprii; se spune că nu mai există 
caste, căci casta, în adevăratul său sens tradiţional, nu 
este altceva decât natura individuală însăşi şi ansamblul 
aptitudinilor speciale pe care le comportă, cele care îl 

predispun pe fiecare la îndeplinirea unei anumite funcţii 
bine determinate. Dar, de vreme ce accesul la o funcţie 
oarecare nu mai este supus niciunei reguli legitime, re¬ 
zultă în mod inevitabil că fiecare va fi pus în situaţia 
de a face orice, şi adeseori chiar lucrul pentru care este 
cel mai puţin calificat; rolul jucat în societate va fi deter¬ 
minat nu de hazard, care nu există în realitate 1 , ci de 
ceea ce poate da iluzia hazardului, adică de întrepătrun¬ 
derea a tot felul de circumstanţe accidentale; într-un 
asemenea caz, cel mai puţin va interveni tocmai factorul 
cu adevărat important, şi anume diferenţele de natură 
existente între oameni. Toată dezordinea e provocată 
de negarea acestor diferenţe, care antrenează la rândul 
ei negarea oricărei ierarhii sociale; această negare e la 
început foarte vag conştientizată şi are un caracter mai 
mult practic decât teoretic -, căci confuzia castelor a 
precedat suprimarea lor completă ori, altfel spus, întâi 
s-au produs neînţelegeri asupra naturii indivizilor şi abia 
apoi s-a ajuns la ignorarea completă a acestui aspect; pe 
urmă, negarea a fost erijată de către moderni în pseu- 
doprincipiu, sub numele de „egalitate 1 '. Ar fi uşor de 
arătat că egalitatea nu poate exista nicăieri, pentru sim¬ 
plul motiv că nu se află pe lume două fiinţe distincte 
şi în acelaşi timp pe de-a-ntregul şi în toate privinţele 
asemănătoare; ar fi la fel de uşor să scoatem în evidenţă 
toate consecinţele absurde ce decurg din această idee 
■himerică în numele căreia se pretinde că se impune o 
uniformitate completă, distribuind, de exemplu, tuturor 
o învăţătură similară, ca şi cum toţi ar fi la fel de apţi 

1 Ceea ce oamenii numesc hazard e simplă ignorare a cau¬ 
zelor; daca, spunând ci ceva este întâmplător, considerăm ci nu 
are cauză, afirmaţia noastră conţine o contradicţie internă. 

să înţeleagă aceleaşi lucruri, ca şi cum, pentru a-i face 
să le înţeleagă, aceleaşi metode s-ar potrivi tuturor. Ne 
putem întreba de altfel dacă aici nu primează mai mult 
„învăţarea" decât „înţelegerea" adevărată, dacă nu cumva 
memoria se substituie inteligenţei în concepţia conven¬ 
ţională şi „livrescă" a învăţământului actual, în cadrul 
căruia se urmăreşte doar acumularea de noţiuni rudi¬ 
mentare şi heteroclite, şi în care calitatea este sacrificată 
în întregime în favoarea cantităţii, cum se întâmplă de 
altfel pretutindeni în lumea modernă, din motive pe care 
le vom explica în continuare mai pe larg: peste tot dom¬ 
neşte aceeaşi dispersie în multiplicitate. Ar fi multe lucruri 
de spus despre neajunsurile unui „învăţământ obliga¬ 
toriu"; nu e însă locul să insistăm asupra acestui aspect şi, 
pentru a nu depăşi cadrul pe care ni l-am stabilit, ne vom 
mulţumi să semnalăm, în treacăt, faptul că această con¬ 
secinţă specială a teoriilor „egalitariste" e unul dintre ele¬ 
mentele de dezordine, mult prea numeroase astăzi pentru 
a avea pretenţia să le enumerăm fără a omite vreunul. 

Când ne aflăm în prezenţa unei idei cum e cea de „ega¬ 
litate", sau cea de „progres" sau toate celelalte „dogme 
laice" acceptate orbeşte de aproape toţi contemporanii, 
dogme a căror formulare a început să se contureze în 
cea mai mare parte în cursul secolului al XVIII-lea, ne 
este, fireşte, cu neputinţă să admitem că astfel de idei 
s-au născut spontan. Ele sunt în fond adevărate „suges¬ 
tii", în sensul cel mai strict al cuvântului, care n-ar fi 
putut avea efect decât într-un mediu deja pregătit să le 
primească; nu ele au creat din nimic starea de spirit carac¬ 
teristică epocii moderne, dar au contribuit într-o largă 
măsură la întreţinerea şi dezvoltarea ei şi au împins-o 
până la un punct pe care, fără prezenţa lor, aceasta nu 

l-ar fi atins. Dacă aceste sugestii s-ar spulbera, mentali¬ 
tatea generală şi-ar schimba desigur orientarea; tocmai 
de aceea, ele sunt alimentate cu grijă de toţi cei care au 
vreun interes în menţinerea, dacă nu în sporirea dezor¬ 
dinii; din acelaşi motiv, într-o vreme când totul este pus 
în discuţie, ele sunt singurele lucruri asupra cărora nimeni 
nu-şi permite niciodată să discute. E de altfel dificil să 
determinăm în mod exact gradul de sinceritate al propo¬ 
văduitorilor unor asemenea idei şi să ştim în ce măsură 
anumiţi oameni ajung să creadă în propriile lor min¬ 
ciuni şi să se autosugestioneze sugestionându-i pe alţii; 
putem spune chiar că, într-o propagandă de acest gen, 
indivizii care pot fi traşi pe sfoară constituie instrumente 
excelente, căci convingerea n-ar putea fi disimulată prea 
uşor şi e foarte contagioasă; dar, în spatele acestor lucruri, 
cel puţin la început, trebuie să fi stat o acţiune mult mai 
conştientă, o direcţie care nu putea fi imprimată decât 
de nişte oameni perfect conştienţi de caracterul ideilor 
pe care le puneau în circulaţie. Am vorbit de „idei“, însă 
termenul este aici impropriu, fiind limpede că nu e vorba 
de idei pure şi nici de elemente care să aparţină într-o 
oarecare măsură ordinului intelectual, ci de idei false, 
cărora li s-ar potrivi denumirea de „pseudoidei", menite 
să provoace în primul rând reacţii sentimentale - mij¬ 
locul cel mai eficace şi mai comod de a acţiona asupra 
maselor. Cuvintele au, în acest caz, o importanţă mult 
mai mare decât noţiunile pe care trebuie să le reprezinte, 
iar marea majoritate a „idolilor" moderni sunt de fapt 
cuvinte; se produce astăzi un fenomen straniu, cunoscut 
sub numele de „verbalism", în care sonoritatea cuvin¬ 
telor e suficientă pentru a da iluzia gândirii; influenţa 
exercitată de oratori asupra mulţimilor spune mult în 

această privinţă şi nu e nevoie de un studiu aprofundat 
pentru a-ţi da seama că procedeul e comparabil, sub toate 
aspectele, cu cel al hipnotizatorilor. 

Fără a mai lungi aceste consideraţii, vom reveni asu¬ 
pra consecinţelor care decurg din negarea oricărei ierar¬ 
hii adevărate şi vom nota că, în actuala stare de lucruri, 
nu numai că omul nu-şi îndeplineşte funcţia proprie 
decât în mod excepţional şi accidental - când, în fond, 
cazul contrar ar trebui să constituie excepţia - ci, mai 
mult, acelaşi om e chemat să exercite succesiv funcţii cu 
totul diferite, ca şi cum ar putea să-şi schimbe aptitudi¬ 
nile după bunul lui plac. Acest aspect poate părea para¬ 
doxal într-o epocă de maximă „specializare" şi totuşi aşa 
stau lucrurile, mai ales în domeniul politic; deşi com¬ 
petenţa „specialiştilor" e adesea iluzorie şi, în orice caz, 
limitată la un domeniu extrem de restrâns, credinţa în 
această competenţă e totuşi un fapt general acceptat; ne 
putem întreba însă de ce această credinţă nu mai joacă 
nici un rol când e vorba de cariera oamenilor politici 
pentru care incompetenţa constituie rareori un obstacol. 
Dar dacă ne gândim puţin, ne dăm seama că situaţia nu 
trebuie să ne uimească, ea e rezultatul absolut firesc al 
concepţiei „democratice", în virtutea căreia puterea vine 
de jos şi se sprijină în mod esenţial pe majoritate; aceste 
fenomene au drept corQlar excluderea oricărei compe¬ 
tenţe reale, căci competenţa reprezintă întotdeauna o 
superioritate, cel puţin relativă, care nu poate fi decât 
apanajul unei minorităţi. 

Nu credem că ar fi de prisos unele explicaţii din care 
să reiasă, pe de o parte, sofismele ce se ascund sub ideea 
„democratică" şi, pe de alta, legăturile existente între 
această idee şi ansamblul mentalităţii moderne; dat fiind 

că punctul de vedere în care ne plasăm e aproape super¬ 
fluu, să mai atragem atenţia că observaţiile noastre vor 
fi formulate în afara oricăror ataşamente faţă de partide 
şi lupte politice, care nu ne privesc câtuşi de puţin şi 
faţă de care păstrăm o maximă distanţă. Privim ches¬ 
tiunea în mod absolut dezinteresat, ca pe un obiect oare¬ 
care de studiu si ne străduim doar să lămurim, cât mai 
clar cu putinţă, care este fondul ei - condiţie de altfel 
necesară şi suficientă pentru risipirea tuturor iluziilor 
contemporane asupra acestui subiect. Şi aici operează 
„sugestia* 1 , aşa cum spuneam puţin mai sus despre idei 
întru câtva diferite, dar conexe; iar de îndată ce ştim că 
e vorba doar de o sugestie şi înţelegem cum anume acţio¬ 
nează, ea nu se mai poate exersa; împotriva lucrurilor 
de acest gen, examenul aprofundat şi pur „obiectiv" - 
pentru a folosi şi noi termenii jargonului filozofic ger¬ 
man - e cu mult mai eficace decât orice declamaţie senti¬ 
mentală şi orice polemică de partid, care nu pot dovedi 
nimic şi nu exprimă decât simple preferinţe individuale. 

Argumentul decisiv împotriva „democraţiei" se poate 
rezuma în câteva cuvinte: superiorul nu poate emana 
din inferior, pentru că din „mai puţin" nu poate ieşi 
„mai mult" - un enunţ de o rigoare matematică absolută 
pe care nimic nu-1 poate infirma. Se cuvine să remarcăm 
că exact acelaşi argument, aplicat în alt domeniu, se opune 
„materialismului", iar concordanţa nu e câtuşi de puţin 
fortuită, cele două fiind mult mai strâns legate decât s-ar 
părea la prima vedere. E limpede că poporul nu poate 
conferi o putere pe care nici el nu o posedă; adevărata 
putere nu poate veni decât de sus şi de aceea, în treacăt 
fie spus, ea trebuie legitimată întotdeauna de un element 
superior ordinii sociale, adică de o autoritate spirituală; 



HAOSUL SOCIAL 


115 


altfel, nu e decât o contrafacere a puterii, o stare de fapt 
ilegală prin absenţa principiului, capabilă să stârnească 
doar confuzie şi dezordine. Răsturnarea oricărei ierarhii 
se produce îndată ce puterea temporală vrea să devină 
independentă faţă de autoritatea spirituală pentru ca 
apoi să şi-o subordoneze, cerându-i să servească scopurile 
politice; e prima uzurpare, cea care deschide calea tutu¬ 
ror celorlalte, şi s-ar putea arăta, de pildă, că regalitatea 
franceză a contribuit inconştient, începând cu secolul 
al XlV-lea, la pregătirea Revoluţiei care o va distruge; 
vom avea poate într-o zi prilejul să dezvoltăm aşa cum 
merită acest punct de vedere pe care, pentru moment, 
nu-1 putem decât menţiona în fugă. 

Dacă „democraţia" e definită ca guvernare a poporu¬ 
lui de către el însuşi, este vorba de o adevărată imposi¬ 
bilitate, un lucru care nu poate avea o existenţă de fapt, 
nici în epoca noastră şi nici în oricare alta; nu trebuie 
să ne lăsăm înşelaţi de cuvinte: a admite că aceiaşi oameni 
pot fi în acelaşi timp conducători şi conduşi reprezintă 
o contradicţie, deoarece, pentru a vorbi în limbaj aristo¬ 
telic, o fiinţă nu poate fi în acelaşi timp şi sub acelaşi 
aspect atât „în act“, cât şi „în potenţialitate". Relaţia la 
care ne referim presupune în mod obligatoriu doi ter¬ 
meni: n-ar putea exista oameni conduşi fără să existe şi 
conducători, fie ei şi ilegitimi, fără alt drept la putere decât 
cel pe care şi l-au atribuit singuri; marea abilitate a con¬ 
ducătorilor din lumea modernă este de a face poporul 
să creadă că se guvernează singur; iar poporul se lasă 
convins de bună voie şi cu plăcere pentru că se simte 
flatat şi e, de altfel, incapabil să reflecteze asupra imposi¬ 
bilităţii de fapt a situaţiei. Pentru crearea acestei iluzii 
s-a inventat „sufragiul universal", care pretinde să facă 

o lege din opinia majorităţii; însă lumea nu-şi dă seama 
că opinia poate fi dirijată şi modificată uşor cu ajutorul 
unor sugestii potrivite care generează curente în sen¬ 
suri bine determinate; nu mai ştim cine vorbea de „fabri¬ 
carea opiniei 1 ', expresie foarte justă, deşi trebuie adăugat 
că nu întotdeauna conducătorii vizibili sunt cei care au 
în realitate la dispoziţie mijloacele necesare pentru obţi¬ 
nerea unui asemenea rezultat. Această ultimă remarcă 
explică şi de ce incompetenţa politicienilor situaţi în „cen¬ 
trul atenţiei" nu are decât o importanţă relativă; dar, 
cum nu urmărim să demontăm mecanismele ascunse a 
ceea ce am putea numi „maşina puterii", ne vom mărgini 
să semnalăm că însăşi incompetenţa oferă avantajul de 
a întreţine iluzia mai sus amintită: într-adevăr, politicie¬ 
nii cu pricina vor putea apărea ca o emanaţie a majori¬ 
tăţii numai în asemenea condiţii; majoritatea, oricare 
ar fi subiectul asupra căruia trebuie să-şi spună părerea, 
va fi întotdeauna constituită din incompetenţi, mult mai 
numeroşi, fireşte, decât oamenii capabili să se pronunţe 
în perfectă cunoştinţă de cauză. 

De aceea va trebui să arătăm numaidecât de ce ideea 
că majoritatea face legea este în mod esenţial eronată, 
căci, deşi ideea aceasta rămâne, prin forţa lucrurilor, mai 
mult teoretică şi nu poate corespunde unei realităţi efec¬ 
tive, ar mai fi de lămurit cum anume s-a putut implanta 
ea în mentalitatea modernă, care sunt tendinţele cărora 
le corespunde şi pe care, măcar în aparenţă, le satisface. 
Am indicat adineaori defectul ei cel mai vizibil: opinia 
majorităţii nu poate fi decât expresia incompetenţei, fie 
că ea se datoreşte lipsei de inteligenţă, fie ignoranţei pur 
şi simplu; am putea invoca, în această privinţă, unele 
observaţii ce ţin de „psihologia colectivă" şi aminti mai 

ales faptul, destul de cunoscut, că, în mulţime, ansam¬ 
blul reacţiilor mentale produse între indivizii ce o com¬ 
pun duce la formarea unui soi de rezultantă situată nu 
la nivelul mediei, ci al elementelor celor mai joase. Ar 
mai fi de remarcat, pe de altă parte, felul în care anumiţi 
filozofi moderni au vrut să transpună la nivel intelectual 
teoria „democratică“*'ce susţine că opinia majorităţii e 
decisivă, făcând din aşa-numitul „consimţământ univer¬ 
sal" un pretins „criteriu de adevăr"; presupunând chiar 
că ar exista o problemă asupra căreia toţi oamenii să se 
pună de acord, acordul în sine n-ar dovedi nimic; pe dea¬ 
supra, dacă această unanimitate s-ar obţine într-adevăr - 
ceea ce e mai mult decât îndoielnic, fiindcă există întot¬ 
deauna mulţi oameni care nu au nici o opinie asupra unei 
chestiuni pe care poate nici nu şi-au pus-o vreodată - 
unanimitatea n-ar putea fi constatată în fapt, astfel încât 
ceea ce se invocă în favoarea unei opinii, ca semn al ade¬ 
vărului ei, se reduce la un consimţământ al majorităţii 
şi încă la unul mărginit la un mediu destul de limitat 
în spaţiu şi timp. In acest domeniu reiese şi mai pregnant 
cât de nefondată este această teorie fiindcă aici aspectul 
sentimental lipseşte, pe când în domeniul public el intră 
aproape inevitabil în joc; influenţa sentimentelor se opune 
în genere înţelegerii anumitor lucruri chiar în cazul celor 
care ar avea capacitatea intelectuală necesară pentru a le 
înţelege cu uşurinţă; impulsurile emotive împiedică reflec¬ 
ţia iar una dintre cele mai vulgare abilităţi politice constă 
în a trage foloase de pe urma acestei incompatibilităţi. 

Dar să abordăm problema în profunzime: ce este, 
exact, această lege a majorităţii, singura pe care o invocă 
guvernele moderne pentru a-şi justifica existenţa? E, pur 
şi simplu, legea materiei şi a forţei brutale, legea însăşi 

prin care o masă antrenată de propria-i greutate striveşte 
tot ceea ce găseşte în cale; acesta e punctul de joncţiune 
între concepţia „democratică" şi „materialism" şi ceea 
ce apropie concepţia în cauză de mentalitatea actuală. 
E vorba de o completă inversare a ordinii normale, o pro¬ 
clamare a supremaţiei multiplicităţii ca atare, supremaţie 
care există de fapt doar în lumea materială 2 ; în lumea 
spirituală, în ordinea universală însăşi, unitatea se află, 
dimpotrivă, în vârful ierarhiei, căci ea este principiul 
din care emană multiplicitatea 3 ; dar atunci când princi¬ 
piul e negat ori pierdut din vedere nu mai rămâne decât 
multiplicitatea pură, ce se identifică în materie. Pe de 
altă parte, aluzia noastră la greutate nu e o simplă com¬ 
paraţie; căci greutatea reprezintă în domeniul forţelor 
fizice - în sensul cel mai obişnuit al cuvântului - ten¬ 
dinţa descendentă şi compresivă, cea care determină o 
limitare din ce în ce mai strictă a fiinţei şi e orientată, 
în acelaşi timp, către multiplicitate, figurată aici de den¬ 
sitatea mereu, crescândă 4 ; aceasta e direcţia în care s-a 

2 E de ajuns să-l cităm pe Toma d’Aquino pentru a vedea că 
„numerus stat ex parte materiae 

3 Făcând trecerea de la un nivel al realităţii la altul, analogia 
se aplică, aici ca şi în toate situaţiile similare, în sens strict invers. 

4 Această tendinţă e desemnată de doctrina hindusă sub nu¬ 
mele de tamas şi e asimilată ignoranţei, întunericului; vom remarca 
că, în conformitate cu ceea ce spuneam adineaori despre modul 
de aplicare al analogiei, compresiunea şi condensarea la care ne 
referim se află la polul opus concentrării spirituale sau intelec¬ 
tuale astfel încât, oricât de ciudat ar părea, ea e în realitate core¬ 
lativă divizării şi dispersiei în multiplicitate. Acelaşi lucru e 
valabil pentru uniformitatea realizată pornind de jos, de la nivel 
inferior, potrivit unor concepţii „egalitare", care e situată la extrema 
opusă unităţii superioare, de principiu. 

dezvoltat activitatea umană începând cu epoca modernă. 
Să mai remarcăm că materia, prin puterea ei de divizare 
şi de limitare totodată, este ceea ce doctrina scolastică 
numeşte „principiul individuaţiei“; această echivalenţă 
leagă consideraţiile noastre prezente de aspectele indi¬ 
vidualismului, tratate anterior: tendinţa de care vorbeam 
constituie tendinţa-„individualizantă“ după care se pe¬ 
trece „căderea" fiinţelor care s-au rupt de unitatea origi¬ 
nară 5 , invocată de tradiţia ludeo-creştină. Multiplicitatea 
luată în consideraţie în afara principiului său şi ireduc¬ 
tibilă de aceea la unitate, corespunde, în plan social, 
colectivităţii considerate ca simplă sumă aritmetică a 
indivizilor ce o compun; o societate ruptă de orice prin¬ 
cipiu superior individului nu e de fapt nimic altceva, iar 
legea colectivităţii e, în acest sens, chiar legea majorităţii 
pe care se întemeiază ideea „democratică". 

Insistăm aici o clipă pentru a risipi toate confuziile posi¬ 
bile: vorbind despre individualismul modern, am luat 
până acum în consideraţie aproape exclusiv manifestările 
sale de ordin intelectual; s-ar putea crede că sub aspect 
social cazul este cu totul diferit. Dacă am lua într-adevăr 
termenul de „individualism" în accepţia sa cea mai re¬ 
strânsă, am fi tentaţi să opunem colectivitatea individului 
şi să credem că rolul din ce în ce mai covârşitor al statu¬ 
lui, ca şi complexitatea crescândă a mstituţiilor sociale, sunt 
indiciul unei tendinţe«contrare individualismului. In rea¬ 
litate, lucrurile nu stau aşa, deoarece: colectivitatea - ca 

5 De aceea, Dante îl aşază, în mod simbolic, pe Lucifer în 
centrul Pământului, în punctul în care converg de pretutindeni 
forţele de gravitaţie; acesta e polul opus, inversul centrului de 
atracţie spirituală sau „celestă" simbolizat de Soare în mai toate 
doctrinele tradiţionale. 

sumă a indivizilor ei - nu poate fi opusă acestora, aşa cum 
nu le poate fi opus nici statul, în varianta sa modernă 
de simplă reprezentare a masei, în care nu se reflectă nici 
un principiu superior; or, tocmai în negarea oricărui 
principiu supraindividual constă, aşa cum am explicat, 
adevăratul individualism. Deci, dacă în domeniul social 
există conflicte între diverse tendinţe ale spiritului mo¬ 
dern, ele nu sunt totuşi conflicte între individualism şi 
o realitate opusă lui, ci doar între multiplele varietăţi 
ale individualismului; e limpede că, în absenţa oricărui 
principiu capabil să unifice realmente multiplicitatea, 
astfel de conflicte devin în epoca noastră mult mai nume¬ 
roase şi mai grave faţă de epocile anterioare, pentru că 
individualismul implică în mod necesar diviziunea; iar 
diviziunea, împreună cu starea de haos pe care o stâr¬ 
neşte, este consecinţa fatală a unei civilizaţii cu desăvâr¬ 
şire materială, materia fiind rădăcina însăşi a diviziunii 
şi multiplicităţii. 

Acestea fiind spuse, mai trebuie să insistăm asupra 
unei alte consecinţe directe a ideii „democratice", şi anume 
negarea elitei, înţelese în singura ei accepţie legitimă; 
nu în zadar „democraţia" se opune „aristocraţiei", deoa¬ 
rece aceasta din urmă înseamnă exact, cel puţin etimo¬ 
logic, puterea elitei. Elita, prin însăşi definiţia ei, nu 
poate fi decât puţin numeroasă, iar puterea, autoritatea 
sa mai precis, derivând doar din superioritatea ei inte¬ 
lectuală, nu are nimic comun cu forţa numerică pe care 
se sprijină „democraţia", caracterizată în mod esenţial 
prin sacrificarea minorităţii în favoarea majorităţii şi, 
inerent, a calităţii în favoarea cantităţii, deci a elitei în 
favoarea masei. Rolul director al unei veritabile elite, 
ca şi existenţa ei, căci elita joacă acest rol de îndată ce 

începe să existe, sunt aşadar radical incompatibile cu 
„democraţia", intim legată de concepţia „egalitaristă", 
adică de negarea oricărei ierarhii: în fond, ideea „demo¬ 
cratică" proclamă că orice individ este echivalent altuia 
pentru că, sub aspect numeric, sunt egali - de fapt, acesta 
este într-adevăr unicul aspect sub care pot fi egali. Ade¬ 
vărata elită este, aşa'cum am spus, una intelectuală; de 
aceea, democraţia se poate instaura numai acolo unde 
intelectualitatea pură a dispărut, aşa cum se şi întâmplă 
în lumea modernă. Dar, cum egalitatea e imposibilă în 
fapt, iar suprimarea tuturor diferenţelor între oameni 
nu e nici ea cu putinţă, în pofida oricăror eforturi de 
nivelare, se ajunge, printr-o curioasă lipsă de logică, la 
invenţia mai multor elite false, care pretind să se substi¬ 
tuie unicei elite reale; ele se întemeiază pe diverse superi¬ 
orităţi, eminamente relative şi contingente şi întotdeauna 
de ordin material. E semnificativ, în acest sens, că dis¬ 
tincţia socială cea mai importantă, în actuala stare de 
lucruri, se bazează pe avere, adică pe o superioritate cu 
totul exterioară şi de ordin exclusiv cantitativ, singura 
în fond conciliabilă cu „democraţia", fiindcă pleacă de 
la acelaşi punct de vedere. Vom adăuga că până şi cei 
care se declară adversari ai acestei anomalii nu invocă 
un principiu de ordin superior şi sunt, ca atare, incapa¬ 
bili să remedieze în mod eficace dezordinea sau riscă, 
dimpotrivă, să o agraveze, mergând şi mai departe în 
aceeaşi direcţie; lupta se poartă doar între diverse varie¬ 
tăţi ale „democraţiei" cu accent mai mult sau mai puţin 
puternic pe „egalitarism", analog luptei dintre varietă¬ 
ţile individualismului, ceea ce reprezintă de fapt, exact 
acelaşi lucru. 

Cele câteva reflecţii expuse ni se par suficiente atât 
pentru a caracteriza situaţia socială a lumii contem¬ 
porane, cât şi pentru a sesiza că în acest domeniu, ca şi 
în celelalte de fapt există un singur remediu posibil pen¬ 
tru ieşirea din haosul actual, şi anume restaurarea intelec¬ 
tualităţii şi, drept urmare, reconstituirea unei elite care 
lipseşte azi cu desăvârşire în Occident; căci nu putem 
numi elită câteva elemente izolate şi lipsite de coeziune, 
care nu reprezintă decât simple posibilităţi neactualizate. 
Toate aceste elemente au în general tendinţe sau aspiraţii 
care le determină să reacţioneze împotriva spiritului 
modern, fără însă ca influenţa lor să fie una realmente 
eficace; le lipseşte adevărata cunoaştere, datele tradiţio¬ 
nale ce nu se improvizează, date pe care inteligenţa redusă 
la propriile ei capacităţi nu e în stare să le suplinească 
decât imperfect, mai ales în condiţii atât de puţin favo¬ 
rabile cum sunt cele din vremurile noastre. Există deci 
doar eforturi disparate, eforturi care deviază adesea şi 
se pierd din lipsă de principii şi direcţie doctrinară; s-ar 
putea spune că lumea modernă se apără prin propria 
ei dispersare, căreia nici măcar adversarii săi nu reuşesc 
să i se sustragă. Şi aşa va continua să fie atâta vreme cât 
aceştia se vor menţine pe terenul „profan", unde spiritul 
modern are un avantaj evident, întrucât se află la el acasă; 
de altfel, chiar rămânerea lor pe acest teren dovedeşte 
că, în ciuda aspiraţiilor pe care le au, spiritul modern 
îi influenţează foarte mult. Iată de ce atâţia oameni, cu 
bune intenţii incontestabile, sunt incapabili să înţeleagă 
că schimbarea trebuie să pornească de la principii şi se 
încăpăţânează să-şi risipească forţele în cutare sau cutare 
domeniu relativ, în cel social ori în altul unde, în aceste 
condiţii, nu se poate ajunge la nimic adevărat şi durabil. 



HAOSUL SOCIAL 


123 


Elita veritabilă nu ar trebui să intervină direct în ase¬ 
menea domenii, nici să se amestece în acţiuni exterioare; 
ea ar conduce totul printr-o influenţă pe care vulgul nu 
ar sesiza-o, iar influenţa ei s-ar dovedi cu atât mai pro¬ 
fundă cu cât ar fi mai puţin vizibilă. Dacă ne gândim 
la puterea sugestiilor pomenite în capitolul precedent, 
sugestii lipsite totuşi'de orice suport intelectual, putem 
bănui foarte uşor ce putere ar avea influenţa elitei exer¬ 
citată, prin însăşi natura sa, pe căi mult mai subtile, şi 
care ar decurge din intelectualitatea pură; de altfel, o ase¬ 
menea putere n-ar fi slăbită de dispersia inerentă multi¬ 
plicităţii, de slăbiciunea datorată iluziei sau minciunii, 
ci ar fi, dimpotrivă, sporită prin concentrare în unitatea 
principiului şi s-ar identifica cu forţa însăşi a adevărului. 



Capitolul VII 

O CIVILIZAŢIE MATERIALĂ 


Din cele spuse până acum, ni se pare că rezultă lim¬ 
pede câtă dreptate au orientalii atunci când îi reproşează 
civilizaţiei occidentale moderne caracterul exclusiv mate¬ 
rial: e singurul ei sens de dezvoltare şi orice punct de 
vedere am adopta vom fi mereu puşi în faţa unor con¬ 
secinţe, mai mult sau mai puţin directe, ale acestei mate¬ 
rializări. Avem însă de făcut unele completări în privinţa 
acestui subiect şi trebuie să lămurim explicând în primul 
rând diversele sensuri ale unui termen ca cel de „mate- 
rialism“, căci folosindu-1 pentru caracterizarea lumii 
contemporane nu vom întârzia să stârnim protestul 
unora care nu se consideră câtuşi de puţin „materialişti“, 
dar au pretenţia că sunt foarte „moderni”; ei vor consi¬ 
dera afirmaţiile noastre cape nişte adevărate calomnii; de 
aceea se impune să punem de la bun început lucrurile la 
punct, evitând astfel orice interpretări echivoce posibile. 

Faptul că termenul de „materialism” datează de abia 
din secolul al XVHI-lea e destul de semnificativ; el a fost 
inventat de către filozoful Berkeley pentru a desemna 
teoriile care admit existenţa reală a materiei; nu mai e 
nevoie să precizăm că nu despre această semnificaţie ne 
vom ocupa, căci nu existenţa materiei o punem aici în 
discuţie. Ceva mai târziu, cuvântul a căpătat un sens mai 

restrâns, cel pe care îl păstrează şi astăzi: el a caracterizat 
o concepţie potrivit căreia nu există altceva decât materia 
şi tot ceea ce decurge din ea; trebuie remarcată noutatea 
unei asemenea concepţii, faptul că ea este în mod esenţial 
un produs al spiritului modern şi deci corespunde, 
măcar în parte, tendinţelor proprii acestuia. 1 Noi vor¬ 
bim însă aici de „materialism 1 ' într-o altă accepţie, mult 
mai largă şi totodată mai precisă: el reprezintă pentru 
noi o stare de spirit, incluzând printre manifestările sale 
multiple şi concepţia mai sus amintită, stare de spirit 
care, în sine, e independentă de orice teorie filozofică. 
Ea conferă preponderenţă, într-un mod mai mult sau 
mai puţin conştient, aspectelor de ordin material şi preo¬ 
cupărilor legate de ele, fie că acestea mai păstrează o 
oarecare aparenţă speculativă, fie că sunt pur practice; 
aceasta este, incontestabil, mentalitatea imensei majo¬ 
rităţi a contemporanilor noştri. 

întreaga ştiinţă „profană" dezvoltată de-a lungul 
ultimelor secole nu e decât studiul lumii perceptibile, 
redusă şi închisă exclusiv în perimetrul acesteia, iar 
metodele sale sunt aplicabile numai în acest domeniu; 
metodele respective sunt declarate singurele metode „ştiin¬ 
ţifice", ceea ce înseamnă negarea oricăror ştiinţe care 
nu se referă la lucruri materiale. Printre cei care gândesc 
astfel, şi chiar printre cei care s-au consacrat în mod 
special ştiinţelor respective, există totuşi mulţi care ar 

1 Au existat, anterior secolului al XVIII-lea, teorii „meca¬ 
niciste", de la atomismul grec până la fizica carteziană; dar nu 
trebuie să confundăm „mecanicism" şi „materialism" în ciuda 
anumitor afinităţi care le-au putut face oarecum solidare odată 
cu apariţia „materialismului" propriu-zis. 

refuza să se declare „materialişti“ şi să adere la teoria 
filozofică cu acest nume; unii din ei nutresc chiar faţă 
de religie un ataşament a cărui sinceritate este incontes¬ 
tabilă; dar atitudinea „ştiinţifică 1 ' pe care o adoptă nu 
diferă în mod esenţial de cea a materialiştilor celor mai 
fervenţi. S-a discutat adesea, din punct de vedere religios, 
dacă ştiinţa modernă trebuie denunţată ca atee sau mate¬ 
rialistă dar, cel mai adesea, problema a fost prost pusă; 
e cert că această ştiinţă nu face din ateism sau materia¬ 
lism o profesiune de credinţă explicită, ci se mărgineşte 
doar să ignore deliberat anumite lucruri, fără însă a le 
nega în mod formal, aşa cum fac unii filozofi: nu se 
poate vorbi deci, în cazul ei, de un materialism declarat, 
ci doar de ceea ce am putea numi un materialism practic; 
răul este însă poate chiar mai mare în acest caz pentru 
că e mai profund şi mai întins. O atitudine filozofică 
poate fi ceva extrem de superficial chiar şi în cazul unui 
filozof „profesionist"; pe de altă parte, există spirite care 
ar da înapoi în faţa unei negaţii explicite, dar care se aco¬ 
modează uşor cu o indiferenţă deplină; situaţie cu mult 
mai periculoasă pentru că, dacă negarea presupune o 
minimă reflecţie asupra lucrului negat, indiferenţa îl uită 
pur şi simplu. Când o ştiinţă exclusiv materială se pre¬ 
zintă drept singura ştiinţă posibilă, când oamenii s-au 
obişnuit să admită că pe un adevăr indiscutabil faptul 
că nu există cunoaştere valabilă în afara acestei ştiinţe, 
când toată educaţia primită tinde să le inculce superstiţia 
acestei ştiinţe, acesta fiind de fapt „scientismul", cum 
ar mai putea oare aceşti oameni să fie altceva decât mate- 
rialişti, stăpâniţi deci de preocupări orientate exclusiv 
către latura materială? 

Pentru oamenii moderni nu pare să existe nimic în 
afară de ceea ce se poate vedea ori atinge; chiar dacă 
admit teoretic că există şi altceva, ei se grăbesc să declare 
acest altceva nu numai necunoscut, ci chiar „de necunos- 
cut“, ceea ce-i scuteşte să i se mai dedice în vreun fel. 
Iar dacă mai există unii care încearcă să-şi facă o idee 
despre „o altă lume“, aceştia fac apel doar la imaginaţie 
şi ca atare şi-o reprezintă după modelul lumii terestre 
din care preiau toate condiţiile specifice de existenţă, 
inclusiv spaţiul şi timpul, şi chiar un fel de „corpora- 
litate“; am avut prilejul să ilustrăm cu exemple extrem 
de frapante din zona concepţiilor spiritiste genul acesta 
de reprezentări grosolan materializate; e adevărat că 
spiritismul constituie un caz extrem unde caracterul 
amintit e exagerat până la caricatură, însă am greşi cre¬ 
zând că spiritismul şi sectele mai mult ori mai puţin 
înrudite cu el deţin monopolul în această privinţă. De 
altfel, chiar mai general vorbind, intervenţia imaginaţiei 
în domenii unde nu are ce căuta, şi care ar trebui deci 
să-i fie în mod normal interzise, e un fapt care indică 
net incapacitatea occidentalilor moderni de a se ridica 
deasupra sensibilului; mulţi nu fac nici o diferenţă între 
a „concepe“ şi „a imagina“, iar unii filozofi, Kant de 
pildă, merg până la a declara ca „de neconceput“ sau „de 
negândit“ tot ceea ce nu e susceptibil de reprezentare. 
Aşa că tot ceea ce poartă numele de „spiritualism* 1 ori 
„idealism** nu este, cel mai adesea, decât un soi de mate¬ 
rialism transpus; afirmaţia este valabilă nu numai pentru 
ceea ce am numit „neospiritualism**, ci şi pentru spiritua¬ 
lismul filozofic care se consideră totuşi opusul materia¬ 
lismului. La drept vorbind, spiritualismul şi materialismul, 
în sens filozofic, nici nu pot fi concepute unul fără 

celălalt: ele reprezintă cele două jumătăţi ale dualismului 
cartezian a căror separare radicală s-a transformat în- 
tr-un fel de antagonism; de atunci, întreaga filozofie osci¬ 
lează între aceşti doi termeni pe care nu-i poate depăşi. 
Spiritualismul nu are, în ciuda numelui, nimic de-a face 
cu spiritualitatea; conflictul său cu materialismul îl lasă 
rece pe cel care, adoptând un punct de vedere superior, 
e conştient că aceste contrarii sunt de fapt mai degrabă 
echivalente şi că pretinsa lor opoziţie se reduce, sub, multe 
aspecte, doar la o banală dispută terminologică. 

In general, modernii nu admit altă ştiinţă în afară de 
cea a lucrurilor care se măsoară, se numără si se cântăresc, 
adică tot a menirilor materiale, singurele cărora li se poate 
aplica, fireşte, punctul de vedere cantitativ; pretenţia de 
a reduce calitatea la cantitate e caracteristică pentru ştiinţa 
modernă. S-a ajuns în această direcţie până la convin¬ 
gerea că nu există ştiinţă acolo unde nu e posibilă intro¬ 
ducerea măsurii şi că legile ştiinţifice sunt doar acelea 
ce exprimă relaţii cantitative; „mecanismul" lui Descartes 
marchează naşterea acestei tendinţe, care s-a accentuat 
de atunci, în pofida eşecului fizicii carteziene; dezvol¬ 
tarea ei nu ţine însă de o teorie anume, ci de o concepţie 
generală asupra cunoaşterii ştiinţifice. Astăzi măsura e 
aplicată până şi în domeniul psihologiei, care se află, prin 
însăşi natura sa, în afara măsurii; oamenii moderni ajung 
să uite că posibilitatea de a măsura e legată de o pro¬ 
prietate inerentă materiei, anume divizibilitatea ei inde¬ 
finită, ori consideră probabil că această proprietate poate 
fi extinsă la tot ce există, poziţie echivalentă cu o mate¬ 
rializare a tuturor lucrurilor. Materia este, aşa cum am 
spus, principiul diviziunii şi al multiplicităţii pure; pre¬ 
dominanţa atribuită punctului de vedere cantitativ, 

prezent până şi în domeniul social, constituie deci o atitu¬ 
dine materialistă în sensul indicat mai sus, deşi ea nu e 
în mod necesar legată de materialismul filozofic pe care 
l-a precedat, de altfel, în dezvoltarea tendinţelor spiri¬ 
tului modem. Nu vom insista asupra ilegitimităţii inten¬ 
ţiei de a reduce calitatea la cantitate, şi nici în privinţa 
insuficienţei tuturor încercărilor de a explica lucrurile 
mai mult sau mai puţin „mecanicist”, căci nu aşa ceva 
ne propunem; vom nota doar că, până şi la nivel sensibil, 
un asemenea gen de ştiinţă are prea puţină legătură cu 
realitatea, de vreme ce ea neglijează aspecte şi zone consi¬ 
derabile ale acesteia. 

In legătură cu „realitatea”, e cazul să menţionăm un 
alt fapt, ce riscă să treacă în genere neobservat, dar e foarte 
semnificativ pentru starea de spirit la care ne refeream: 
anume că acest termen e folosit astăzi în vorbirea curentă 
pentru a desemna exclusiv realitatea sensibilă. Cum lim¬ 
bajul exprimă mentalitatea unui popor şi a unei epoci, 
tragem concluzia că, pentru cei care vorbesc astfel, tot 
ceea ce este în afara simţurilor este „ireal”, adică iluzoriu 
sau, chiar, inexistent; chiar dacă ei nu-şi dau în mod clar 
şi conştient seama, această convingere negativă e pro¬ 
fund înrădăcinată şi, deşi afirmă contrariul, putem fi 
siguri că opţiunea lor, poate sinceră, rămâne totuşi foarte 
exterioară sau pur şi simplu verbală. Celor care ne bănu¬ 
iesc de exagerări le recomandăm să vadă la ce se reduc, 
de pildă, pretinsele convingeri religioase ale multora: 
câteva noţiuni învăţate pe dinafară, mecanic, şcolăreşte, 
noţiuni care nu sunt nicidecum asimilate, la care nici 
măcar n-au reflectat vreodată, dar pe care le păstrează 
în minte şi le repetă ori de câte ori se iveşte prilejul, 
întrucât fac parte dintr-un anume formalism, dintr-o 

atitudine convenţională, la care e redusă religia. Am vor¬ 
bit deja de această „minimizare" a religiei, „verbalismul" 
descris reprezentând una dintre cele mai joase trepte ale 
sale; această „minimizare" explică faptul că aşa-zişi „cre¬ 
dincioşi" nu sunt cu nimic mai prejos, în privinţa mate¬ 
rialismului practic, decât „necredincioşii"; vom reveni 
asupra chestiunii nh înainte de a încheia consideraţiile 
referitoare la caracterul materialist al ştiinţei moderne, 
problemă care se impune a fi cercetată sub diverse aspecte. 

Amintim din nou, chiar dacă am mai spus-o, că ştiinţele 
moderne nu au un caracter de cunoaştere dezinteresată; 
chiar pentru cei care cred în valoarea lor speculativă, 
aceasta e o simplă mască sub care se ascund preocupări 
de ordin practic, dar care îngăduie păstrarea iluziei unei 
false intelectualităţi. Descartes însuşi îşi constituia fizica 
în intenţia de a deriva din ea o mecanică, o medicină şi 
o morală, iar răspândirea empirismului anglo-saxon a 
marcat încă o etapă de decădere; la drept vorbind, pres¬ 
tigiul ştiinţei se constituie, în ochii marelui public, aproape 
numai din rezultatele practice pe care le face posibile 
pentru că, şi aici, ceea ce contează sunt lucrurile ce se 
pot vedea şi simţi. Spuneam că „pragmatismul" repre¬ 
zintă împlinirea întregii filozofii moderne şi totodată 
ultima treaptă în mersul ei descendent; dar există, de 
asemenea, şi încă de mult, în afara filozofiei, un „prag¬ 
matism" difuz şi nesistematizat care reprezintă faţă de 
primul ceea ce e materialismul practic faţă de cel teoretic 
şi care se confundă cu ceea ce vulgul numeşte „bunul 
simţ". Acest utilitarism aproape instinctiv e, de altfel, inse¬ 
parabil de tendinţa materialistă: „bunul simţ" constă 
într-o limitare strictă la orizontul terestru, într-o lipsă 
de preocupare pentru tot ceea ce nu prezintă interes 

practic imediat; pentru el lumea perceptibilă este singura 
„reală“, iar cunoaşterea provine exclusiv pe calea sim¬ 
ţurilor; „bunul simţ“ preţuieşte această cunoaştere res¬ 
trânsă doar în măsura în care ea îngăduie satisfacerea 
unor nevoi materiale şi încurajează un anume sentimen¬ 
talism, pentru că, trebuie s-o spunem, cu riscul de a şoca 
„moralismul" contemporan, sentimentul se află în fond 
foarte aproape de materie. Inteligenţa este, în acest con¬ 
text, pur şi simplu izgonită sau acceptată doar cu condi¬ 
ţia aservirii ei pentru realizarea unor scopuri practice, 
devenind astfel o simplă unealtă supusă exigenţelor latu¬ 
rii inferioare şi corporale a individului, ceea ce, după o 
ciudată expresie a lui Bergson, s-ar putea numi „o unealtă 
de făcut unelte"; sub toate formele sale pragmatismul 
este, în mod esenţial, caracterizat prin indiferenţă totală 
faţă de adevăr. 

In aceste condiţii, industria nu mai este doar o apli¬ 
caţie a ştiinţei faţă de care aceasta îşi păstrează complet 
independenţa; dimpotrivă, raporturile normale se inver¬ 
sează şi aici, industria devenind raţiunea de a fi şi jus¬ 
tificarea însăşi a ştiinţei. întreaga lume modernă îşi 
concentrează eforturile, chiar atunci când pretinde că 
se preocupă de ştiinţă, asupra dezvoltării industriei şi 
a „maşinismului"; dar, voind să domine materia şi s-o 
modeleze după bunul său plac şi spre folosul său, omul 
a izbutit doar să ajungă sclavul ei, aşa cum spuneam la 
început: omul modern nu numai că şi-a limitat ambi¬ 
ţiile „intelectuale", dacă mai poate fi potrivit cuvântul 
în această situaţie, la invenţia şi construcţia maşinilor, 
ci a devenit el însuşi o maşină. „Specializarea", atât de 
lăudată de unii sociologi sub numele de „diviziune a 
muncii", s-a impus nu doar în mediul savanţilor, ci şi 

în cel al tehnicienilor, şi chiar al muncitorilor, pentru 
aceştia din urmă orice activitate intelectuală devenind 
imposibilă; spre deosebire de meşteşugarii de altădată, 
muncitorii de astăzi sunt doar servitorii maşinilor şi fac 
aproape corp comun cu ele; ei trebuie să repete fără înce¬ 
tare, mecanic, anumite mişcări determinate, mereu ace¬ 
leaşi şi în acelaşi fel pentru a evita orice pierdere de timp; 
cel puţin, aşa recomandă metodele americane, care sunt 
considerate cea mai înaltă treaptă a „progresului". Uni¬ 
cul ţel este o producţie tot mai mare; nu calitatea, ci 
cantitatea contează; revenim astfel, încă o dată, la cons¬ 
tatarea pe care am făcut-o şi în celelalte domenii: civili¬ 
zaţia modernă este într-adevăr o civilizaţie cantitativă, 
sau, altfel spus, una materială. 

Rolul imens pe care îl joacă astăzi, în existenţa popoa¬ 
relor ca şi a indivizilor, elementele de ordin economic 
constituie încă o dovadă că aşa stau lucrurile; industria, 
comerţul, finanţele par a fi singurele care contează, în 
acord, de altfel, cu faptul deja semnalat şi anume că sin¬ 
gura distincţie socială care persistă e cea bazată pe 
bogăţia materială. Se pare că puterea financiară domină 
în orice situaţie politică, iar concurenţa financiară exer¬ 
sează o influenţă preponderentă în relaţiile dintre po¬ 
poare; e, poate, doar o aparenţă şi e posibil ca aceşti 
factori să fie nu atât cauze veritabile, cât simple mijloace 
de acţiune; dar chiar alegerea unor asemenea mijloace 
indică foarte bine caracterul epocii care le adoptă. De 
altfel, în mentalitatea generală contemporană, aspectele 
economice sunt considerate ca aproape singurele ce decid 
derularea evenimentelor istorice şi, mai mult, se crede 
că întotdeauna a fost aşa; s-a mers până acolo încât s-a 
inventat chiar o teorie care vrea să explice totul pornind 

exclusiv de la factorii economici, teorie numită, în mod 
foarte semnificativ, „materialism istoric". E vorba de 
încă un efect al acelor sugestii de care am mai pomenit 
şi care sunt cu atât mai eficace cu cât corespund tendin¬ 
ţelor mentalităţii generale; efectul acestor sugestii e că, 
până la urmă, factorii economici ajung să determine 
aproape tot ceea ce se produce în domeniul social. Fără 
îndoială că masele au fost întotdeauna dirijate într-un 
fel ori în altul, şi s-ar putea spune că rolul lor istoric 
este tocmai acela de a se lăsa dirijate, dat fiind că repre¬ 
zintă un element pasiv, o „materie" în sens aristotelic; 
dar astăzi e de ajuns, pentru a le conduce, să dispui de 
mijloace pur materiale, în sensul cel mai obişnuit al 
cuvântului, ceea ce arată limpede gradul de decadenţă 
a epocii noastre; în acelaşi timp maselor li se dă de înţeles 
că nu sunt nicidecum conduse, că acţiunea lor e spon¬ 
tană şi că se guvernează singure, iar faptul că o cred arată 
nivelul lor de înţelegere. 

Fiindcă tot vorbim de factori economici, vom folosi 
prilejul pentru a semnala o iluzie foarte răspândită astăzi 
în ce-i priveşte şi anume, convingerea că relaţiile stabilite 
pe baza schimburilor comerciale pot servi la apropierea 
şi înţelegerea dintre popoare când, în fond, ele au exact 
efectul contrar. Materia, am spus-o în repetate rânduri, 
este în mod esenţial multiplicitate şi diviziune, deci sursă 
de lupte şi conflicte; de aceea, indiferent că e vorba de 
popoare sau de indivizi, domeniul economic nu este şi 
nu poate fi decât unul al rivalităţilor de interese. Occi¬ 
dentul, îndeosebi, nu are nimic de sperat nici de la indus¬ 
trie, nici de la ştiinţa modernă, cu care face bloc comun, 
pentru a găsi un teren de înţelegere cu Orientul; dacă 
orientalii vor ajunge să accepte această industrie ca pe 

o nedorită şi, de altfel, trecătoare necesitate - căci pentru 
ei nu poate fi altceva, - atunci o vor folosi doar ca pe o 
armă de rezistenţă împotriva invaziei occidentale şi ca 
pe un mijloc de salvare a propriei existenţe. E foarte im¬ 
portant să ştim că aşa stau lucrurile şi nu altfel: orientalii 
care vor accepta să se angajeze în concurenţa economică 
cu Occidentul, cu- toate că acest gen de activitate le 
repugnă, nu o vor face decât cu o singură intenţie, aceea 
de a scăpa de o dominaţie străină bazată exclusiv pe forţa 
brută, pe puterea materială pusă la dispoziţie de indus¬ 
trie; violenţa cheamă violenţă, dar va trebui să recu¬ 
noaştem că nu orientalii sunt cei ce caută să ducă lupta 
pe acest teren. 

De altfel, dincolo de raporturile dintre Orient şi 
Occident, este limpede că, printre consecinţele cele mai 
importante ale dezvoltării industriale, se află neîncetata 
perfecţionare a maşinilor de război şi creşterea formi¬ 
dabilă a puterii lor distructive. Ceea ce ar trebui să fie 
de ajuns pentru spulberarea visurilor „pacifiste" ale mul¬ 
tora din admiratorii „progresului" modern; visătorii şi 
„idealiştii" sunt incorigibili, iar naivitatea lor pare să nu 
aibă margini. „Umanitarismul", atât de la modă astăzi, 
nu merită, desigur, să fie luat în serios; e ciudat totuşi 
că se vorbeşte atât de mult despre sfârşitul războaielor, 
tocmai într-o epocă în care ele fac ravagii mai mult decât 
oricând şi asta nu numai din cauza înmulţirii mijloacelor 
de distrugere, ci şi pentru că, în loc să se desfăşoare între 
armate puţin numeroase, formate doar din soldaţi de 
meserie, conflictele au ajuns să antreneze, unii împotriva 
altora, pe toţi indivizii, fără deosebire, inclusiv pe cei 
mai puţin calificaţi pentru o asemenea activitate. Iată 
încă un exemplu relativ la confuzia ce domneşte în 

lumea modernă; e uluitor, pentru cine vrea să reflecteze 
puţin, cât de firească a ajuns să pară astăzi o „ridicare 
în masă“, o „mobilizare generală" şi cum s-a impus, 
aproape pretutindeni, ideea unei „naţiuni armate". Unul 
dintre motive poate fi, fără îndoială, încrederea contem¬ 
poranilor în forţa unică a numărului; punerea în mişcare 
a unor enorme mase de combatanţi se potriveşte perfect 
cu caracterul cantitativ al civilizaţiei moderne, precum 
şi cu „egalitarismul" actual prezent, de altfel, şi în insti¬ 
tuţii ca „învăţământul obligatoriu" sau „sufragiul uni¬ 
versal". Să mai adăugăm că aceste războaie generalizate 
au devenit cu putinţă doar datorită unui alt fenomen 
specific modern: constituirea „naţionalităţilor" ca urmare 
a distrugerii regimului feudal, pe de o parte, şi a ruperii 
popoarelor din unitatea superioară a „creştinătăţii" me¬ 
dievale, pe de alta; fără a mai întârzia asupra unor consi¬ 
deraţii care ne-ar îndepărta de subiectul propriu-zis, vom 
nota, cu titlu de circumstanţă agravantă, nerespectarea 
unei autorităţi spirituale, singura în stare să exercite, în 
mod normal, un arbitraj eficace, căci se află, prin însăşi 
natura sa, deasupra oricăror conflicte politice. Negarea 
autorităţii spirituale ţine tot de materialismul practic; 
chiar aceia care au pretenţia că recunosc autoritatea ei 
de principiu îi tăgăduiesc în fapt influenţa reală şi pute¬ 
rea de a interveni în domeniul social, tot aşa cum separă 
net religia de preocupările obişnuite ale existenţei lor; 
fie că e vorba de viaţa publică ori de viaţa particulară, 
epoca noastră e dominată de aceeaşi stare de spirit. 

Chiar admiţând că dezvoltarea materială ar avea anu¬ 
mite avantaje, dintr-un punct de vedere foarte relativ 
de altfel, ne putem totuşi întreba, luând în consideraţie 
consecinţele semnalate, dacă nu cumva aceste avantaje 

nu sunt cu mult depăşite de inconveniente. Nu vorbim 
de tot ceea ce, având o valoare mult mai mare, a fost 
sacrificat în favoarea dezvoltării exclusiv practice, nu 
vorbim de cunoaşterea superioară uitată, de intelectua¬ 
litatea distrusă ori de spiritualitatea dispărută; consi¬ 
derăm civilizaţia modernă în sine şi credem că, punând 
în paralel avantajele şi inconvenientele realizărilor ei, 
rezultatul riscă să fie profund negativ. înmulţirea galo¬ 
pantă a invenţiilor e cu atât mai periculoasă cu cât aces¬ 
tea pun în joc forţe de natură necunoscută celor care 
le folosesc; ignoranţa lor e dovada cea mai evidentă a 
nulităţii ştiinţei moderne din punctul de vedere al valorii 
explicative, deci sub raportul cunoaşterii, fie ea şi limi¬ 
tată la domeniul fizic; în acelaşi timp, faptul că aplicaţiile 
practice nu sunt câtuşi de puţin afectate de toate acestea 
demonstrează că e vorba de o ştiinţă interesată, având 
ca unic scop al cercetărilor sale industria. Pericolul inven¬ 
ţiilor - chiar al celor fără o destinaţie funestă evidentă 
pentru umanitate, dar care provoacă dese catastrofe, fără 
a mai vorbi de tulburări nebănuite în ambianţa teres¬ 
tră - va creşte deci într-o proporţie greu de sesizat şi 
ne e îngăduit să credem, fără a ne îndepărta prea mult 
de realitate, că, aşa cum am mai spus, toate acestea vor 
împinge lumea modernă la autodistrugere, dacă nu e 
în stare să-şi frâneze mersul pe această cale, până mai 
este încă vreme. ‘ 

Nu ajunge însă să ne exprimăm, în privinţa inven¬ 
ţiilor moderne, doar rezervele ce se impun, dat fiind peri¬ 
colul pe care-1 reprezintă, ci trebuie să mergem şi mai 
departe: pretinsele „binefaceri 1 ' ale aşa-numitului „pro¬ 
gres" - denumire acceptabilă numai dacă e însoţită de spe¬ 
cificarea că e vorba de un progres exclusiv material - deci 



138 


CRIZA LUMII MODERNE 


aceste mult lăudate „binefaceri 1 * nu sunt oare, în mare 
parte, iluzorii? Oamenii epocii noastre pretind că, prin 
intermediul lor, îşi sporesc „bunăstarea**; iar noi consi¬ 
derăm, în ce le priveşte, că scopul propus, chiar dacă ar 
fi atins, nu merită nici pe departe să i se consacre atâtea 
eforturi; ni se pare, de altfel, că el nici nu poate fi atins. 
Mai întâi, ar trebui să se ţină seama de faptul că nu toţi 
oamenii au aceleaşi gusturi şi aceleaşi nevoi, că mai există 
totuşi unii care ar dori să scape de agitaţia modernă şi 
de nebunia vitezei, iar acum le este cu neputinţă să o 
mai facă; cine va îndrăzni oare să susţină că pentru toţi 
aceştia regimul impus al unei vieţi potrivnice firii lor 
ar fi o „binefacere**? Se va spune că asemenea oameni 
sunt puţini astăzi şi de aceea pot fi consideraţi o cantitate 
neglijabilă; aici, ca şi în domeniul politic, majoritatea 
îşi arogă dreptul să zdrobească minorităţile, care nu pot 
avea, în ochii ei, pretenţia să existe, dat fiind că existenţa 
lor contrariază mania „egalitaristă** a uniformităţii. Dar 
dacă nu ne mărginim la lumea occidentală, ci consi¬ 
derăm umanitatea în ansamblul ei, situaţia se schimbă 
radical: majoritatea de mai sus nu va deveni oare o mino¬ 
ritate? In acest caz, argumentul numeric este abandonat 
şi „egalitariştii** intransigenţi invocă, printr-o ciudată con¬ 
tradicţie, „superioritatea** civilizaţiei lor pentru a o impune 
restului lumii, tulburând astfel nişte oameni care nu le 
cereau nimic; cum această „superioritate“ e de ordin 
exclusiv material, ea se impune, fireşte, prin mijloacele 
cele mai brutale. Să nu ne lăsăm însă înşelaţi: dacă marele 
public acceptă, credul, pretextele „civilizatorii**, pentru 
unii ele sunt în schimb doar „ipocrizii** moraliste ce mas¬ 
chează dorinţa de cucerire şi interesele economice; ciu¬ 
dată mai e şi epoca aceasta, în care atâţia oameni se lasă 

convinşi că poţi face fericit un popor aservindu-1, răpindu-i 
ceea ce are mai preţios - civilizaţia proprie silindu-1 
să adopte obiceiurile şi instituţiile altor rase, împunân- 
du-i munci dintre cele mai trudnice pentru a-1 face să 
dobândească lucruri care nu-i sunt de nici un folos! Căci 
aceasta e situaţia: Occidentul modern nu poate tolera 
opţiunea unor oameni de a lucra mai puţin şi de a duce 
o viaţă mai modestă; cum numai cantitatea contează şi 
cum ceea ce nu e accesibil simţurilor e socotit inexis¬ 
tent, omul care nu se agită şi nu produce sub aspect mate¬ 
rial e categorisit drept „leneş"; fără să mai vorbim despre 
aprecierile curente în ceea ce priveşte popoarele orien¬ 
tale, n-avem decât să ne gândim la felul în care sunt 
judecate, până şi în mediile aşa-zis religioase, ordinele 
contemplative. Intr-o asemenea lume nu-şi mai găsesc 
loc nici înţelegerea, nici ceea ce e pur interior, căci sunt 
lucruri care nu se văd şi nu se simt, nu se numără şi nu 
se cântăresc; nu mai e loc decât pentru acţiunea exte¬ 
rioară, sub toate formele ei, inclusiv cele lipsite de vreo 
semnificaţie. Nu-i de mirare, de aceea, că mania an- 
glo-saxonă a „sportului 1 ' câştigă zi de zi teren: idealul 
lumii de azi e „animalul uman", cu forţa musculară 
dezvoltată la maximum; eroii ei, atleţii, fie chiar şi brute, 
stârnesc entuziasmul popular şi isprăvile lor sunt urmă¬ 
rite cu pasiune de către mulţimi; o lume în care se petrec 
astfel de lucruri a deCăzut realmente foarte mult şi sfâr¬ 
şitul pare să i se apropie. 

Dar să ne punem o clipă în locul celor ce şi-au fixat 
ca ideal „bunăstarea" materială şi se bucură, din această 
pricină, de toate ameliorările aduse existenţei de „pro¬ 
gresul" modern; sunt siguri oare că nu se înşală? Să fie 
oare adevărat că oamenii sunt astăzi mai fericiţi ca 

odinioară, fiindcă dispun de mijloace de comunicare mai 
rapide sau de alte lucruri de acest fel şi fiindcă duc o 
viaţă mai agitată şi mai complicată? Părerea noastră este 
că lucrurile stau tocmai pe dos: dezechilibrul nu poate 
să fie condiţia unei fericiri adevărate. De altfel, cu cât 
omul are mai multe nevoi, cu atât riscă să resimtă mai 
multe lipsuri şi să fie, prin urmare, mai nefericit; civili¬ 
zaţia modernă tinde să sporească la nesfârşit nevoile 
artificiale şi va crea, după cum spuneam, mai multe do¬ 
rinţe decât va putea satisface, căci, o dată pornită pe acest 
drum, îi e greu să se oprească şi n-are de altfel nici un 
motiv de a se opri vreodată. înainte, oamenii nu puteau 
să fie nemulţumiţi din cauză că că le lipseau lucruri care 
nu existau şi la care nici măcar nu se gândiseră vreodată; 
acum, în schimb, ei suferă, fireşte, dacă nu le au, căci, s-au 
obişnuit să le considere necesare şi aceste lucruri chiar 
le-au devenit necesare. Prin urmare, ei se străduie cu orice 
chip să dobândească tot ceea ce procură o satisfacţie 
materială, singura pe care sunt în stare să o preţuiască: 
nu-i interesează decât să „câştige bani“ pentru a obţine 
lucrurile cu pricina şi cu cât au mai multe, cu atât ar 
mai voi să aibă, căci îşi descoperă fără încetare alte nevoi; 
e unica pasiune care le orientează viaţa. De aici, concu¬ 
renţa feroce, ridicată de unii „evoluţionişti“ la rangul 
de lege ştiinţifică sub numele de „luptă pentru existenţă”, 
care are drept consecinţă logică acapararea de către cei 
mai tari, în accepţie strict materială, a dreptului la viaţă. 
De aici, invidia şi chiar ura, pe care cei nevoiaşi le nutresc 
pentru cei bogaţi; cum ar fi, de altfel, cu putinţă ca oa¬ 
meni cărora li s-au propovăduit teorii „egalitariste” să 
nu se revolte atunci când constată că există în jurul lor 
inegalităţi şi încă în forme dintre cele mai evidente, de 

vreme ce sunt şi cele mai grosolane? Dacă civilizaţia 
modernă va ajunge să se prăbuşească sub presiunea pof¬ 
telor dezordonate pe care le-a stârnit în mase, căderea 
nu va fi decât pedeapsa cuvenită pentru viciul său funda¬ 
mental ori, fără a mai recurge la o frazeologie morală, 
„reacţia-şoc“ a propriei ei acţiuni chiar pe terenul unde 
se manifestă. In Evanghelie stă scris că: „Cel ce scoate 
sabia, de sabie va pieri“; cel ce dezlănţuie forţele brutale 
ale materiei va pieri zdrobit tocmai de aceste forţe pe 
care nu le mai stăpâneşte din clipa când le-a pus, impru¬ 
dent, în mişcare şi pe care nici nu se poate lăuda că le 
va împiedica să-şi urmeze fatalul curs; indiferent că e 
vorba de forţe ale naturii sau de forţe ale maselor umane 
ori de amândouă deopotrivă, legile naturii intră întot¬ 
deauna în joc şi distrug inexorabil pe acela care a crezut 
că le poate fi stăpân fără a se ridica el însuşi deasupra 
materiei. Tot Evanghelia spune că: „Orice casă dezbinată 
în sine se va prăbuşi“; aceste cuvinte se aplică şi ele, în 
mod foarte precis, lumii moderne şi civilizaţiei ei mate¬ 
riale, sursă de conflicte şi de dezbinare, prin natura ei. 
Concluzia se impune de la sine; nu mai avem nevoie 
de alte consideraţii ca să prevedem, fără teama de a ne 
înşela, un sfârşit tragic pentru această lume, pe care o 
mai poate salva doar o schimbare radicală, adică o verita¬ 
bilă răsturnare imediată. 

Ştim bine că, vorbind despre materialismul civili¬ 
zaţiei moderne aşa cum am făcut-o, vom stârni reproşul 
de a fi neglijat anumite elemente ce par să atenueze acest 
materialism; şi e drept că, fără existenţa lor, civilizaţia 
actuală s-ar fi sfârşit deja în mod lamentabil. Nu contes¬ 
tăm, prin urmare, nicidecum o asemenea prezenţă, dar 
nici nu trebuie să ne facem iluzii asupra ei: pe de o parte, 

nu e cazul să includem aici tot ceea ce poartă, în siste¬ 
mele filozofice, etichetele de „spiritualism" si „idealism" 
şi nici ceea ce, în tendinţele contemporane, se manifestă 
ca „moralism" şi „sentimentalism"; ne-am explicat sufi¬ 
cient poziţia şi, de aceea, vom reaminti doar că, în ceea 
ce ne priveşte, considerăm carenţele menţionate ca pe 
nişte puncte de vedere tot atât de „profane" ca şi cele 
ale materialismului teoretic şi practic, foarte apropiate, 
în realitate, de acesta; pe de altă parte, dacă mai există 
vestigii ale spiritualităţii autentice, ele au subzistat în 
pofida spiritului modern şi în luptă cu acesta. In lumea 
occidentală, asemenea fragmente de spiritualitate mai 
dăinuie doar la nivelul religiei; or, am văzut cât de vădu¬ 
vită este astăzi religia, ce concepţie îngustă şi mediocră 
au, în această privinţă, credincioşii înşişi şi până la ce 
punct a fost îndepărtată din domeniul religiei intelec¬ 
tualitatea, care se contopeşte de fapt cu adevărata spiri¬ 
tualitate; în aceste condiţii, posibilităţile încă prezente 
se află doar într-o stare latentă, iar rolul lor se reduce, 
actualmente, la o influenţă prea puţin însemnată. Nu 
e totuşi mai puţin demnă de admiraţie vitalitatea unei 
tradiţii religioase care, deşi a fost redusă într-un soi de 
virtualitate, continuă să persiste în ciuda tuturor efor¬ 
turilor întreprinse de câteva secole pentru a o sufoca şi a 
o nimici; iar dacă s-ar mai putea reflecta încă în mod serios 
s-ar vedea că rezistenţa ei implică o putere „nonumană"; 
vom menţiona încă o dată că această tradiţie nu aparţine 
lumii moderne, nu este unul dintre elementele sale consti¬ 
tutive, ci e opusă tendinţelor şi aspiraţiilor ei. Trebuie 
să o spunem clar şi fără a mai căuta zadarnic soluţii de 
conciliere: între spiritul religios, în adevăratul înţeles 
al cuvântului, şi spiritul modern, nu poate exista decât 

antagonism; orice fel de compromis n-ar face decât să-l 
slăbească pe primul şi să-i folosească celui de-al doilea 
fără a-i atenua astfel ostilitatea, fiindcă scopul lui e dis¬ 
trugerea completă a tot ceea ce, în umanitate, reflectă 
o realitate superioară acesteia. 

Se spune că Occidentul modern e creştin, dar afir¬ 
maţia e eronată: spiritul modern e anticreştin, fiind esen¬ 
ţial antireligios şi e antireligios fiindcă, în general, e 
antitradiţional; acesta e caraterul său specific, cel care 
îl face să fie ceea ce este. Sigur că ceva din Creştinism 
s-a transmis şi în civilizaţia anticreştină a epocii noas¬ 
tre; reprezentanţii ei cei mai „avansaţi", cum se spune 
în limbajul special al contemporanilor, nu pot nega 
faptul că au suportat şi mai suportă încă, în mod invo¬ 
luntar şi poate inconştient, o anume influenţă creştină, 
fie şi indirectă, pentru că, oricât de profundă şi de radi¬ 
cală ar fi ruperea de trecut, ea nu poate fi niciodată atât 
de completă încât să suprime orice continuitate. Am 
spune chiar mai mult: tot ceea ce e cu adevărat valoros 
în lumea modernă vine de la Creştinism sau cel puţin 
prin el - ca purtător şi depozitar al moştenirii tradiţiilor 
anterioare, moştenire care l-a însufleţit atât cât i-a îngă¬ 
duit starea Occidentului, şi ale cărei posibilităţi Creş¬ 
tinismul le conservă în stare latentă; dar câţi oare, dintre 
cei ce îşi zic creştini, mai au azi conştiinţa efectivă a unor 
asemenea posibilităţii 1 Unde sunt, chiar printre catolici, 
oamenii care cunosc sensul profund al doctrinei pe care 
o practică şi care nu se mulţumesc să „creadă", mai mult 
sau mai puţin superficial, împinşi de sentiment mai 
degrabă decât de inteligenţă, ci „ştiu" adevărul tradiţiei 
căreia socotesc că îi aparţin? Am dori să avem dovada 
existenţei câtorva măcar, deoarece în ei stă cea mai mare 

şi poate singura nădejde de salvare a Occidentului; măr¬ 
turisim însă că până acum n-am întâlnit asemenea 
oameni; să bănuim oare că, la fel ca unii înţelepţi ai Ori¬ 
entului, ei se ascund în locuri aproape inaccesibile sau 
trebuie să părăsim până şi această ultimă speranţă? Occi¬ 
dentul a fost creştin în Evul Mediu, astăzi însă nu mai 
este; nimeni nu doreşte mai mult decât noi ca el să 
redevină creştin şi ca acest lucru să se producă mai 
repede decât lasă să se întrevadă situaţia din jurul nostru; 
nu e însă cazul să ne lăsăm legănaţi de iluzii: în acea zi, 
lumea modernă îşi va fi trăit sfârşitul. 



Capitolul VIII 

INVAZIA OCCIDENTALĂ 


Dezordinea modernă a luat naştere, precum spu¬ 
neam, în Occident şi până de curând ea a rămas strict 
localizată în această zonă; acum se produce însă un fapt 
a cărui gravitate nu o putem ascunde: dezordinea se 
extinde pretutindeni şi pare să cucerească până şi Orien¬ 
tul. Desigur, invazia occidentală datează de mai multă 
vreme, dar ea se mărginea până acum la o dominaţie, 
mai mult sau mai puţin brutală, exercitată asupra celor¬ 
lalte popoare, cu efecte limitate la domeniile politicii 
şi economiei; în pofida tuturor eforturilor de propa¬ 
gandă practicată în diferite forme, spiritul oriental rămâ¬ 
nea nealterat de multiplele deviaţii ale modernităţii iar 
vechile civilizaţii tradiţionale dăinuiau intacte. Astăzi 
însă, există orientali mai mult sau mai puţin „occiden- 
talizaţi“ care şi-au părăsit tradiţia, adoptând toate abe¬ 
raţiile spiritului modern; aceste elemente rătăcite, hrănite 
de educaţia universităţilor europene şi americane devin, 
în propria lor ţară, o sursă de tulburare şi de nelinişte. 
Nu e cazul să exagerăm importanţa acestui fenomen, 
cel puţin deocamdată: Occidentul îşi închipuie, fireşte, 
că aceste individualităţi zgomotoase, dar puţin nume¬ 
roase, reprezintă Orientul actual, însă acţiunea lor nu 
este nici foarte amplă, nici foarte profundă; această iluzie 

e uşor explicabilă, căci nimeni nu-i cunoaşte pe adevă¬ 
raţii orientali, aceia care de altfel nu caută să se facă remar¬ 
caţi; doar „moderniştii 11 , la care tocmai ne-am referit se 
manifestă cu ostentaţie, vorbesc, scriu şi se agită în toate 
chipurile. S-ar putea ca această mişcare antitradiţională 
să câştige teren şi de aceea suntem obligaţi să luăm în 
seamă toate eventualităţile, până şi pe cele mai defa¬ 
vorabile: spiritul tradiţional se retrage deja cumva în 
sine, iar centrele unde este păstrat integral devin din ce 
în ce mai închise şi mai greu accesibile; generalizarea 
dezordinii corespunde exact celor ce trebuie să se întâm¬ 
ple în faza finală a vârstei sumbre - Kali-Yuga. 

Trebuie să fie limpede că spiritul modern, fiind un 
fenomen exclusiv occidental, transformă mentalitatea 
celor ce i se supun într-una occidentală, chiar dacă sunt 
orientali prin naştere; acestora le-a devenit străină orice 
fel de idee orientală iar ostilitatea lor faţă de doctrinele 
tradiţionale are ca unică scuză o totală ignoranţă. Poate 
să pară ciudat şi chiar contradictoriu că aceşti indivizi 
deveniţi nişte auxiliari ai „occidentalismului" (din punct 
de vedere intelectual sau mai degrabă împotriva orică¬ 
rei intelectualităţi adevărate) apar, în anumite cazuri - 
în plan politic - ca nişte adversari ai Occidentului; în 
fond, toate acestea nu trebuie să ne mire câtuşi de puţin, 
căci încercând să instituie în Orient diverse „naţiona- 
lisme“, ei opun în mod necesar orice „naţionalism" spiri¬ 
tului tradiţional; combaterea dominaţiei străine prin 
metode tipice Occidentului reprezintă o soluţie similară 
cu lupta dintre popoarele occidentale; dar poate aici se 
află chiar raţiunea de a fi a acestor oameni. Intr-adevăr, 
dacă asemenea mijloace au ajuns astăzi inevitabile, în¬ 
seamnă că oamenii care le pun în practică au rupt orice 

legătură cu tradiţia; ei pot fi instrumente pasagere, eli¬ 
minate apoi ca şi adversarii lor occidentali. Ar fi de altfel 
destul de logic ca ideile pe care le-au răspândit occiden¬ 
talii să se întoarcă împotriva lor, de vreme ce ele sunt 
factori de dezbinare şi distrugere; aşa va pieri, într-un 
fel sau în altul, civilizaţia modernă; nu contează dacă 
acest lucru se va întâmpla din cauza disensiunilor între 
occidentali - între naţiuni sau clase sociale - sau, aşa cum 
pretind unii, din cauza atacurilor orientalilor „occiden- 
talizaţi“ ori a unui cataclism provocat de „progresul ştiin- 
ţei“; în toate aceste cazuri, lumea occidentală e ameninţată 
de ea însăşi, de propria ei greşeală şi de propriile ei produse. 

Singura chestiune care rămâne nelămurită este dacă 
Orientul va suferi, din pricina spiritului modern, o criză 
trecătoare şi superficială sau dacă, în căderea sa, Occi¬ 
dentul va târî întreaga omenire; e dificil să dai un răs¬ 
puns azi în lipsa unor date certe; cele două spirite opuse 
sunt prezente acum, şi unul, şi celălalt, în Orient, iar forţa 
spirituală, inerentă tradiţiei şi subestimată de adversarii 
ei, poate triumfa asupra forţei materiale după ce aceasta 
îşi va fi jucat rolul, înlăturând-o la fel cum lumina risi¬ 
peşte tenebrele; vom afirma chiar că ea va triumfa cu 
siguranţă mai devreme sau mai târziu deşi e posibil ca 
victoria să fie precedată de un moment de totală întu¬ 
necare. Spiritul tradiţional nu poate pieri fiind, prin 
esenţă, superior mortii şi schimbării; dar se poate retrage 
cu desăvârşire din lumea exterioară şi atunci va fi „sfâr¬ 
şitul unei lumi“. Potrivit celor spuse până acum, realiza¬ 
rea acestei eventualităţi într-un viitor nu prea îndepărtat 
pare întru totul verosimilă; iar confuzia care, pornind 
din Occident, se răspândeşte acum în Orient, poate fi 
„începutul sfârşitului", semnul prevestitor al momentului 

când, după tradiţia hindusă, doctrina sacră se va închide 
toată într-o scoică, pentru a se ivi intactă, la răsăritul 
lumii noi. 

Dar să lăsăm anticipările de o parte şi să luăm în consi¬ 
deraţie numai evenimentele actuale: faptul că Occidentul 
a ajuns să invadeze totul e incontestabil; el s-a impus 
mai întâi în domeniul material - cel mai accesibil - acţio¬ 
nând fie prin cucerire violentă, fie prin comerţ şi aca¬ 
pararea tuturor resurselor din ţările subjugate; însă 
lucrurile merg acum şi mai departe. Animaţi de nevoia 
de prozelitism, atât de specifică lor, occidentalii au reuşit 
să infiltreze la alte popoare spiritul lor antitradiţional 
şi materialist; dacă prima formă de invazie ataca în fond 
doar trupul, aceasta din urmă otrăveşte inteligenţele şi 
ucide spiritul; prima a pregătit-o şi a făcut-o cu putinţă, 
de fapt, pe cealaltă, aşa că până la urmă instrumentul 
cu care Occidentul a izbutit să se impună pretutindeni 
rămâne forţa brutală. Nici nu putea fi altfel, de vreme 
ce aceasta e singura superioritate reală a civilizaţiei apu¬ 
sene, care în rest e inferioară din toate celelalte puncte 
de vedere. Invazia occidentală înseamnă exclusiv invazia 
materialismului sub toate formele sale; toate deghizările 
mai mult sau mai puţin ipocrite, toate pretextele „mora¬ 
liste", toate declamaţiile „umanitariste", toată abilitatea 
unei propagande care ştie să devină, la nevoie, insinuantă, 
pentru a-şi atinge scopul distrugător, nu reuşesc să mas¬ 
cheze un adevăr pe care doar naivii mai pot să-l conteste 
sau, bineînţeles, cei interesaţi în această operă realmente 
„satanică", în sensul cel mai riguros al cuvântului. 1 

1 Satan înseamnă î n ebraică „adversarul", cel care răstoarnă lu¬ 
crurile, cel care le ia pe dos; e spiritul de negaţie şi de subversiune, 

Iar lucrul cel mai extraordinar e că în momentul în 
care Occidentul invadează întreaga lume, anumite per¬ 
soane consideră potrivit să denunţe, ca pe un pericol 
ce le paralizează de spaimă, pretinsa infiltrare a ideilor 
orientale în acest Occident; iată o nouă aberaţie! Cu 
toată dorinţa noastră de a ne rezuma la consideraţii de 
ordin general, suntem obligaţi să spunem măcar câteva 
cuvinte despre o Apărare a Occidentului, publicată re¬ 
cent de dl Henri Massis, manifestare cu totul caracteris¬ 
tică stării de spirit la care ne-am referit. 

Cartea e plină de confuzii şi chiar de contradicţii, dove¬ 
dind încă o dată că mulţi dintre cei ce ar vrea să reac¬ 
ţioneze împotriva dezordinii moderne sunt prea puţin 
capabili să o facă în mod eficace, de vreme ce nu ştiu bine 
nici măcar ce anume au de combătut. Autorul afirmă în 
câteva rânduri că atacul său nu e îndreptat împotriva 
adevăratului Orient; dacă s-ar fi mărginit într-adevăr la 
critica fanteziilor „pseudoorientale“, adică a acelor teorii 
cu caracter exclusiv occidental răspândite sub diverse 
etichete înşelătoare - unul dintre numeroasele produse 
ale stării actuale de dezechilibru -, n-am putea decât să 
fim de acord cu afirmaţiile sale, cu atât mai mult cu cât 
am denunţat noi înşine, mult înaintea lui, pericolul real 
al unor asemenea lucruri, ca şi inconsistenţa lor intelec¬ 
tuală. Din păcate, autorul simte nevoia să atribuie Orien¬ 
tului nişte teorii tot^atât de fanteziste ca şi cele la care 
ne-am referit şi se sprijină în acest scop pe citate din 
câţiva orientalişti mai mult sau mai puţin „oficiali" care 


identificat cu tendinţa descendentă, „inferiorizantă", „infernală" 
în sens etimologic, cea pe care o parcurg fiinţele în procesul de 
materializare conform căruia are loc întreaga dezvoltare a civili¬ 
zaţiei moderne. 

deformează, aşa cum se întâmplă de obicei, doctrinele 
orientale până la caricatură; ce-ar zice oare autorul dacă 
alţii ar proceda la fel cu Creştinismul şi ar pretinde că-1 
judecă pornind de la lucrările unor „hipercritici" univer¬ 
sitari? Asta face domnia sa în ceea ce priveşte doctrinele 
Indiei şi ale Chinei, cu circumstanţa agravantă că occi¬ 
dentalii ale căror afirmaţii le citează nu posedă nici cele 
mai elementare cunoştinţe despre aceste doctrine, în 
timp ce colegii lor care se ocupă de Creştinism trebuie 
totuşi să aibă oarecari cunoştinţe despre acesta, chiar dacă 
ostilitatea lor faţă de tot ceea ce este religios îi împie¬ 
dică să-l înţeleagă cu adevărat. Trebuie să mărturisim, 
de altfel, cu acest prilej, că expunerile orientaliştilor noştri 
sunt atât de impregnate de ostilitatea inerentă spiritului 
antitradiţional încât ne-a fost foarte dificil să convingem 
pe anumiţi orientali de faptul că ele nu sunt rezultatul 
unei poziţii negativiste conştiente şi voluntare, ci al unei 
neînţelegeri, pur şi simplu; am dori, de asemenea, să-l 
întrebăm pe dl Massis dacă i se pare potrivit să atace 
tradiţia altor popoare atunci când intenţionează reconsti¬ 
tuirea celei proprii. Vorbim de oportunitatea acestui 
demers fiindcă, în fond, domnia sa abordează chestiunea 
doar în plan politic; pentru noi, care ne plasăm într-un 
cu totul alt punct de vedere, acela al intelectualităţii 
pure, singura problemă e cea a adevărului; dar probabil 
acesta e un punct de vedere mult prea înalt şi liniştit 
pentru ca polemiştii să-l găsească interesant şi ne îndoim 
chiar că grija pentru adevăr poate ocupa un loc impor¬ 
tant în preocupările lor. 2 

2 Ştim că dl Massis are cunoştinţă de lucrările noastre dar 
se abţine cu grijă să le pomenească fiindcă s-ar împotrivi tezei 

DlMassis critică ceea ce el numeşte „propagandiştii 
orientali' 1 , expresie contradictorie în sine pentru că spi¬ 
ritul de propagandă este, precum am spus adesea, carac¬ 
teristic exclusiv Occidentului; e limpede deci că autorul 
se înşală undeva în demersul său. De fapt, printre propa¬ 
gandiştii vizaţi de el putem distinge două grupuri, din 
care unul e forriiat din occidentalii propriu-zişi; e de-a 
dreptul comic, dacă nu cumva e semnul celei mai deplo¬ 
rabile ignorante în ceea ce priveşte Orientul, ca ruşii şi 
germanii să fie socotiţi printre reprezentanţii spiritului 
oriental; autorul face unele observaţii foarte juste despre 
ei, dar nu îi descrie cu precizie drept ceea ce sunt. La acest 
prim grup noi am adăuga şi pe „teozofii“ anglo-saxoni, 
ca şi pe toţi fondatorii unor secte de acelaşi gen, a căror 
terminologie orientală - doar o mască menită să le im¬ 
pună în ochii naivilor şi ai oamenilor prost informaţi - 
ascunde idei pe atât de străine adevăratului Orient, pe 
cât sunt de dragi Occidentului modern; mai periculoşi 
de altfel decât filozofii, fiindcă proclamă un „ezoterism" 
pe care îl simulează în mod fraudulos, ei atrag spiritele 
sătule de speculaţii „profane" şi dezorientate în mijlocul 
haosului contemporan; ne miră că dl Massis nu vorbeşte 
aproape deloc despre ei. Cel de-al doilea grup se com¬ 
pune din acei orientali occidentalizaţi despre care vorbeam 


sale; procedeul ni se pare cel puţin lipsit de francheţe. Dar ne 
socotim fericiţi că am fost trecuţi sub tăcere, fiind scutiţi astfel 
de a vedea amestecate în polemici dezagreabile lucruri care, prin 
natura lor, trebuie să rămână deasupra oricărei discuţii; specta¬ 
colul incomprehensiunii „profane" conţine întotdeauna ceva peni¬ 
bil, cu toate că adevărul „doctrinei sacre" e, fără îndoială, prea 
înalt pentru a fi afectat de asemenea deformări. 

adineaori, care sunt la fel de ignoranţi ca şi cei dintâi 
în ceea ce priveşte adevărata doctrină orientală şi deci 
cu totul incapabili să o răspândească în Occident, presu¬ 
punând că ar avea această intenţie; de fapt, scopul pe 
care şi-l propun e cu totul altul, fiindcă ei urmăresc să 
distrugă această doctrină chiar în Orient şi să prezinte 
în acelaşi timp occidentalilor un Orient modernizat, orga¬ 
nizat după teoriile ce le-au fost predate în Europa sau 
în America; veritabili agenţi ai celei mai nefaste propa¬ 
gande occidentale - căci atacă direct inteligenţa -, ei 
reprezintă un pericol pentru Orient şi nu pentru Occi¬ 
dent. Cât despre adevăraţii orientali, dl Massis nu men¬ 
ţionează nici măcar unul; i-ar fi fost, de altfel, greu s-o 
facă pentru că nu cunoaşte cu siguranţă nici unul; impo¬ 
sibilitatea de a cita numele unui oriental neoccidentalizat 
ar fi trebuit să-i dea de gândit şi să-l convingă de inexis¬ 
tenţa „propagandiştilor orientali". 

Deşi nu ne stă în obicei să vorbim despre noi înşine, 
ne vedem siliţi să declarăm explicit că, după ştiinţa noas¬ 
tră, nimeni n-a expus în Occident idei orientale auten¬ 
tice în afară de autorul prezentei cărţi; demersul nostru 
are însă absolut aceleaşi criterii ca şi cel pe care, forţat 
de împrejurări, l-ar fi întreprins orice oriental; lipsit deci 
de cea mai mică intenţie de „propagandă" sau „vulga¬ 
rizare", el vizează numai spiritele capabile să pătrundă 
doctrinele în fondul lor, fără a avea nevoie de denaturări 
pentru a deveni accesibile; vom adăuga că, în ciuda decă¬ 
derii intelectualităţii occidentale, cei care înţeleg sunt 
mai puţin rari decât am fi bănuit, chiar dacă rămân, evi¬ 
dent, o minoritate infimă. Sigur că un asemenea demers 
e străin de abordarea aleasă de dl Massis, poate nu atât 
cu scopul de a-şi servi cauza, deşi caracterul politic al 

cărţii îndreptăţeşte o asemenea presupunere; să spunem, 
cu cea mai mare bunăvoinţă, că dânsul a adoptat acest 
gen fiindcă a fost tulburat de spaima generată de presen¬ 
timentul unei distrugeri mai mult sau mai puţin apro¬ 
piate a civilizaţiei occidentale; spre părerea noastră de 
rău, el nu a putut să discearnă limpede adevăratele cauze 
care ar putea declanşa distrugerea, deşi dă dovadă pe alo¬ 
curi de o îndreptăţită severitate faţă de multe aspecte 
ale lumii moderne. Tocmai de aceea, de fapt, teza sa este 
permanent oscilantă: pe de o parte, el nu-şi identifică 
cu precizie adversarii pe care ar trebui să-i combată, pe 
de alta, „tradiţionalismul* 1 său îl face să ignore total 
esenţa tradiţiei pe care o confundă în mod vizibil cu un 
soi de „conservatorism** politico-religios de factură abso¬ 
lut exterioară. 

Spuneam că mintea dlui Massis e tulburată de teamă; 
cea mai bună dovadă este atitudinea uimitoare, ba chiar 
de neconceput, pusă pe seama aşa-zişilor „propagandişti 
orientali**: ei ar fi mânaţi de o ură teribilă împotriva 
Occidentului şi pentru a-1 submina ei ar încerca să-i 
inculce propriile doctrine, adică să-i dăruiască ceea ce 
au mai preţios - substanţa însăşi, miezul spiritului lor! 
Contradictorie în sine, o asemenea ipoteză nu poate stârni 
decât stupefacţie: teza laborios eşafodată se prăbuşeşte 
pe loc şi se pare că autorul nu i-a sesizat lipsa de verosi¬ 
militate; nu putem crede că a fost conştient de şubre¬ 
zenia ei şi că domnia sa a contat pe lipsa de clarviziune 
a cititorilor spre a-i face să o accepte. Oricine îşi dă 
seama, fără a reflecta prea mult, nici prea profund, că 
prima reacţie a unor eventuali aprigi duşmani ai Occi¬ 
dentului ar consta în ascunderea propriei doctrine şi păzi- 
rea ei cu grijă, pentru a bloca orice posibilitate de acces 

al occidentalilor; acest reproş a fost deja formulat la 
adresa orientalilor şi ar putea părea motivat. Lucrurile 
stau însă cu totul altfel: reprezentanţii autentici ai doctri¬ 
nelor tradiţionale nu urăsc pe nimeni iar rezerva lor por¬ 
neşte doar din faptul că socotesc absolut inutilă expunerea 
anumitor adevăruri în faţa unor oameni incapabili să 
le înţeleagă; niciodată însă ei nu au refuzat să împărtă¬ 
şească învăţătura celor care, indiferent de origine, posedă 
„calificările" necesare; sunt oare ei de vină dacă printre 
aceştia se află prea puţini occidentali? Pe de altă parte, 
cine poartă răspunderea faptului că, indiferentă mai întâi 
faţă de occidentali, marea masă a orientalilor a ajuns să 
le fie ostilă? Oare e de vină elita orientală, dedicată inte¬ 
gral contemplaţiei intelectuale şi rezervată faţă de orice 
agitaţie exterioară sau, mai degrabă, occidentalii înşişi, 
care au făcut tot ce le-a stat în putinţă pentru ca prezenţa 
lor să devină odioasă şi intolerabilă? E de ajuns să punem 
problema corect şi răspunsul vine de la sine; chiar admi¬ 
ţând că, după o îndelungată răbdare, orientalii ar vrea 
să redevină propriii lor stăpâni, cine le-ar putea critica 
dorinţa? E adevărat însă că, amestecate cu unele porniri 
pătimaşe, lucrurile pot căpăta nuanţe diverse, ba chiar 
contradictorii: astfel, rezistenţa unei naţiuni occidentale 
în faţa invaziei străine e numită „patriotism" şi e profund 
elogiată; întreprinsă de un popor al Orientului, ea se 
cheamă „fanatism" ori „xenofobie" şi stârneşte doar 
dispreţ şi ură. Oare europenii nu pretind că impun pre¬ 
tutindeni dominaţia, în numele „Legalităţii", „Liber¬ 
tăţii", „Dreptăţii" şi „Civilizaţiei" interzicând celorlalţi 
să trăiască şi să gândească altfel decât ei? Veţi fi desigur 
de acord că „moralismul" e într-adevăr un lucru admi¬ 
rabil, dacă nu cumva veţi prefera să conchideţi ca mine 

că, în afara câtorva excepţii, cu atât mai demne de stimă 
cu cât sunt mai rare, în Occident nu mai există astăzi 
decât două feluri de oameni, tot atât de neinteresanţi 
unii ca si ceilalţi: naivii care se lasă înşelaţi de cuvinte 
mari şi cred în „misiunea lor civilizatoare", inconştienţi 
de barbaria materialistă în care se scaldă, şi abilii, care 
exploatează această stare de spirit pentru a-şi satisface 
instinctele de violenţă şi de cupiditate. Ceea ce e absolut 
sigur însă e că orientalii nu ameninţă pe nimeni şi nici 
nu se gândesc să invadeze Occidentul în vreun fel; ei au 
pentru moment destule de făcut pentru a se apăra împo¬ 
triva opresiunii europene, ce riscă să le mineze până şi 
spiritul; şi e cel puţin curios să constaţi că agresorii po¬ 
zează în victime. 

Această clarificare era necesară întrucât anumite lucruri 
trebuie spuse: dar nu mai e cazul să insistăm, teza „apără¬ 
torilor Occidentului" fiind cât se poate de fragilă şi de 
inconsistentă. Am abandonat, de fapt, în mod excep¬ 
ţional rezerva obişnuită de a ne referi la individualităţi, 
citindu-1 pe dl Henri Massis, doar fiindcă el reprezintă 
un anume aspect al mentalităţii contemporane ce nu poate 
fi trecut cu vederea într-un studiu despre starea lumii 
moderne. Cum ar putea oare acest „tradiţionalism" de 
ordin inferior, îngust, opac şi în mare parte artificial să 
se opună în mod real şi eficace unui spirit cu care împăr¬ 
tăşeşte atâtea prejudecăţi? Şi de-o parte, şi de cealaltă 
domneşte de fapt cam aceeaşi necunoaştere a adevăra¬ 
telor principii, aceeaşi înclinaţie de a nega tot ceea ce 
depăşeşte un anumit orizont limitat, aceeaşi incapacitate 
de a înţelege existenţa unor civilizaţii diferite, aceeaşi 
superstiţie a „clasicismului" greco-latin. Reacţia este inte¬ 
resantă pentru noi doar fiindcă trădează nemulţumirea 

unora dintre contemporani faţă de starea actuală a lucru¬ 
rilor, o nemulţumire care şi-ar putea găsi alte modalităţi 
de manifestare, mai coerente şi mai eficace; pentru mo¬ 
ment, totul rămâne însă haotic şi rezultatele sunt greu 
de prevăzut. Ar fi poate util să precizăm totuşi unele 
aspecte strâns legate de destinul lumii actuale care vor 
servi astfel şi drept concluzii ale studiului de faţă în măsura 
în care se pot trage concluzii fără a oferi ignoranţei „pro¬ 
fane" o ocazie de a reacţiona în mod superficial, adică 
dezvoltând în mod imprudent consideraţii ce n-ar putea 
fi justificate prin metode obişnuite. Nu suntem dintre 
aceia care cred că orice poate fi spus oricum, mai ales 
când, ieşind din domeniul doctrinei, intrăm în cel al apli¬ 
caţiilor ei; tocmai aici se impun unele rezerve şi inter¬ 
vin chestiuni de oportunitate absolut legitime, străine 
însă de anumite temeri puerile iscate de ignoranţa unor 
oameni care, după o proverbială expresie hindusă, „iau 
frânghia drept şarpe". Cu sau fără voie, lucrurile ce tre¬ 
buie spuse vor fi spuse pe măsură ce o vor cere împreju¬ 
rările; nici eforturile interesate ale unora, nici ostilitatea 
inconştientă a altora nu vor putea împiedica dezvăluirea 
lor; pe de altă parte, nerăbdarea celor cuprinşi de ritmul 
febril al lumii moderne, doritori să ştie totul dintr-odată, 
nu va determina cunoaşterea lor în exterior mai repede 
decât se cuvine; cei din urmă se vor putea măcar con¬ 
sola cu gândul că mersul accelerat al evenimentelor le 
va da, desigur, în curând satisfacţie; bine ar fi să nu re¬ 
grete atunci o pregătire neîndestulătoare pentru a do¬ 
bândi o cunoaştere la care aspiră adeseori mai mult din 
entuziasm decât datorită unui discernământ veritabil! 

Studiul nostru şi-a propus să arate în ce fel aplicarea 
datelor tradiţionale permite soluţionarea problemelor 
ce se impun rezolvate în prezent, să explice starea actuală 
a umanităţii terestre şi să judece din perspectiva adevă¬ 
rului, iar nu a regulilor convenţionale ori a înclinaţiilor 
sentimentale, tot ceea ce constituie specificul civilizaţiei 
moderne. N-am avut, de altfel, pretenţia de a epuiza 
subiectul, nici de a-1 trata în detaliu sau de a-i dezvolta 
fiecare aspect în întregime; păstrând în permanenţă legă¬ 
tura cu principiile, viziunea noastră este, în mod obliga¬ 
toriu, esenţialmente sintetică şi nu analitică, precum 
aceea proprie ştiinţei „profane' 1 ; însă tocmai fiindcă este 
sintetică, o asemenea viziune înaintează mult mai departe, 
în sensul unei reale explicaţii, decât o analiză oarecare 
ce nu dispune decât de o simplă valoare descriptivă. Ni 
se pare că am spuscotuşi destule pentru ca toţi cei capa¬ 
bili de înţelegere să deducă, singuri, măcar o parte din 
consecinţele cuprinse implicit în prezentarea noastră; 
aceştia trebuie să fie convinşi că o astfel de abordare le 
va fi cu mult mai utilă decât o lectură lipsită de reflecţie 
şi meditaţie; lucrarea noastră e concepută tocmai ca un 
punct de plecare potrivit pentru reflecţie şi meditaţie, 

ca sprijin suficient pentru înălţarea dincolo de multi¬ 
tudinea sterilă a opiniilor individuale. 

Ne mai rămâne să spunem câteva cuvinte despre ceea 
ce am numi importanţa practică a unui studiu ca cel de 
faţă: dacă ne-am fi concentrat asupra doctrinei metafizice 
pure, pentru care orice aplicaţie este contingenţă, întâm¬ 
plătoare, am fi putut neglija foarte bine aspectul practic; 
însă în acest caz e vorba tocmai de aplicaţii. Dincolo 
de orice valoare practică, aplicaţiile au de altfel o dublă 
raţiune de a fi: ele reprezintă consecinţele legitime ale 
principiilor, dezvoltări normale ale unei doctrine care, 
fiind una şi universală, trebuie să cuprindă toate nivelu¬ 
rile realităţii, fără excepţie; ele sunt în acelaşi timp, pentru 
unii cel puţin, mijloace de pregătire spre a se ridica la 
cunoaşterea superioară aşa cum e înţeleasă ea de către 
„ştiinţa sacră“. Pe deasupra, în cazul când ne aflăm în 
domeniul aplicaţiilor, este perfect legitim să le consi¬ 
derăm în sine, cu valoarea lor proprie, fără însă a neglija 
din această cauză legătura lor cu principiile - acest peri¬ 
col e extrem de real, de vreme ce tocmai el a dus la dege- 
nerescenţa din care s-a ivit „ştiinţa profană“, însă el poate 
fi uşor evitat de către cei care ştiu că totul decurge şi 
depinde în întregime de intelectualitatea pură, că tot ceea 
ce nu porneşte în mod conştient de la ea este doar ilu¬ 
zoriu. Am spus deja de nenumărate ori că totul trebuie 
să înceapă de la cunoaştere: cunoaşterea, situată aparent 
la cea mai mare depărtare de ordinea practică, dispune 
totuşi de o eficacitate maximă în acest domeniu pentru 
că fără cunoaştere nimic nu se poate împlini cu adevărat, 
aici ca şi pretutindeni, ci se reduce la o agitaţie vană şi 
superficială. Revenind acum la problema noastră, vom 
spune că, dacă toţi oamenii ar înţelege efectiv ce anume 

e lumea modernă, această lume ar dispărea pe dată, 
existenţa sa fiind, ca şi aceea a ignoranţei sau a oricărei 
alte limitări, pur negativă: lumea modernă nu trăieşte 
decât prin negarea adevărului tradiţional şi suprauman. 
Transformarea s-ar produce atunci fără nici o catastrofă, 
soluţie ce pare însă aproape imposibilă pe orice altă cale; 
ne înşelăm oare atunci când afirmăm că o asemenea cu¬ 
noaştere poate avea consecinţe practice realmente incal¬ 
culabile? Pe de altă parte, pare, din nefericire, la fel de 
greu de admis ca toţi oamenii să ajungă la o asemenea 
cunoaştere, de care majoritatea sunt astăzi chiar mai 
departe ca oricând; e adevărat că n-ar fi nevoie de aşa ceva, 
ci ar fi de ajuns o elită puţin numeroasă, dar suficient de 
solid constituită pentru a orienta marea masă umană, 
capabilă să-i urmeze sugestiile fără a-şi da măcar seama 
de existenţa sau mijloacele ei de acţiune; mai e oare cu 
putinţă formarea unei asemenea elite în Occident? 

Nu intenţionăm să revenim asupra rolului, evocat 
deja de noi cu alte prilejuri, pe care o elită intelectuală 
e chemată să-l joace în toate posibilele variante ale unui 
viitor mai mult sau mai puţin iminent. Ne vom mărgini 
doar la a spune următoarele: indiferent de modalităţile 
prin care se efectuează schimbarea, adică trecerea de la 
o lume la alta, indiferent dacă e vorba de un ciclu mai 
lung sau de unul mai scurt şi indiferent dacă pare o rup¬ 
tură bruscă, schirhbarea nu implică niciodată o discon¬ 
tinuitate absolută, întrucât există o înlănţuire cauzală 
a tuturor ciclurilor. Dacă elita la care ne-am referit va 
ajunge să se constituie cât mai este încă vreme, ea ar 
putea pregăti condiţii pentru ca schimbarea să se pro¬ 
ducă în mod cât mai favorabil, astfel încât tulburarea 
inerentă fenomenului să fie redusă la minimum; iar dacă 

violenţa nu va putea fi evitată, elita va avea totuşi o sar¬ 
cină, poate şi mai însemnată, şi anume să contribuie la 
conservarea a tot ceea ce trebuie să supravieţuiască din 
lumea prezentă pentru a servi la construcţia lumii viitoare. 
E limpede că nu trebuie aşteptat finalul cursului descen¬ 
dent al lumii pentru a pregăti ascensiunea restauratoare, 
din moment ce se ştie că aceasta va avea loc cu siguranţă, 
chiar dacă precedată de un cataclism inevitabil; truda 
elitei va fi oricum fertilă, atât în ceea ce priveşte bene¬ 
ficiul ce-i va reveni direct, cât şi în privinţa rezultatelor 
ulterioare ce vor afecta umanitatea în ansamblul ei. 

Iată cum se cuvine să fie abordată chestiunea: elita 
civilizaţiilor orientale există încă şi, chiar admiţând că 
se va reduce numeriedin cauza invaziei moderne, ea va 
rezista totuşi până la capăt, fiind singura în stare să 
păstreze depozitul nepieritor al tradiţiei şi să asigure 
transmiterea a tot ceea ce a fost păstrat. Occidentul şi-a 
pierdut, dimpotrivă, elita; nu ştiu dacă ea se va reînchega 
înainte de sfârşitul epocii noastre, deci dacă lumea occi¬ 
dentală, în pofida devierii sale, va juca mereu un rol în 
această operă de păstrare şi de transmitere; dacă nu se 
va întâmpla aşa, civilizaţia ar pieri în mod sigur, căci 
nici unul dintre elementele ei, complet secătuite de spirit 
tradiţional, nu va mai putea fi folosit în viitor. Astfel 
pusă, problema e poate secundară în ceea ce priveşte 
rezultatele finale, dar prezintă interes dintr-un punct de 
vedere relativ, demn de luat în seamă atunci când ne 
ocupăm de condiţiile particulare ale epocii în care trăim. 
In principiu, ne-am putea mărgini să spunem că lumea 
occidentală reprezintă parte a unui ansamblu din care 
s-a rupt la începutul timpurilor moderne; în ultima fază 
de integrare a ciclului, toate elementele acestui ansamblu 

îşi vor regăsi locul, ceea ce nu implică neapărat o consti¬ 
tuire prealabilă a tradiţiei occidentale, care se poate păstra 
doar ca o virtualitate permanentă în sânul propriului 
principiu în afara formei speciale pe care a căpătat-o 
într-un anume moment determinat. O spunem doar cu 
titlu de indicaţie, deoarece, pentru a aprofunda această 
chestiune, ar fi necesară discutarea raporturilor dintre 
tradiţia primordială şi tradiţiile subordonate, subiect 
prea larg pentru a ne permite să-l dezvoltăm aici. Ultima 
variantă ar fi cea mai defavorabilă pentru lumea occiden¬ 
tală, iar starea sa actuală ne face să credem că, din nefericire, 
ea va fi şi varianta reală; sunt totuşi, precum spuneam, 
şi semne care ne îngăduie să nu ne pierdem definitiv spe¬ 
ranţa într-o soluţie mai bună. 

In Occident există acum un număr, mai mare decât 
s-ar crede, de oameni care încep să-şi dea seama de ceea 
ce lipseşte civilizaţiei apusene; reacţiile lor se reduc însă 
la aspiraţii vagi sau la căutări adeseori sterile, dacă nu 
chiar la simple rătăciri, din lipsă de date reale - singurele 
pe care şi-ar putea întemeia eforturile -, precum şi din 
lipsa unei organizări care să le furnizeze îndrumarea doc¬ 
trinară necesară. Nu ne referim, desigur, la cei care au 
găsit deja o orientare în tradiţiile orientale şi ca atare nu 
mai aparţin, din punct de vedere intelectual, Occiden¬ 
tului; ei reprezintă de altfel o excepţie şi nu pot face în 
nici un caz parte integrantă dintr-o elită occidentală, ci 
constituie o prelungire a elitelor orientale, care poate 
deveni o punte de legătură dintre acestea şi elita occi¬ 
dentală în ziua când aceasta se va fi constituit; asemenea 
elită se poate cristaliza numai printr-o iniţiativă occi¬ 
dentală şi aici apare marea dificultate. Iniţiativa se poate 
manifesta în două chipuri: fie că Occidentul îşi va găsi 

mijloacele în sine însuşi, printr-o întoarcere directă la 
tradiţia proprie, asemănătoare unei treziri spontane a 
posibilităţilor sale latente, fie că anumite elemente occi¬ 
dentale vor împlini munca de constituire cu ajutorul 
unei cunoaşteri a doctrinelor orientale, o cunoaştere ce 
nu va putea fi decât indirectă - pentru că aceşti oameni 
trebuie să rămână occidentali - dar pe care ei ar putea-o 
dobândi printr-o influenţă secundă tocmai de la inter¬ 
mediari cum sunt cei la care ne-am referit mai sus. Prima 
ipoteză e foarte puţin verosimilă, fiindcă implică exis¬ 
tenţa unui centru occidental în care spiritul tradiţional 
să se fi păstrat integral. Spuneam însă că, în ciuda anumi¬ 
tor afirmaţii, existenţa unui asemenea centru pare aproa¬ 
pe imposibilă; să analizăm deci a doua ipoteză. 

Pentru formarea unei elite ar fi, dacă nu indispensa¬ 
bilă, în orice caz de mare ajutor, găsirea unui punct de 
sprijin într-o organizaţie occidentală care să existe efec¬ 
tiv; or, singura organizaţie cu caracter tradiţional, păstră¬ 
toare a unei doctrine susceptibile să furnizeze baza 
potrivită pentru o asemenea întreprindere este Biserica 
catolică. Ar fi de ajuns ca, fără a schimba cu nimic forma 
religioasă sub care se prezintă în exterior, doctrina să-şi 
recapete sensul profund, prezent în miezul ei, dar uitat 
de actualii săi reprezentanţi, la fel cum a fost uitată şi 
unitatea ei esenţială cu celelalte forme tradiţionale; cele 
două aspecte sunt, de altfel, inseparabile. Ar fi o realizare 
a Catolicismului în adevăratul sens al cuvântului care, 
etimologic, exprimă ideea de „universalitate 1 ', adesea pier¬ 
dută din vedere de cei care ar vrea să facă din Catolicism 
o entitate pur occidentală, fără nici o legătură efectivă 
cu alte tradiţii; am putea spune că, în actuala stare de 
lucruri, Catolicismul are doar o existenţă virtuală, de 

vreme ce nu mai aflăm în el conştiinţa universalităţii; 
nu e mai puţin adevărat că existenţa unei organizaţii cu 
acest nume indică o posibilă bază pentru reconstituirea 
spiritului tradiţional în accepţia sa completă, cu atât mai 
mult cu cât ea a servit deja în Evul Mediu drept suport 
al acestui spirit în lumea occidentală. N-ar fi vorba deci 
decât de o reconstituire a ceea ce a existat înaintea devie¬ 
rii moderne, cu adaptările necesare la condiţiile unei alte 
epoci; iar dacă unii se miră sau protestează împotriva 
unei astfel de idei o fac pentru că, poate fără să-şi dea 
seama şi împotriva vrerii lor, au ajuns atât de impregnaţi 
de spiritul modern încât au pierdut cu desăvârşire sensul 
unei tradiţii din care le-a mai rămas doar „coaja“. Ar fi de 
mare însemnătate să ştim în ce măsură formalismul „lite¬ 
rei" - încă una dintre varietăţile „materialismului", aşa 
cum îl defineam mai sus - a sufocat definitiv spiritua¬ 
litatea sau dacă aceasta din urmă e doar trecător întu¬ 
necată, capabilă să se trezească chiar în sânul organizaţiei 
existente. Numai cursul evenimentelor viitoare ne va 
îngădui s-o aflăm. 

S-ar putea, de altfel, ca tocmai aceste evenimente să 
impună conducătorilor Bisericii catolice, mai devreme 
sau mai târziu, ca pe o necesitate ineluctabilă, o atitudine 
a cărei importanţă în ceea ce priveşte intelectualitatea pură 
ei nu o înţeleg; ar fi, fără îndoială, regretabil ca numai cir¬ 
cumstanţe atât de‘contingente cum sunt cele din dome¬ 
niul politic, izolate complet de orice principiu superior, 
să le dea de gândit; dar e firesc ca ocazia de a-şi dezvolta 
posibilităţile latente să apară fiecăruia în modalităţile cele 
mai potrivite propriei sale puteri de înţelegere la un mo¬ 
ment dat. Vom spune de aceea că, faţă de agravarea unei 
dezordini din ce în ce mai generalizate, se impune apelul 

la unirea tuturor forţelor spirituale care exercită încă o 
acţiune în lumea exterioară, atât occidentală cât şi orien¬ 
tală; iar în Occident singura forţă rămasă e Biserica cato¬ 
lică. Stabilirea unui contact cu reprezentanţii tradiţiilor 
orientale ar fi salutară, ca prim pas şi punct de pornire 
posibil, pentru cristalizarea unei veritabile înţelegeri, pe 
care simpla apropiere exterioară şi „diplomatică 1 ' nu o 
poate suplini decât în mod iluzoriu şi fără consecinţele 
dorite. S-ar ajunge astfel la ceea ce trebuia să fie începutul 
normal al eforturilor, anume acordul asupra principiilor 
acord a cărei condiţie necesară şi suficientă ar fi ca repre¬ 
zentanţii Occidentului să redevină cu adevărat conştienţi 
de aceste principii, precum au rămas întotdeauna cei ai 
Orientului. Adevărata înţelegere nu se poate realiza, repe¬ 
tăm, decât pornind de sus şi din interior, deci în dome¬ 
niul pe care îl putem numi intelectual sau spiritual căci, 
pentru noi, cele două cuvinte au, în fond, exact aceeaşi 
semnificaţie; o dată stabilită la acest nivel, înţelegerea 
s-ar instaura în mod firesc şi în celelalte domenii la fel 
cum o dată afirmat un principiu toate consecinţele sale 
implicite pot fi deduse şi „explicitate". O singură piedică 
se poate ivi pe acest drum şi anume prozelitismul occiden¬ 
tal, incapabil să admită că există situaţii în care „aliaţii" 
nu-ţi sunt câtuşi de puţin „supuşi"; pentru a spune lucru¬ 
rilor pe nume, e vorba de incapacitatea de a-i înţelege 
pe ceilalţi, incapacitate al cărei corolar este şi prozelitis¬ 
mul; va putea fi depăşită oare această piedică? In cazul 
persistenţei ei, elita va trebui să se sprijine, pentru a se 
constitui, doar pe efortul celor calificaţi prin capacitate 
intelectuală proprie, în afara oricărui mediu deja creat 
şi, bineînţeles, pe ajutorul Orientului; munca ei ar fi mai 
dificilă şi acţiunea s-ar putea desfăşura doar pe termen 

lung, fiind necesară mai întâi o perioadă de creare a instru¬ 
mentelor pe care, altfel, le-ar fi putut avea deja la dispo¬ 
ziţie; dar, oricât ar fi de mari, dificultăţile nu sunt de 
natură să împiedice ceea ce trebuie oricum să se împli¬ 
nească într-un fel sau altul. 

Considerăm deci oportun să mai adăugăm urmă¬ 
toarele: există încă de pe acum în lumea occidentală 
indicii ale unei mişcări, deocamdată imprecise, dar care 
poate şi trebuie să ducă în mod normal la reconstituirea 
unei elite intelectuale, în cazul în care dezvoltarea nu 
i-ar fi oprită de dezlănţuirea rapidă a vreunui cataclism. 
Nu mai e nevoie să spunem că Biserica ar avea tot 
interesul, dat fiind rolul ei în viitor, să o ia înainte şi 
să sprijine această mişcare, nu să se izoleze, lăsând-o să 
se desfăşoare în mod independent, pentru a fi obligată 
apoi s-o urmeze în vederea menţinerii unei influenţe 
pe care ar putea-o pierde; nu e nevoie să adoptăm un 
punct de vedere prea elevat, nici prea greu accesibil pen¬ 
tru a înţelege că Biserica ar fi principalul beneficiar al 
unei asemenea atitudini care, departe de a-i solicita vreun 
compromis de ordin doctrinar, ar avea, dimpotrivă, ca 
rezultat debarasarea ei de orice infiltrare a spiritului mo¬ 
dern, cât şi avantajul unei perfecte menţineri a formelor 
exterioare. Ar fi paradoxal ca realizarea integrală a unui 
Catolicism să se petreacă fără participarea Bisericii 
catolice, care s-ar vedea astfel pusă în ciudata situaţie de 
a accepta să fie apărată împotriva celor mai teribile 
asalturi pe care le-a avut de înfruntat vreodată, viitorii 
apărători fiind tocmai oamenii desconsideraţi şi sus¬ 
pectaţi, fără temei, de către conducătorii actuali ai Bise¬ 
ricii sau de cei lăsaţi să vorbească în numele ei; ne-ar 
părea rău să se întâmple aşa dar, pentru ca lucrurile să 

nu ajungă aici, ar fi momentul ca toţi cei cărora poziţia 
le conferă responsabilităţi importante să acţioneze în 
deplină cunoştinţă de cauză şi să nu mai îngăduie mina¬ 
rea unor încercări cu multe consecinţe benefice din cauza 
lipsei de înţelegere sau a relei-credinţe a câtorva indivizi, 
mai mult sau mai puţin subalterni, lucru ce s-a mai întâm¬ 
plat deja şi este încă un semn al dezordinii din ce în ce 
mai accentuate care a ajuns să domnească pretutindeni. 
Ştim prea bine că nimeni nu ne va mulţumi pentru aceste 
avertismente lansate în mod independent şi cu totul 
dezinteresat; vom continua însă, atunci când va fi nece¬ 
sar şi sub forma cea mai potrivită împrejurărilor, să 
spunem ceea ce trebuie spus. Rezumăm aici câteva con¬ 
cluzii la care am ajuns conduşi de anumite „experienţe 11 
foarte recente, întreprinse, fără îndoială, pe teren pur 
intelectual; nu intenţionăm să intrăm deocamdată în 
detalii, puţin interesante de altfel în sine; dar putem 
afirma că nimic din cele spuse înainte nu a fost aşternut 
pe hârtie fără o matură chibzuinţă. Ar fi de asemenea 
absolut inutil să ni se replice cu arguţii filozofice, pe 
care nu vrem să le luăm în seamă; vorbim cu seriozitate 
despre lucruri serioase şi nu avem timp de pierdut în 
dispute verbale lipsite pentru noi de orice interes; înţe¬ 
legând să rămânem departe de orice polemică, de orice 
dispută între şcoli şi partide, refuzăm să ne lăsăm cata¬ 
logaţi sub una dintre acele etichete occidentale pe care con¬ 
temporanii se grăbesc să le aplice pretutindeni, fiindcă 
nu e nici una care să ni se potrivească; dacă suntem sau 
nu pe placul unora nu importă, căci nimic nu ne poate 
face să ne schimbăm atitudinea în această privinţă. 

Se cuvine să adresăm acum un avertisment celor care, 
prin aptitudini pentru o înţelegere superioară, dacă nu 

printr-un grad de cunoaştere atinsă efectiv, par meniţi 
să devină elementele unei viitoare elite posibile. Este 
neîndoielnic că spiritul modern, cu adevărat „diabolic 1 ' 
în toate sensurile cuvântului, încearcă prin orice mij¬ 
loace să împiedice aceste elemente, deocamdată izolate 
şi dispersate, să câştige coeziunea necesară pentru exer¬ 
sarea unei acţiuni reale asupra mentalităţii generale; cei 
care sunt conştienţi de scopul către care trebuie să tindă 
eforturile lor nu trebuie să se lase aşadar descurajaţi de 
dificultăţile ce li se vor ivi în cale, de orice natură ar fi 
ele. Cei ce n-au ajuns încă la punctul din care o direcţie 
infailibilă îi menţine pe calea adevărată fără putinţă de 
rătăcire trebuie să ştie că îi pot ameninţa oricând deviaţii 
grave; se cere, de aceea, o mare prudenţă, o vigilenţă dusă, 
am spune, chiar până la neîncredere pentru că „adver¬ 
sarul", care nu e încă învins definitiv, ştie să ia chipuri 
dintre cele mai felurite şi mai neaşteptate. Se poate ca 
unii dintre cei ce cred că au scăpat de influenţa „materialis¬ 
mului" modern să se lase înşelaţi de aspecte aparent opuse 
acestuia, dar situate în realitate la acelaşi nivel; şi, dată 
fiind înclinaţia spirituală occidentală, se cuvine să-i pre¬ 
venim contra atracţiei pe care pot s-o exercite asupra 
lor „fenomenele" mai mult sau mai puţin extraordinare 
din care provin în mare parte toate erorile „neospiritua- 
liste"; acest pericol se va agrava, cu siguranţă, pentru 
că forţele obscure care întreţin starea actuală de dezor¬ 
dine folosesc aceste fenomene ca pe unul dintre cele mai 
puternice mijloace de acţiune. Nu ne aflăm probabil prea 
departe de vremea vestită în cuvântul, deja pomenit, al 
Evangheliei: „Căci se vor ridica hristoşi mincinoşi şi 
prooroci mincinoşi şi vor face semne mari şi minuni 
ca să amăgească, de va fi cu putinţă, şi pe cei aleşi." 

„Aleşii“ sunt, după cum o spune şi numele, cei care fac 
parte din „elită“, înţeleasă în plinătatea sensului ei ade¬ 
vărat; de aceea, ţinem la acest termen, în ciuda demo¬ 
netizării lui în lumea „profană* 1 ; cei aleşi nu mai pot fi 
amăgiţi, dată fiind „realizarea** interioară la care au ajuns; 
nu tot aşa stau lucrurile cu cei care, dăruiţi cu posibilităţi 
de cunoaştere, sunt deocamdată doar „chemaţi**; de aceea 
şi zice Evanghelia: „mulţi chemaţi, puţini aleşi**. Vine 
o vreme când va fi foarte greu „să se aleagă neghina de 
grâu**, să se opereze ceea ce teologii numesc „deosebirea 
duhurilor**, deoarece manifestările dezordonate se vor 
înmulţi şi se vor intensifica, iar cei ce ar trebui să călău¬ 
zească mulţimile greşesc din lipsă de cunoaştere, fiind 
adesea doar „călăuze oarbe**. Se va vedea atunci dacă în 
atari împrejurări subtilităţile dialectice mai sunt de vreun 
folos, dacă e de ajuns o „filozofie**, fie ea cea mai bună 
dintre toate, pentru a stăvili dezlănţuirea „puterilor infer- 
nale“; avem aici de-a face cu încă o iluzie care atrage pe 
mulţi dintre cei ce ignoră caracterul intelectualităţii pure 
şi îşi închipuie că o cunoaştere pur filozofică - în cazul 
cel mai favorabil, umbra unei cunoaşteri adevărate - ar 
fi în stare să remedieze totul şi să realizeze redresarea men¬ 
talităţii contemporane; mai există şi unii care cred că 
pot găsi în ştiinţa contemporană mijlocul de a se ridica 
la adevărurile superioare, în timp ce această ştiinţă se 
bazează tocmai pe negarea lor. Toate aceste iluzii pot 
duce la rătăciri şi din această pricină multe eforturi se 
irosesc zadarnic şi mulţi dintre cei care ar dori sincer 
să reacţioneze împotriva spiritului modern rămân nepu¬ 
tincioşi, pentru că, neputând găsi principiile esenţiale, 
în lipsa cărora orice acţiune rămâne absolut ineficace, 

ei s-au lăsat târâu într-un impas din care le este acum 
cu neputinţă să iasă. 

Cei care vor reuşi să învingă toate obstacolele şi să 
triumfe asupra unui mediu potrivnic oricărei spiritua¬ 
lităţi vor fi, desigur, puţini la număr; dar, o spunem încă 
o dată, nu numărul e important într-un domeniu ale 
cărui legi sunt ctrtotul altele decât cele ale materiei. Nu 
trebuie deci să ne pierdem nădejdea; şi chiar de n-ar mai 
fi de aşteptat nici un rezultat semnificativ înainte de 
prăbuşirea catastrofică a lumii moderne, eforturile tot 
ar trebui continuate, fiindcă importanţa unei asemenea 
lucrări se întinde cu mult dincolo de epoca actuală. Cei 
ispitiţi să cedeze disperării trebuie să se gândească la 
faptul că nimic din ceea ce se împlineşte la acest nivel 
nu poate fi considerat pierdut, că dezordinea, eroarea 
şi întunericul nu pot birui decât în mod aparent şi tre¬ 
cător, că toate dezechilibrele parţiale şi tranzitorii con¬ 
cură cu necesitate la marele echilibru total şi că nimic 
nu poate rezista forţei adevărului; deviza lor trebuie să 
fie aceea adoptată cândva de anumite organizaţii iniţia- 
tice ale Occidentului... Vincit omnia Veritas. 

